CAMARA DE

COMPTOS

DE NAVARRA

NAFARROAKO

KONTUEN

GANBERA

Nafarroako Kontu Orokorrak, 2020

2021eko azaroa

Aurkibidea

*Orrialdea*

[Laburpen exekutiboa 3](#_Toc90896178)

[I. Sarrera 5](#_Toc90896179)

[II. Nafarroako Foru Sektore Publikoa 6](#_Toc90896180)

[II.1. Foru sektore publikoa, Nafarroako Ogasun Publikoari buruzko apirilaren 4ko 13/2007 Foru Legearen arabera 6](#_Toc90896181)

[II.2. Nafarroako Administrazio Publikoaren sektorea, Aurrekontu Egonkortasunari eta Finantza Iraunkortasunari buruzko apirilaren 27ko 2/2012 Lege Organikoaren arabera. 9](#_Toc90896182)

[II.3. Aplikatzekoa den arau-esparrua 11](#_Toc90896183)

[III. Helburuak eta irismena 12](#_Toc90896184)

[IV. Iritzia 15](#_Toc90896185)

[IV.1. 2020ko urteko kontuei buruzko finantza-auditoretzaren iritzia 16](#_Toc90896186)

[IV.2. Legeria betetzearen fiskalizazio-iritzia 18](#_Toc90896187)

[V. Nafarroako Foru Komunitateko Administrazioaren eta haren erakunde autonomoen kontuen laburpena, 2020ko ekitaldia 19](#_Toc90896188)

[V.1. 2020ko aurrekontuaren likidazioa 19](#_Toc90896189)

[V.2. 2020ko aurrekontu-emaitza 20](#_Toc90896190)

[V.3. Diruzaintza-gerakina 2020ko abenduaren 31n 20](#_Toc90896191)

[V.4. Egoeraren balantzea 2020ko abenduaren 31n 21](#_Toc90896192)

[V.5. 2020ko emaitzen kontua 22](#_Toc90896193)

[VI. Ondorioak eta gomendioak 24](#_Toc90896194)

[VI.1. 2020ko Nafarroako Aurrekontu Orokorrak 24](#_Toc90896195)

[VI.2. NFKAren eta haren EEAAen egoera ekonomiko-finantzarioa 2020ko abenduaren 31n 29](#_Toc90896196)

[VI.3. Aurrekontu-egonkortasuneko eta finantza-iraunkortasuneko printzipioak 31](#_Toc90896197)

[VI.4. Kontuen Ganbera honek aurreko txostenetan emandako gomendioen betetzea. 33](#_Toc90896198)

[VI.5. Langile-gastuak 34](#_Toc90896199)

[VI.6. Ondasun eta zerbitzuetan egindako gastu arruntak 42](#_Toc90896200)

[VI.7. Transferentzia arruntengatiko gastuak eta kapital- transferentziengatiko gastuak 48](#_Toc90896201)

[VI.8. Inbertsioak eta ibilgetu ez-finantzarioa 56](#_Toc90896202)

[VI.9. Zergak, tasak, prezio publikoak eta bestelako diru-sarrerak 59](#_Toc90896203)

[VI.10. Bestelako diru-sarrerak 64](#_Toc90896204)

[VI.11. Epe laburreko zordunak eta hartzekodunak 65](#_Toc90896205)

[VI.12. Diruzaintza 68](#_Toc90896206)

[VI.13. Zorpetzea eta beste finantza-eragiketa batzuk 69](#_Toc90896207)

[VI.14. Sozietate eta Fundazio Publikoak 72](#_Toc90896208)

[2020ko Kontu Orokorraren Oroitidazkiaren laburpena 77](#_Toc90896209)

 Laburpen exekutiboa

Kontuen Ganberak Nafarroako 2020ko ekitaldiko kontu orokorrak fiskalizatu ditu.

Honako hauek dira gure lanaren konklusio nagusiak:

* Nafarroako Foru Komunitateko Administrazioaren eta haren erakunde autonomoen 2020ko abenduaren 31ko urteko kontuek zehatz islatzen dute, alderdi esanguratsuetan, ondarearen, egoera finantzarioaren eta emaitza ekonomiko eta aurrekontukoen irudia. Halere, salbuespen batzuk badaude, zerikusia dutenak Kontabilitate Publikoko Plan Orokorrean jasotako araudia guztiz ez aplikatzearekin; informazioa zergen kobrantzak kudeatzen dituen aplikazio informatikotik kontabilitate-sistema informatikora behar bezala ez transferitzearekin; inbentariorik ez egotearekin; eta montepioak sortutako betebehar aktuarialak ez erregistratzearekin. Salbuespen horiek behin eta berriz eta antzera agertu dira erakunde honek 1981eko kontuak ikuskatu zituenetik.
* 2020ko ekitaldiari buruzko urteko kontuetan jasotako jarduketak, aurrekontu- eta finantza-eragiketak eta informazioa, egindako lanaren norainokoa kontuan hartuta, bat datoz, alderdi adierazgarri guztietan, funts publikoen kudeaketari aplikatzekoak zaizkion arauekin. Salbuespen bat aipatzen da: 194,24 milioiko indarraldia amaitu zaien edo kontratu-oinarririk ez duten prestazioengatik ordaindutako gastua.
* 2020an, COVID-19ak eragindako krisiaren ondorioz, Nafarroako Foru Komunitateko Administrazioaren egoera ekonomiko-finantzarioak okerrera egin du, oro har, eta 2016-2019 aldian hobekuntza nabarmena izan zuen adierazleei dagokienez. Hala ere, badago oraindik zenbateko handiko zorra. 2020an ehuneko 12 igo da, eta 3.311 milioira iritsi da. Zorra datozen urteetan amortizatu beharra dago, eta bi alderdik baldintzatzen dute nabarmen: ezarritako egutegiak eta finantza-merkatuen interes-tasaren aldaketak.
* Finantza-karga 2019. urtearekin alderatuta gutxitu egin da, besteak beste, ez delako kopuru handiak aurrez amortizatzeko ahalmenik izan. Zorra amortizatzeko egutegiak esan nahi du guztizkoaren ehuneko 54 2027 baino lehen amortizatu behar dela. Epe luzeko zorrari dagokionez, 2020ko irailean rating-agentzia batek Nafarroari hauxe eman zion: “AA- kalifikazioa, perspektiba negatiboarekin”. Maila hori baimendutako gehienekoa da Estatuaren kalifikazioa kontuan hartuta, eta 2021ean eutsi egin zaio.
* Langileei dagokienez, langile finkoen alten eta bajen kopuruan aldaketa garbi negatiboa dagoen arren, aipaturiko alde hori nabarmen murriztu da. Hala eta guztiz ere, lanpostu hutsen kopuruak gora egin du, eta egiturazko beharrak eta behar iraunkorrak aldi baterako langileekin betetzen dira. Alabaina, lan-eskaintza publikoak onartu dira, eta dagozkien deialdietan zehaztu beharko dira. Azken batean, enpleguaren behin-behinekotasuna handitu egin da, eta 2020ko abenduaren 31n ehuneko 54ko indizea lortu da. Gure ustez, ehuneko hori gehiegizkoa eta kezkagarria da, eta giza faktorearen nolabaiteko deskapitalizazioa dakar.
* Inbertsioetako gastua 142,14 milioirainokoa da. Zifra hori oraindik ere txikia da, eta 2011n egikaritutakoaren ehuneko 73 da, baina 2020an ehuneko bost handitu da 2019. urtearekin alderatuta.

I. Sarrera

Kontuen Ganberak, bera arautzen duen abenduaren 20ko 19/1984 Foru Legea betez eta 2021erako bere jarduketa-programari jarraituz, Nafarroako Kontu Orokorrak fiskalizatu behar ditu; kontu horiek foru sektore publikoa osatzen duten entitateen kontuak hartzen dituzte.

Txostenak sei atal ditu, sarrera hau ere barne. Bigarrenak Nafarroako Foru Komunitateko Administrazioarekin (aurrerantzean NFKA) zerikusia duten alderdi orokorrak biltzen ditu, eta hirugarrenak gure lanaren helburuak eta irismena adierazten ditu. Laugarrenean, gure finantza-iritzia eta legea betetzeari buruzkoa ageri dira, NFKAren eta haren EEAAen 2020ko ekitaldiko urteko kontuei dagokienez; bosgarrenak kontabilitateko egoera-orri nagusien laburpen bat dauka; eta seigarrenean, hauei buruzko konklusio eta gomendioak: NFKAren eta haren EEAAen 2020ko abenduaren 31ko aurrekontu- eta finantza-egoera, aurrekontu-egonkortasun eta finantza-iraunkortasunaren printzipioen betetzea, Ganbera honek aurreko txostenetan emandako gomendio nagusien jarraipena, beste kudeaketa arlo garrantzitsu batzuk, eta enpresen eta fundazioen sektore publikoaren gainekoa.

Azkenik, txostenak Nafarroako Kontu Orokorren 2020ko ekitaldiko oroitidazkiaren laburpen bat badauka, Nafarroako Gobernuko Ogasuneko eta Finantza Politikako Departamentuak egina. Haren testu osoa hemen kontsulta daiteke:

[**https://www.navarra.es/home\_es/Gobierno+de+Navarra/Presupuesto/Cuentas/Cuentas+2020**](https://www.navarra.es/home_es/Gobierno%2Bde%2BNavarra/Presupuesto/Cuentas/Cuentas%2B2020)

Landa-lana 2021eko ekaina eta iraila bitartean egin dute auditoriako sei teknikarik eta auditore batek osatutako lantalde batek, eta Kontuen Ganberako zerbitzu juridiko, informatiko eta administratiboen lankidetza ere izan dute.

Lan hau egiteko eman diguten laguntzarengatik, eskerrak eman nahi dizkiegu NFKAko, haren EEAAetako, sozietate publikoetako eta fundazio publikoetako langileei.

Nafarroako Kontuen Ganbera arautzen duen 19/1984 Foru Legearen 11. artikuluan ezarritakoaren arabera, lan honen emaitzak ezagutzera eman ziren, Nafarroako Gobernuko Ekonomia eta Ogasuneko kontseilariak alegazioak aurkez zitzan.

Kontseilari horrek ez du alegaziorik aurkeztu Kontuen Ganberak ezarritako epean; hori dela eta, txostena behin betikotzat jo da.

II. Nafarroako Foru Sektore Publikoa

Foru sektore publikoaren 2020ko zedarritzea bi ikuspuntutatik azter daiteke:

* Nafarroako Ogasun Publikoari buruzko Foru Legearen arabera.
* Aurrekontu-egonkortasunaren eta Finantza-iraunkortasunaren Lege Organikoaren (AEFILO) arabera.

II.1. Foru sektore publikoa, Nafarroako Ogasun Publikoari buruzko apirilaren 4ko 13/2007 Foru Legearen arabera

Honako hauek dira 2020an foru sektore publikoa osatzen dutenak, aipatutako 13/2007 Foru Legearen eraginetarako:

* NFKA eta hari atxikitako EEAAk.
* Nafarroako Parlamentua eta haren menpeko organoak; hau da, Kontuen Ganbera eta Arartekoa.
* Nafarroako Kontseilua.
* NFKAren eta haren erakunde publikoen sozietate publikoak, Nafarroako Ondareari buruzko apirilaren 4ko 14/2007 Foru Legean ezarritakoari jarraituz.
* NFKAk sortutako fundazio publikoak eta haren erakunde publikoak, baita, pribatuak izanda ere, geroztik publikotzat hartuak izateko baldintzak betetzen dituztenak ere.

Hauxe zen foru sektore publikoaren 2020ko abenduaren 31ko irudikapen grafikoa:

Foru Sektore Publikoa, 2020

Nafarroako Foru Komunitatearen Administrazioa

Nafarroako Kontseilua

Nafarroako Parlamentua

DEPARTAMENTUAK

(13)

ERAKUNDE

AUTONOMOAK (10)

FUNDAZIO PUBLIKOAK (6)

CPEN, SLU

Kontuen Ganbera

Arartekoa

Lehendakaritza, Berd., Funtzio Publ. eta Barnea

NGI

SOZIETATE PUBLIKOAK (15)

Lurraldearen Antolamendua, Etxebizitza, Paisaia eta Proiektu Estrategikoak

NBI

NAPI

Miguel Servet

Garapen Ekonomikoa

Lurralde Kohesioa

Nafarroako Ondare Historikoaren Kontserbazioa

Ekonomia eta Ogasuna

ERAKUNDE AUTONOMOAK

NZO Nafarroako Zerga Ogasuna

NBI Nafarroako Berdintasunerako Institutua

INV/E Euskarabidea-Euskararen Nafar Institutua

NOPLOI Nafarroako Osasun Publikoaren eta Lan Osasunaren Institutua

O-NOZ Osasunbidea-Nafarroako Osasun Zerbitzua

NGI Nafarroako Gazteriaren Institutua

PANA Nafarroako Pertsonen Autonomiarako Agentzia

NEZ Nafarroako Enplegu Zerbitzua

NAPI Nafarroako Administrazio Publikoaren Institutua

NKI Nafarroako Kirolaren Institutua

NFO

Pertsona Helduen Tutoretza

Herritarrekiko Harremanak

E/ENI

Baluarte

Migrazio Politikak eta Justizia

Miguel Induráin

NOPLOI

Hezkuntza

Gizarte Zerbitzu Publikoen Kudeaketa

O-NOZ

Osasuna

Kultura eta kirola

Unibertsitatea, Berrikuntza eta Eraldaketa Digitala

NKI

Landa Garapena eta Ingurumena

PANA

Eskubide Sozialak

NEZ

Aurreko irudia aztertuta, honako alderdiak azpimarratu behar ditugu:

* 2020ko abenduaren 31n, NFKAren egiturak hamahiru departamentu zeuzkan; horietatik, hamar EEAAri atxikita zeuden.
* NFKAk 16 enpresaren partaidetzen gehiengoa zeukan, aipatutako datan. Ez dago aldaketarik 2019aren aldean. Zuzenean parte hartzen zuen Corporación Pública Empresarial de Navarra SLU (CPEN, aurrerantzean) enpresan, zeinean kapitalaren ehuneko 100 baitzeukan, eta, zeharka, berriz, CPENen bitartez, honako 15 entitate hauetan:

|  |  |  |
| --- | --- | --- |
| Enpresa publikoa  | Partaidetzaren ehunekoa CPEN | Jarduera ekonomikoa |
| Centro Europeo de Empresas e Innovación SL (CEIN) | 100 | Berrikuntza eta ekintzaileak |
| Centro Navarro de Aprendizaje de Idiomas SA (CNAI) | 100 | Hezkuntza eta talentua |
| Ciudad Agroalimentaria de Tudela SL (CAT) | 100 | Nekazaritza-elikagaiak |
| Gestión Ambiental de Navarra SA (GAN) | 100 | Ingurumena |
| Instituto Navarro de Tecnologías e Infraestructuras Agroalimentarias SA (Intia) | 100 | Nekazaritza-elikagaiak |
| Navarra de Infraestructuras de Cultura, Deporte y Ocio SL (NICDO) | 100 | Azpiegitura tematikoak, kulturalak, aisia eta kirola |
| Navarra de Infraestructuras Locales SA (Nilsa) | 100 | Tokian tokiko azpiegiturak |
| Navarra de Servicios y Tecnologías SA (Nasertic) | 100 | Administrazio publikoentzako zerbitzuak eta teknologia |
| Navarra de Suelo y Vivienda SA (Nasuvinsa) | 100 | Lurzorua eta etxebizitza |
| Potasas de Subiza SAU (Posusa) | 100 | Ingurumen jarduera eta Industria-sarea birsortzea |
| Sociedad de Desarrollo de Navarra SL (Sodena) | 100 | Sustapen ekonomikoa eta finantzazioa |
| Trabajos Catastrales SA (TRACASA) | 100 | Katastroa, kartografia |
| Tracasa Instrumental SL |
| Salinas de Navarra SA | 76 | Gatza eta deribatuak ekoiztea eta merkaturatzea |
| Start Up Capital Navarra SL | 68,46 | Enpresen sustapena |

* NFKAren fundazio publikoak, 2020ko abenduaren 31n, sei ziren, honako xehetasun honen arabera:

|  |  |
| --- | --- |
| Fundazio publikoa | Xedea |
| Baluarte | Baluarte jauregian kultur jarduerak sustatzea |
| Nafarroako Ondare Historikoaren Kontserbazioa | Kultur intereseko ondasunak kontserbatu eta zaharberritzea |
| Miguel Servet | Ikerkuntza sanitarioaren sustapena |
| Pertsona Helduen Tutoretza | Pertsona adindunen eta ezgaituen arreta eta tutoretza |
| Miguel Induráin | Kirola eta ariketa fisikoa sustatu eta garatzea Nafarroan |
| Gizarte Zerbitzu Publikoen Kudeaketa-Gizain  | Hainbat gizarte-zerbitzu publiko kudeatzea, eta zerbitzu horiek zuzenean eman eta gauzatzea |

NFKAren Nafarroako Kontu Orokorren oroitidazkiak IdiSNA Fundazioa (Nafarroako Ikerketa Sanitarioko Institutua) sartzen du foru-sektore publikoaren partetzat. Horri dagokionez, esan behar dugu ez dagoela oharpen hori ezartzen duen gobernu-akordiorik.

Foru Sektore Publikoa osatzen duten erakundeen ekonomia- eta langile-datu nagusiak, 2020ko abenduaren 31n, Kontu Orokorren oroitidazkian zabalduta eta iruzkinduta, honako hauek dira:

* Nafarroako Foru Komunitateko Administrazioa:

|  |  |
| --- | --- |
|  | Zenbatekoa (milakotan) |
| Aitortutako eskubideak | 4.730.799 |
| Aitortutako betebeharrak | 4.586.995 |
|  | Pertsona kopurua |
| Langileak 2020ko abenduaren 31n | 31.730 |

* Sozietate publiko bateratuak:

(euroak, milakotan, zenbakiekin adierazitakoak izan ezik)

|  |  |  |  |  |  |
| --- | --- | --- | --- | --- | --- |
|  | Ekitaldiko emaitza | Foru. Adm. dirulaguntzak  | Epe luzeko zorpetzea  | Ondare garbia | Enplegatuen batez besteko kop. |
| Datu bateratuak | -7.714 | 22.135 | 58.355 | 656.107 | 1.2840 |

* Fundazioak:

(euroak, milakotan, zenbakiekin adierazitakoak izan ezik)

|  |  |  |  |
| --- | --- | --- | --- |
| Fundazioak | Ekitaldiko soberakina | Ondare garbia | Enplegatuen batez besteko kop.  |
| Guztira sei fundazio publiko | 410 | 3.284 | 272 |

* Beste entitate batzuk:

|  |
| --- |
| (euroak, milakotan, zenbakiekin adierazitakoak izan ezik) |
| Erakundea | Eskubideaitortuak | Aitortutakoobligazioak | Foru Ogasunari itzulitako gerakina | Langileak, 2020/12/31 |
| Nafarroako Parlamentua | 14.858.916 | 12.282.977 | 2.507.722 | 69 |
| Kontuen Ganbera | 3.005.487 | 2.628.779 | 392.822 | 35 |
| Arartekoa | 792.900 | 730.174 | 62.726 | 8 |
| Nafarroako Kontseilua | 381.346 | 245.666 | 135.680 | 2 |

II.2. Nafarroako Administrazio Publikoaren sektorea, Aurrekontu Egonkortasunari eta Finantza Iraunkortasunari buruzko apirilaren 27ko 2/2012 Lege Organikoaren arabera.

Kontabilitate nazionalari dagokionez (SEC´20), 2020rako, honako hauek jotzen dira Nafarroako Administrazio Publikoaren sektoretzat:

* NFKA eta haren EEAAk.
* Nafarroako Parlamentua eta haren mendeko erakundeak.
* Nafarroako Unibertsitate Publikoa.
* Nafarroako Hondakin Solidoen Tratamendurako Partzuergoa ente publikoa.
* Nafarroako Gazteriaren Kontseilua.
* Foru Komunitateko sozietate publikoak, gehienbat merkataritzako diru-sarrerekin finantzatzen ez diren zerbitzuak ematen dituztenak edo ondasunak sortzen dituztenak. Zehazki, 2020rako administrazio publikoen sektoretzat hartzen dira 14 sozietate hauek: CPEN, CNAI, CEIN, CAT, GAN, Intia, NICDO, Nasertic, Sodena, Tracasa, Tracasa Instrumental, Start Up Capital Navarra, Posusa eta Caviar Per Se; azken hori likidazioan dago.
* Hamabi fundazio hauek: Baluarte Fundazioa, Nafarroako Ondare Historikoaren Kontserbaziorako Fundazioa, Miguel Servet Fundazioa, Nafarroako Helduen Tutoretzarako Nafarroa Fundazioa, Cener-Ciemat Fundazioa, Amado Alonso Fundazioa, Centro de Arte Contemporáneo de Huarte Fundazioa, Nafarroako Osasun Ikerkuntzarako Institutua Fundazioa, Miguel Induráin Fundazioa, Nafarroako Unibertsitate Publikoko Unibertsitate-Sozietatea Fundazioa, Julián Gayarre Fundazioa eta Bikaintasunerako Nafarroa Fundazioa.

Horri dagokionez, Ministro Kontseiluak, 2020ko otsailaren 11n, aurrekontu-egonkortasuneko eta zor publikoko helburuak egokitu zituen administrazio publiko guztientzat, eta ehuneko 0,2ko defizit helburua ezarri zuen autonomia erkidego guztientzat.

COVID-19ak eragindako osasun-, gizarte- eta ekonomia-krisiaren ondoren, Europako Batzordeak eta Europako Kontseiluak Egonkortasun eta Hazkunderako Itunaren babes-klausula aktibatzea onartu zuten 2020ko martxoan. Aktibazio horri esker, Europar Batasuneko estatu kideek atzeratu eta eten egin dezakete krisiaren aurretik finkatutako bateratze fiskalaren bidea. Erabaki horren ondorioz, Kongresuaren Osoko Bilkurak 2020-2021 aldietarako egonkortasunari, zor publikoari eta gastu arauari buruzko hiru zerga arauen aplikazioa etetea erabaki zuen 2020ko urrian.

2020ko Kontu Orokorren oroitidazkiak dakarrenez, Estatuaren eta Nafarroako Foru Komunitatearen arteko Hitzarmen Ekonomikoa Koordinatzeko Batzordeak, 2020ko urriaren 6an, zerga arau horietarako erreferentzia-balio batzuk ezartzea erabaki zuen, txosten honen VI.3 epigrafean zehaztu ditugunak, COVID-19aren pandemiak 2020an jarduera ekonomikoan eragindako beherakadaren ondoriozko diru-sarreren murrizketaren inpaktuaren aurrean.

II.3. Aplikatzekoa den arau-esparrua

Honako hauek osatzen dute, funtsean, 2020rako NFKAri aplika dakiokeen arau-esparrua:

* 5/2020 Foru Legea, martxoaren 4koa, 2020ko ekitaldirako Nafarroako Aurrekontu Orokorrei buruzkoa.
* 13/2007 Foru Legea, apirilaren 4koa, Nafarroako Ogasun Publikoari buruzkoa.
* 13/2000 Foru Lege Orokorra, abenduaren 14koa, tributuei buruzkoa.
* 28/1990 Foru Legea, Estatuaren eta Nafarroako Foru Komunitatearen arteko Hitzarmen Ekonomikoa onesten duena.
* 2/2012 Lege Organikoa, apirilaren 27koa, aurrekontu-egonkortasunari eta finantza-iraunkortasunari buruzkoa.
* 24/2019 Foru Agindua, urriaren 8koa, Ekonomia eta Ogasun kontseilariarena, zeinaren bidez onesten baitira 2019ko ekitaldiko Nafarroako Aurrekontu Orokorrak eta Balantze Kontuak itxi eta likidatzeko arauak eta 2020ko ekitaldiaren irekitzea.
* 110/2020 Foru Agindua, irailaren 18koa, Ekonomia eta Ogasuneko kontseilariarena, Nafarroako aurrekontu orokorren eta 2020ko ekitaldiko balantze-kontuen itxiera eta likidazioa eta 2021eko ekitaldiaren hasiera erregulatzeko arauak onartzen dituena.
* Indarra duen araudi sektoriala.
* COVID-19ak eragindako osasun-krisia kudeatzeko hartutako neurriekin lotutako araudia.

III. Helburuak eta irismena

Finantza-fiskalizazioa egin dugu, baita NFKAren eta haren EEAAen 2020ko ekitaldiko urteko kontuen legezkotasuna betetzeari buruzko fiskalizazioa ere, honako hauei buruzko iritzia emateko:

* Ea 2020ko ekitaldiko urteko kontuek, alderdi nabarmen guztietan, 2020ko abenduaren 31ko ondarearen, finantza-egoeraren, aurrekontuaren likidazioaren eta emaitza ekonomikoaren irudi zehatza adierazten duten, aplikatzekoa den finantza-informazio publikoaren arau-esparruan jasotako kontabilitate-printzipio eta -irizpideen arabera.
* Ea NFKAk, haren EEAAek, haren sozietate eta fundazio publikoek 2020ko ekitaldian egindako aurrekontu- eta finantza-eragiketak eta urteko kontuetan islatutako informazioa bat datozen, alderdi nabarmen guztietan, funts publikoen kudeaketari aplikatu beharreko arauekin.
* 2019ko ekitaldiko fiskalizazio-txostenean emandako gomendioak betetzea.

 Fiskalizazioaren irismena 2020ko ekitaldiari dagozkion NFKAren eta haren erakunde autonomoen urteko kontuak izan dira. Horien kontabilitate-egoerak laburbilduta jaso dira txosten honen V. epigrafean, eta osorik, erantsitako oroitidazkian. Honako dokumentu hauetan dautza, funtsean:

* Aurrekontuen likidazioa.
* Egoeraren balantzea.
* Emaitza ekonomiko eta ondarekoaren kontua.
* Oroitidazki orokor bat, aurreko egoera-orrietan jasotako informazioa zabaltzen eta iruzkintzen duena.

 Legeriaren betetzeari dagokionez, norainokoa dagokie txosten honen VI. atalean aipatzen diren laginetan berrikusitako eragiketei.

Bestalde, jasotako eskaera hauei erantzunen zaie txosten honetan:

* ELA sindikatuak 2020ko ekainaren 17an eskatu zion Kontuen Ganberari ehuneko 1,25eko aldearen xedearen fiskalizazioa egiteko, hain zuzen 2019koarekiko ehuneko 4,5eko igoeraren -Nafarroako 2020ko Aurrekontu Orokorrei buruzko Foru Legean irakaskuntza pribaturako diru-laguntzen partidetarako aurreikusia- eta Gobernuaren 2020ko ekainaren 3ko Akordioko hezkuntza-itunen modulu ekonomikoen ehuneko 3,25eko igoeraren arteko aldeari dagokiona.

Kasu honetan, gure ondorioak txosten honen VI.7 epigrafean azalduz aztertu dugu eskaera. Era berean, Kontuen Ganbera honek 2018ko maiatzean itunpeko ikastetxeetako irakaskuntza ez-unibertsitarioari buruz egindako txostenaren gomendioen jarraipena egin dugu.

* Nafarroako Parlamentuko Eledunen Batzordeak, 2021eko otsailaren 1eko bilkuran, Navarra Suma talde parlamentarioak eskatuta, Nafarroako Kontuen Ganberari honi buruzko fiskalizazio-txostena eskatzea erabaki zuen: *“Nafarroako Enplegu Zerbitzuaren Lanbide Orientazioko Zerbitzuaren kontratuaren lizitazioa”.*

Eskaera horri txosten honen VI.6 epigrafean erantzuten diogu.

* Nafarroako Parlamentuko Eledunen Batzordeak, 2021eko martxoaren 15eko bilkuran, Navarra Suma talde parlamentarioak eskatuta, erabaki zuen honi buruzko fiskalizazio-txostena eskatzea Nafarroako Kontuen Ganberari: “*Nafarroako Osasun Zerbitzuko zainketa soziosanitarioen arloan ikerketa-proiektuetarako diru-laguntzen deialdiaren betearazpena, Osasuneko zuzendari nagusiaren maiatzaren 15eko 1913E/2017 Ebazpenaren bidez onartua”.*

Eskaera horri txosten honen VI.7 epigrafean erantzunen zaio.

* Nafarroako Parlamentuko Bozeramaileen Batzarrak, 2021eko ekainaren 21eko bilkuran, Nafarroako Suma parlamentu-taldeak eskatuta, Nafarroako Kontuen Ganberari honi buruzko fiskalizazio-txostena eskatzea erabaki zuen: *“CPEN osatzen duten enpresa publikoetan aldi baterako kontratuak mugagabe bihurtzea, eta kontratu horiek hautatzeko prozedurak berdintasun-, merezimendu- eta gaitasun-printzipioetara eta ezarritako kontratazio-prozeduretara egokitzea”.*

Kontu-hartzailetzako Zuzendaritza Nagusiak egindako lana aztertu dugu. Izan ere, mugagabe bihurtutako aldi baterako kontratu guztiak berrikusi ditu, eta eskabidean adierazitako printzipio eta prozeduretara egokitzen diren aztertu du. Gure ondorioak lan horretan oinarritzen dira.

Halaber, honako hau hartu da kontuan:

* Nafarroako Parlamentuaren, Nafarroako Arartekoaren eta Nafarroako Kontseiluaren 2020ko urteko kontuak Ganbera honek fiskalizatu ditu.
* Kontuen Ganberaren beraren 2020ko urteko kontuak Andaluziako Kontuen Ganberak fiskalizatuko ditu 2022an.
* Urteko kontuak eta sozietate eta fundazio publikoen legezkotasuna kontu-ikuskaritzako enpresa pribatuek ikuskatzen dituzte, Kontu-hartzailetzako Zuzendaritza Nagusiaren tutoretzapean. Txosten hau idazteko unean, Nafarroako Ondare Historikoa Kontserbatzeko Fundazioaren eta IdiSNA Fundazioaren urteko kontuak ez dira ikuskatu.
* Gure berrikuspenaren irismena zehazteko, uste dugu Kontu-hartzailetzako Zuzendaritza Nagusiak alderdi jakin batzuk aztertu dituela jada, bere barneko kontrol-plana kontuan hartuta. Zehazki, honako hauek dira:
1. Nafarroako Gobernuko Kontu-hartzailetzako Zuzendaritza Nagusiak osasun-horniduren, sendagaien, osasun-itunen, protesien eta prestazioen gastuen etengabeko finantza-kontrola egiten du, eta fiskalizaziotik salbuetsitako beste gastu eta kontratu txiki batzuen kontrola aurreikusten du (2. eta 6. kapituluetakoak), 97,06 milioi euroan.
2. Zuzendaritza honek aldez aurreko esku-hartzetik salbuetsitako gastu hauek aztertu zituen: etxebizitzaren eta eraikuntzaren sustapenaren arloko laguntzak (38,45 milioi) eta bermatutako prestazio gisa araututako pertsona fisikoentzako zuzeneko laguntza ekonomikoak (161,23 milioi). Bestalde, CPAEN-NNPEK (275.000 euro), EHNE (101.503 euro), UAGN (216.914 euro), UCAN (245.930 euro), Orfeón Pamplonés (267.219 euro) eta Munduko Medikuak (634.569 euro) erakundeen diru-laguntzen auditoriak egin ziren. Era berean, Zuzendaritza hau diru-laguntza txikiak berrikusten ari da, 53,82 milioi euroko zenbatekoarekin.
* Kontuen Ganbera honek egindako edo egiteko fasean dauden honako auditoria-txosten hauek, 2020ko ekitaldiari buruzkoak:
1. Nafarroako Foru Komunitateko Administrazioak COVID-19 kudeatzea (2020ko martxoa-abendua). Txosten horretan, ondasun eta zerbitzuetako gastu arrunten 2. kapituluko 16,55 milioi aztertu ziren guztira, baita transferentzia arrunten 30,77 milioi euroko gastua ere.
2. Pertsona fisikoen errentaren gaineko zergaren kudeaketa (2015-2019).
3. Nafarroako Mendekotasunaren Legean ordainketen kudeaketari eta kontrolari buruzko gomendioen [jarraipena](https://camaradecomptos.navarra.es/es/node/1731).
4. Nafarroako Foru Komunitateko Administrazioak Audenasari egindako deskontuengatiko konpentsazioa (2020ko azaroa).
5. Nafarroako Foru Komunitateko Administrazioak enpresa pribatuei 2020an emandako diru-laguntzak. Guztira 33,40 milioiko transferentziak fiskalizatu ziren (17,94 milioi diru-laguntza arrunt eta 15,46 milioi kapitaleko diru-laguntza).
6. Miguel Servet Fundazioari buruzko gomendioen jarraipena.
7. Nafarroako Foru Komunitateko Administrazioaren ordainketa telematikoko zerbitzuak.
8. Hezkuntza-laguntzako behar espezifikoak.
9. Nafarroako Parlamentuko Eledunen Batzarrak, 2020ko urriaren 13ko bilkuran, Navarra Suma talde parlamentarioak eskatuta, erabaki zuen Ganberari eskatzea fiskalizazio-txosten bat, “*Nafarroako Foru Komunitateko Administrazioak TRACASA INSTRUMENTAL S.L. enpresari 2020. urtean egindako enkarguei buruzkoa”.*

IV. Iritzia

NFKAren eta haren erakunde autonomoen 2020ko ekitaldiko urteko kontuak fiskalizatu ditugu. Kontabilitateko egoera-orriak txosten honen V. epigrafean daude laburbilduta.

*Nafarroako Gobernuaren erantzukizuna*

Ekonomia eta Ogasun Departamentua da Nafarroako Kontu Orokorrak egiteko erantzukizuna duena, eta kontu horiek halako moduz egin behar ditu non zehatz irudikatuko baitituzte NFKAren eta haren EEAAen aurrekontu-betetzea, ondarea, emaitzak eta finantza-egoera, aplikatzekoa den finantza-informazio publikoari buruzko arau-esparruarekin bat. Halaber, iruzurraren edo akatsen ondoriozko ez-betetze materialetatik libre dauden urteko kontuak egin eta aurkezteko beharrezkoa den barne kontrolaren arduraduna da.

Nafarroako 2020ko Kontu Orokorren Foru Legearen Proiektua Nafarroako Gobernuak onartu zuen 2021eko ekainaren 30eko bilkuran, eta Nafarroako Parlamentura bidali zen. Parlamentuak Kontuen Ganberari helarazi zion, Mahaiak 2021eko irailaren 7an hartutako erabakiaren bidez.

Kontu Orokorrak egiteko erantzukizunaz gainera, aipatutako departamentuak bermatu beharko du urteko kontuetan islatutako jarduerak, aurrekontu- nahiz finantza-eragiketak eta informazioa bat datozela aplikatzekoa den araudiarekin, eta xede horretarako beharrezkoak diren barne kontroleko sistemak ezarri beharko ditu.

*Nafarroako Kontuen Ganberaren erantzukizuna*

Gure erantzukizuna da iritzia ematea, batetik, NFKAren eta haren EEAAen 2020ko urteko kontuei buruz, eta, bestetik, egindako eragiketen legezkotasunari buruz, gure fiskalizazioan oinarrituta.

Horretarako, aipatutako fiskalizazioa egin dugu Kanpo Kontroleko Erakunde Publikoek dituzten oinarrizko fiskalizazio-printzipioei jarraituz; zehazkiago, fiskalizazio finantzarioei buruzko ISSAI-ES 200 arauari eta betetzeari buruzko 400 arauari jarraituz. Printzipio horiek eskatzen dute etikaren arloko eskakizunak bete ditzagula, bai eta fiskalizazioaren plangintza eta betearaztea egin dezagula ere, honako helburuarekin: arrazoizko segurtasun bat izatea urteko kontuetan akats materialik ez egoteari buruz, eta ekitaldian egindako jarduerak zein aurrekontu- eta finantza-eragiketak eta finantzen egoera-orrietan islatutako informazioa, alderdi adierazgarri guztietan, indarreko arauen araberakoak izatea.

Fiskalizazio batek prozedurak aplikatzea eskatzen du auditoretza ebidentzia lortzeko urteko kontuetako zenbatekoei eta informazioari buruz eta fiskalizatutako ekitaldian araudian ezarritako alderdi garrantzitsuak betetzeari buruz. Hautatutako prozedurak auditorearen iritziaren menpean daude, urteko kontuetan iruzur edo errore baten ondoriozko zuzentasun falta materialaren zein legezkotasunaren ez-betetze esanguratsuen arriskuak baloratzea barne. Arriskuaren balorazio horiek egitean, auditoreak barne-kontrol garrantzitsua kontuan hartzen du erakundeak urteko kontuak formulatzeko eta legezkotasuna betetzen dela bermatzeko, inguruabarren arabera egokiak diren auditoretzako prozedurak diseinatzeko, eta ez erakundearen barne-kontrolaren eraginkortasunari buruzko iritzia emateko.

Auditoretza batek barne biltzen du, era berean, aplikatutako kontabilitate-politiken egokitasuna eta zuzendaritzak egindako kontabilitate-estimazioen arrazoizkotasuna, bai eta urteko kontuen aurkezpena ere, oro har.

Gure ustez, lortu dugun auditoretza-ebidentziak behar adinako oinarria eta oinarri egokia jasotzen du gure iritzia funtsatzeko.

IV.1. 2020ko urteko kontuei buruzko finantza-auditoretzaren iritzia

*Finantza-iritziaren oinarria, salbuespenekin*

a) Ez dira oso-osorik aplikatzen Kontabilitate Publikoko 2010eko Plan Orokorrak zergen, zerga-zordunen eta ibilgetuaren kontabilitate-tratamendu egokirako bildutako kontuak, irizpideak eta printzipioak. Horrez gain, kontuak edo epigrafeak sailkatzean errore txikiagoak daude, eta horrek esan nahi du diru-sarreren aurrekontuaren, aurrekontu-emaitzaren, diruzaintzako gerakinaren eta balantzearen likidazioaren egoera-orriaren egitura ez datorrela bat kontabilitate-araudian ezarritako ereduekin. Era berean, ez da aurkeztu Ondare Garbiko Aldaketen egoera-orririk, ezta diru-fluxuen egoera-orririk ere.

b) Hirugarrenen kontabilitate osagarrian eta zerga-kudeaketan (CAT) eta SAPGE21 kontabilitate-sisteman ekitaldian jasotako kobrantzei buruz jasotako informazioa ez da behar bezala eskualdatu. Hortaz, ezin da identifikatu ekitaldian edo aurreko urteetan sortutako diru-sarrerei dagozkien. Horregatik, 1. eta 2. kapituluetako diru-sarreren aurrekontuaren likidazioaren egoera-orriko diru-bilketa garbiak beste ekitaldi batzuetan sortutako eskubideen kobrantzak izan ditzake.

Horri dagokionez, egiaztatu dugunez, diru-sarreren 1. eta 2. kapituluei dagokien bilketa garbian bildutako 3.586,40 milioietatik 3.257,13 milioi 2020an sortutako diru-sarrerei dagozkie. Bilketa garbiaren gainerakoari dagokionez (329,09 milioi), ez dugu 2020an edo aurreko ekitaldietan sortutako diru-sarrerekin bat datorren ebidentziarik.

Horrek, era berean, ondorioak ditu diruzaintzako gerakinetik kobratzeko dauden eskubideen epigrafean eta balantzeko aurrekontu-zordunen epigrafean. Zifra globalak zuzenak izanda ere, ez dago haien osaeraren banakapena arrazoizkoa izatearen ebidentziarik.

c) Ez dira balantzean erregistratu, eta oroitidazkiak ez du informaziorik jaso NFKAren eta haren erakunde autonomoen funtzionario aktibo eta pasiboen montepioak sortutako betebehar aktuarialei buruz. NFKAk egindako azterlan eta balioespenen arabera, montepio horren prestazioak direla-eta 2021-2087 aldirako kostua 1.726 milioi konstante ingurukoa izanen da.

d) Egoeraren balantzean, ezin izan da egiaztatu, 2020ko abenduaren 31n, ibilgetu materialen kontabilitate-saldoa, 2.474 milioikoa, arrazoizkoa denik. Izan ere, saldo horrek ez du babesten ondasunen inbentario orokorra, aplikatu beharreko kontabilitate-printzipio eta -irizpideen arabera behar bezala baloratua.

e) Balantzearen aktiboaren Inbertsioen balio-galerarengatiko hornidura izeneko kontuak 84,73 milioiko saldo negatiboa du. Saldoa kalkulatzeko, sozietate nagusiaren ondare garbia hartu da kontuan, taldearen zifra bateratuarekin lortu beharrean, kontabilitate-araudiak adierazten duenez. Horrek esan nahi du zenbateko horrek zero izan beharko lukeela.

Ganbera honek atentzioa ematen du erakunde honek 1981eko NFKAren urteko kontuak lehen aldiz ikuskatu zituenetik agerian jarri diren a), b), c) eta d) salbuespenen errepikapenari buruz. b) eta d) ataletan adierazitako akatsak konpontzeko ahalegin handia egin bada ere, honako txosten hau idatzi den egunean ezin izan dira konpondu.

*Finantza-auditoretzaren iritzia, salbuespenekin*

Gure ustez*,* alde batetik, a), c) eta e) lerrokadetan deskribatutako gertakarien ondorioengatik eta, bestetik, "Finantza iritziaren oinarria, salbuespenekin" ataleko ondorioengatik izan ezik, eta b) eta d) paragrafoetandeskribatutako irismen-mugak izan ditzakeen ondorioengatik izan ezik, erantsitako urteko kontuek, alderdi esanguratsu guztietan, NFKAren eta haren erakunde autonomoen 2020ko abenduaren 31ko ondarearen eta finantza-egoeraren irudi fidela adierazten dute. Ekitaldiko ekonomia- eta aurrekontu-emaitzak ere adierazten dituzte, aplikatzekoa den finantza-informazio publikoaren arau-esparruarekin bat etorriz eta, bereziki, bertan jasotako kontabilitate- eta aurrekontu-printzipio eta -irizpideekin bat etorriz.

*Azpimarratzeko lerrokada*

* Azpimarratu nahi dugu eboluzio negatiboa izan dela zenbait zenbatekotan (zergen bidezko diru-sarrerak, aurrekontu-saldo ez-finantzarioa, ekitaldiko emaitza edo zorpetzea, besteak beste), eta COVID-19ak eragindako krisi sanitarioaren ondorioek baldintzatu dutela neurri handian eboluzio hori.
* Era berean, NFKAren Kontu Orokorren oroitidazkiaren ondorengo gertaeren atalean aipatutakoa azpimarratu nahi dugu. Horren arabera, 2020an hitzartutako zorra 648,37 milioikoa izateko, 2021ean zorpetze-ituna murriztu daiteke edo zorpetze-eragiketen aurretiazko ezeztapenak egin daitezke. Nolanahi ere, murrizketa horrek, 2021ean, diruzaintzako gerakina nabarmen murriztea ekarriko du, eta horrek diru-sarreren iturritzat erabiltzea eragotziko du, gastua handitzea dakarten aurrekontu-aldaketetan.

IV.2. Legeria betetzearen fiskalizazio-iritzia

*Legezkotasunari buruzko iritziaren oinarria, salbuespenekin*

NFKAko departamentuek Kontu-hartzailetzako Zuzendaritza Nagusiari emandako informazioaren arabera, ondasun eta zerbitzuen 2. kapituluari dagokion gastu arruntaren ehuneko 26,19 (193,23 milioi euro), transferentzia arrunten 4. kapituluko 1,71 milioi euro eta inbertsioen 6. kapituluko 1,01 milioi euro indarraldi amaitua duten edo kontratu-oinarririk ez duten kontratuen arabera ordaindutako prestazioei dagozkiela kalkulatu dugu.

*Legeria betetzeari buruzko iritzia*

Gure ustez*,* “Legezkotasunari buruzko iritziaren oinarria, salbuespenekin” ataleko lerrokadan deskribatutako egitateen ondorioengatik izan ezik, eta egindako lanaren norainokoa, jarduerak, aurrekontu- eta finantza-eragiketak eta NFKAren, haren EEAAen eta haren sozietate eta fundazio publikoen 2020ko ekitaldiko urteko kontuetan islatutako informazioa kontuan hartuta, funts publikoen kudeaketari aplikatu beharreko araudiarekin bat datoz alderdi esanguratsu guztietan.

V. Nafarroako Foru Komunitateko Administrazioaren eta haren erakunde autonomoen kontuen laburpena, 2020ko ekitaldia

Jarraian, NFKAren eta haren EEAAen 2020ko urteko kontuak osatzen dituzten kontabilitateko egoera-orri garrantzitsuenen laburpena aurkezten da.

V.1. 2020ko aurrekontuaren likidazioa

2020ko gastu-aurrekontuaren likidazioa, kapitulu ekonomikoen arabera

(milakotan)

|  |  |  |  |  |  |  |
| --- | --- | --- | --- | --- | --- | --- |
| Kapitulu ekonomikoa | Hasierako kreditua  | Aldak. | Behin betiko kreditua  | Aitortutako obligazio garbiak  | Betetzea (%)  | Ordaindutakoa |
| Langile-gastuak | 1.466.766 | 41.469  | 1.508.235  | 1.469.057  | 97  | 1.469.057 |
| Gastu arruntak ondasun eta zerbitzuetan | 728.705 | 68.215  | 796.920  | 737.899  | 93  | 696.636 |
| Finantza-gastuak | 68.554 | 157  | 68.711  | 65.634  | 96  | 65.612 |
| Transferentzia arruntak | 1.662.337 | 68.242  | 1.730.579  | 1.679.707  | 97  | 1.671.452 |
|  Kontingentzia funtsa | 3.938 | -554 | 3.384  | 0  | 0 | 0 |
| Inbertsio errealak | 150.548 | 11.668  | 162.216  | 142.136  | 88  | 124.651 |
| Kapital-transferentziak  | 175.720 | 47.366  | 223.086  | 169.033  | 76  | 145.590 |
| Finantza-aktiboak | 27.294 | 15.241  | 42.535  | 33.592  | 79  | 33.592 |
| Finantza-pasiboak | 289.936 | 0  | 289.936  | 289.936  | 100  | 289.936 |
| Guztira | 4.573.798 | 251.804 | 4.825.602 | 4.586.995 | 95 | 4.496.527 |

2020Ko sarrera-aurrekontuaren likidazioa, kapitulu ekonomikoen arabera

(milakotan)

|  |  |  |  |  |  |  |
| --- | --- | --- | --- | --- | --- | --- |
| Kapitulu ekonomikoa | Hasierakoaurreikuspena | Aldak. | Behin betiko aurreikuspena  | Eskubide aitortu garbiak | Betetzea (%)  | Diru-bilketa garbia |
| Zuzeneko zergak | 2.012.694 | 0 | 2.012.694 | 1.928.569 | 96 | 1.916.177 |
| Zeharkako zergak | 2.000.007 | 0 | 2.000.007 | 1.730.128 | 87 | 1.670.220 |
| Tasak, prezio publikoak eta bestelakoak | 105.787 | 9.872 | 115.659 | 130.018 | 112 | 95.019 |
| Transferentzia arruntak | 55.073 | 56.803 | 111.876 | 243.831 | 218 | 243.495 |
| Ondare bidezko diru-sarrerak | 6.573 | 42 | 6.615 | 6.902 | 104 | 2.670 |
| Inbertsio errealen besterentzea | 198 | 0 | 198 | 482 | 243 | 257 |
| Kapital-transferentziak | 26.595 | 997 | 27.592 | 20.520 | 74 | 19.786 |
| Finantza-aktiboak | 50.546 | 184.090 | 234.636 | 21.976 | 9 | 19.893 |
| Finantza-pasiboak | 316.325 | 0 | 316.325 | 648.373 | 205 | 648.373 |
| Guztira | 4.573.798 | 251.804 | 4.825.602 | 4.730.799 | 98 | 4.615.890 |

V.2. 2020ko aurrekontu-emaitza

(milakotan)

|  |  |  |  |
| --- | --- | --- | --- |
| Kontzeptuak | Eskubide aitortuak | Aitortutakobetebeharrak | Zenbatekoa |
| 1. Eragiketa arruntak | 4.039.448 | 3.952.297 | 87.151 |
| 2. Kapital-eragiketak | 21.002 | 311.169 | -290.167 |
| 3. Eragiketak finantza-aktiboekin | 21.976 | 33.592 | -11.616 |
| I. Ekitaldiko aurrekontu-emaitza | 4.082.426 | 4.297.059 | -214.633 |
| II. Finantza-pasiboen alde garbia | 648.373 | 289.936 | 358.437 |
| **III. Ekitaldiko aurrekontu-saldoa** | **143.804** |
| 4. Atxiki gabeko diru-zaintzako gerakinarekin finantzaturiko obligazio aitortuak  |  | 108.061 |
| 5. Ekitaldiari egotz dakizkiokeen finantzaketa-desbideratze negatiboak |  | 21.885 |
| 6. Ekitaldiari egotz dakizkiokeen finantzaketa-desbideratze positiboak |  | 23.866 |
| **V. Ekitaldiko aurrekontuaren saldo doitua (III+4+5-6-7)** | **249.884** |

V.3. Diruzaintza-gerakina 2020ko abenduaren 31n

(eurotan)

|  |  |
| --- | --- |
| Kontzeptuak | Zenbatekoa |
| **+ Kobratzeko dauden eskubideak** | **145.533.827** |
| Diru-sarreren aurrekontua: aurtengo ekitaldia | 852.093.560 |  |
| Diru-bilketa zaileko eskubideak | -558.821.672 |  |
| Aplikatzeko dauden partiden araberako murrizketa | -102.320.025 |  |
| Aplikatzekoak diren partidengatiko gutxiagotzea (hirugarrenen kontabilitate laguntzailea) | -49.656.382 |  |
| Diru-sarreren aurrekontua: itxitako ekitaldiak | 7.749.722 |  |
| Diru-bilketa zaileko eskubideak | -7.653.967 |  |
| Aurrekontuz kanpoko diru-sarrerak | 4.342.450 |  |
| Diru-bilketa zaileko eskubideak | -199.859 |  |
| **- Ordaintzeko dauden obligazioak** | **230.197.678** |
| Gastuen aurrekontua: aurtengo ekitaldia | 204.556.258 |  |
| Gastuen aurrekontua: itxitako ekitaldiak | 527.435 |  |
| Aurrekontuz kanpoko gastuak | 25.113.985 |  |
| **+ Funts likidoak** |  |  **444.157.704** |
| Diruzaintza-gerakina, guztira (1) | 359.493.853 |
| Diruzaintza-gerakina, Toki Ogasunen Funtsari atxikitakoa | 35.808.122 |  |
| Finantzaketaren desbideratze metatu positiboak | 41.078.214 |  |
| PFEZren % 0,7ari atxikitako diruzaintza-gerakina | 1.229.257 |  |
| Diruzaintza-gerakina Hondakinen Funtsa | 8.550.115 |  |
| Atxikitako diruzaintza-gerakina (2) | 86.665.709 |
| Gastu orokorretarako diruzaintza-gerakina (1) - (2) | 272.828.144 |

V.4. Egoeraren balantzea 2020ko abenduaren 31n

(eurotan)

|  |  |  |
| --- | --- | --- |
| AKTIBOA | 2020ko ekitaldia | 2019ko ekitaldia |
| **A) Ibilgetua**  | **3.028.073.326** | **2.959.559.015** |
| **III. Ibilgetu materialak** | **2.474.233.833** | **2.405.134.422** |
| 1. Lursailak eta eraikinak  | 1.627.948.027 | 1.597.048.496 |
| 2. Instalazio teknikoak eta makineria | 79.833.101 | 77.530.217 |
| 3. Tresneria eta altzariak | 450.753.063 | 434.607.289 |
| 4. Bestelako ibilgetua  | 315.699.642 | 295.948.420 |
| **V. Finantza-inbertsio iraunkorrak** | **553.839.493** | **554.424.593** |
| 1. Epe luzeko baloreen zorroa  | 550.187.256 | 543.187.256 |
| 2. Epe luzerako bestelako inbertsio eta kredituak | 89.327.445 | 85.250.277 |
| 4. (Hornidurak) | -85.675.208 | -74.012.939 |
| **C) Aktibo zirkulatzailea** | **853.526.324** | **795.596.314** |
| **I. Izakinak**  | **28.126.206** | **15.016.581** |
| 2. Lehengaiak eta beste hornigai batzuk | 28.126.206 | 15.016.581 |
| **II. Zordunak**  | **380.945.405** | **368.090.531** |
| 1. Aurrekontu-zordunak | 904.851.782 | 895.779.802 |
| 2. Aurrekontukoak ez diren zordunak | 38.575.239 | 14.247.237 |
| 3. Beste erakunde publiko batzuen konturako baliabideak administratzeagatiko zordunak  | 3.572.448 | 3.157.632 |
| 5. Bestelako zordunak  | 5.193.175 | 5.062.079 |
| 6. (Hornidurak) | -571.247.239 | -550.156.219 |
| **III. Aldi baterako inbertsio finantzarioak** | **297.009** | **29.462** |
| 2. Epe laburrerako bestelako inbertsio eta kredituak  | 287.102 | 0 |
| 3. Epe laburrerako eratutako fidantza eta gordailuak  | 9.907 | 29.462 |
| **IV. Diruzaintza**  | **444.157.704** | **412.459.740** |
| Aktiboa, guztira (A+C) | 3.881.599.650 | 3.755.155.329 |

|  |  |  |
| --- | --- | --- |
| ONDARE GARBIA ETA PASIBOA | 2020ko ekitaldia | 2019ko ekitaldia |
| **A) Funts propioak** | **146.279.435** | **272.135.631** |
| **I. Ondarea**  | **120.596.839** | **-19.520.980** |
| 1. Ondarea  | 120.596.839 | -19.520.980 |
| **III. Aurreko ekitaldiko emaitzak** | **151.538.791** | **140.117.820** |
| 1. Aurreko ekitaldiko emaitzak | 151.538.791 | 140.117.820 |
| **IV. Ekitaldiko emaitzak**  | **-125.856.195** | **151.538.791** |
| **C) Epe luzeko hartzekodunak** | **3.056.127.859** | **2.690.586.280** |
| **I. Obligazioen eta bestelako balore negoziagarrien jaulkipenak** | **1.047.336.440** | **1.117.966.295** |
| 1. Obligazioak eta bonoak  | 1.047.336.440 | 1.117.966.295 |
| **II. Epe luzeko bestelako zorrak**  | **2.008.791.419** | **1.572.619.985** |
| 2. Bestelako zorrak  | 2.008.385.900 | 1.572.217.538 |
| 4. Epe luzerako jasotako fidantzak eta gordailuak | 405.519 | 402.447 |
| **D) Epe laburreko hartzekodunak** | **679.192.356** | **792.433.419** |
| **I. Obligazioen eta bestelako balore negoziagarrien jaulkipenak** | **265.755.557** | **281.779.125** |
| 1. Epe laburreko obligazioak eta bonuak  | 223.146.429 | 243.384.652 |
| 2. Epe laburreko kreditu-erakundeekiko zorrak | 42.609.128 | 38.394.474 |
| **III. Hartzekodunak**  | **413.436.799** | **510.654.294** |
| 1. Aurrekontuko hartzekodunak  | 236.601.796 | 373.385.510 |
| 3. Beste erakunde publiko batzuen konturako baliabideak administratzeagatiko hartzekodunak  | 10.122.822 | 7.179.361 |
| 4. Administrazio publikoak  | 4.618.909 | 4.112.691 |
| 5. Beste hartzekodun batzuk | 157.698.726 | 122.115.338 |
| 6. Epe laburrean jasotako fidantzak eta gordailuak  | 4.394.546 | 3.861.394 |
| Ondare garbia eta pasiboa, guztira (A+C+D)  | 3.881.599.650 | 3.755.155.329 |

V.5. 2020ko emaitzen kontua

(eurotan)

|  |  |  |
| --- | --- | --- |
| Zor | 2020ko ekitaldia | 2019ko ekitaldia |
| A) Gastuak |  |  |
| **2. Hornidurak**  | **317.867.845** | **290.424.042** |
| b) Ekitaldiko kontsumoak  | 317.867.845 | 290.424.042 |
| **3. Kudeaketa arrunteko beste gastu batzuk** | **1.965.863.140** | **1.890.070.919** |
| **a) Langile gastuak** | **1.369.553.931** | **1.309.445.379** |
| a.1) Soldatak eta ordainsariak  | 1.135.898.942 | 1.088.950.413 |
| a.2) Gizarte-zamak  | 233.654.989 | 220.494.966 |
| **b) Gizarte-prestazioak** | **100.990.495** | **98.387.269** |
| **d) Trafiko horniduretako aldeak** | **21.091.020** | **33.991.284** |
| d.1) Horniduren aldea eta kobraezinak diren kredituen galerak  | 21.091.020 | 33.991.284 |
| **e) Beste kudeaketa-gastu batzuk** | **403.981.950** | **373.438.820** |
| e.1) Kanpoko zerbitzuak | 400.806.532 | 370.245.662 |
| e.2) Tributuak  | 77.023 | 78.559 |
| e.3) Askotariko gastuak | 3.098.395 | 3.114.599 |
| **f) Finantza-gastuak eta antzekoak** | **58.583.475** | **73.977.448** |
| f.1) Zorrengatik  | 58.583.475 | 73.997.448 |
| **g) Finantza-inbertsioetarako horniduren aldaketa**  | **11.662.269** | **830.718** |
| **4. Transferentziak eta dirulaguntzak**  | **1.805.102.321** | **1.746.533.963** |
| a) Transferentzia arruntak  | 1.662.094.596 | 1.569.548.430 |
| c) Kapital-transferentziak  | 143.007.725 | 176.985.532 |
| **5. Ezohiko gastuak eta galerak**  | **99.850.326** | **103.278.925** |
| c) Aparteko gastuak  | 74.518.334 | 81.883.379 |
| d) Beste ekitaldi batzuetako gastuak eta galerak | 25.331.992 | 21.395.545 |
| **Saldo hartzekoduna (aurrezkia)** | **0** | **151.538.791** |
| Zorra, guztira | 4.188.683.632 | 4.181.846.639 |

|  |
| --- |
| (eurotan) |
| Hartzeko | 2020ko ekitaldia | 2019ko ekitaldia |
| B) Diru-sarrerak |  |  |
| **1. Kudeaketa arrunteko diru-sarrerak** | **3.682.851.043** | **3.965.025.831** |
| **a) Tributu bidezko diru-sarrerak**  | **3.671.975.015** | **3.950.217.480** |
| a.1) Pertsona fisikoen errentaren gaineko zerga | 1.536.729.829 | 1.557.836.117 |
| a.2) Sozietateen gaineko zerga | 250.234.281 | 275.299.514 |
| a.3) Oinordetzen eta dohaintzen gaineko zerga | 61.639.777 | 46.137.693 |
| a.4) Ondarearen gaineko zerga  | 40.132.362 | 39.764.116 |
| a.8) Zuzeneko beste zerga batzuk | 39.832.614 | 41.483.412 |
| a.9) Ondare-eskualdaketen eta EJDen gaineko zerga  | 60.013.043 | 69.077.197 |
| a.10) Balio erantsiaren gaineko zerga  | 1.184.316.818 | 1.343.418.911 |
| a.11) Zerga bereziak | 485.798.130 | 562.797.905 |
| a.12) Zuzeneko zerga iraungiak | 27.664 | 61.636 |
| A.15) Zerbitzuak emateagatiko tasak | 13.250.497 | 14.340.979 |
| **b) Kotizazio sozialak**  | **1.437.705** | **2.213.053** |
| **c) Zerbitzu-emateak** | **9.438.323** | **12.595.299** |
| c.1) Zerbitzu-emateagatiko prezio publikoak | 9.438.323 | 12.595.299 |
| **2. Kudeaketa arrunteko beste diru-sarrera batzuk** | **109.782.862** | **123.156.380** |
| **a) Diru-itzultzeak** | **10.834.282** | **11.399.340** |
| **b) Salmentak eta zerbitzu-prestazioak**  | **43.897.688** | **44.967.240** |
| **c) Kudeaketaren ondoriozko beste diru-sarrera batzuk**  | **42.819.385** | **48.791.331** |
| c.1) Diru-sarrera osagarriak eta kudeaketa arrunteko beste batzuk | 42.819.385 | 48.791.331 |
| **f) Beste diru-sarrera finantzario batzuk** | **12.231.507** | **17.998.469** |
| f.1) Beste interes batzuk  | 12.231.507 | 17.998.469 |
| **3. Transferentziak eta dirulaguntzak**  | **266.181.889** | **86.381.458** |
| a) Transferentzia arruntak  | 245.661.494 | 64.169.548 |
| b) Kapital-transferentziak  | 20.520.395 | 22.211.910 |
| **5. Ezohiko irabazi eta diru-sarrerak**  | **4.011.643** | **7.282.970** |
| a) Ibilgetutik heldu diren etekinak  | 18.791 | 513.585 |
| d) Beste ekitaldi batzuetako diru-sarrerak eta etekinak | 3.992.852 | 6.769.385 |
| **Saldo zorduna (desaurrezkia)** | **125.856.195** | **0** |
| Hartzekoa, guztira | 4.188.683.632 | 4.181.846.639 |

VI. Ondorioak eta gomendioak

Jarraian, Ganbera honen ustez txostenaren hartzaileentzat interesgarriak izan daitezkeen oharrak, iruzkinak eta informazio osagarria jaso dira. IV. epigrafean aipatutako salbuespenei buruzko informazio zehatza ere jasotzen du.

 Era berean, Ganbera honek beharrezkotzat jotzen dituen gomendioak jasotzen ditu, NFKAn, haren EEAAen, haren sozietateen eta fundazio publikoen ekonomia- eta administrazio-kudeaketa hobetzeko.

VI.1. 2020ko Nafarroako Aurrekontu Orokorrak

2020ko martxoaren 4an onetsi zen Nafarroako 2020ko Aurrekontu Orokorrei buruzko 5/2020 Foru Legea, 4.573,80 milioiko zenbatekoarekin, nahiz eta gastu ez-finantzarioaren muga 3.434,61 milioitan ezarri zen.

2020ko aurrekontuak, bere gastu-partiden artean, Kontingentzia Funts bat barne hartzen du, AEFNLOren eta Ogasun Publikoari buruzko Foru Legearen eskakizunekin bat etorriz. Funts horrek, hasieran, 3,93 milioi euroko zuzkidura zuen aurrekontuetan aurreikusi ezin izan ziren eta atzeratu ezin diren eta eskumenekoak ez diren premiei aurre egiteko.

*Aurrekontu-aldaketak*

Gastuetarako hasierako kredituek ehuneko seiko igoera garbia izan dute (251,80 milioi euro) aldaketen bitartez, eta kreditu bateratuak 4.825,60 milioikoak izatera iritsi dira.

Hona hemen 2020an onetsitako aldaketak:

|  |  |  |  |
| --- | --- | --- | --- |
|  |  |  | (milakotan) |
| Aurrekontu-aldaketak | Diruzaintzako gerakinarekin finantzatuak | Diru-sarrera handiagoekin finantzatuak  | Beste gastu batzuk gutxituz finantzatuak  |
| Kreditu gehikuntzak | 63.756 | 63.279 | 91.825 |
| Kreditu sorkuntzak | 2.260 | 3.685 | 0 |
| Kredituak sartzea | 41.454 | 0 | 162 |
| Kreditu-osagarriak | 28.428 | 0 | 164 |
| Aparteko kredituak | 48.192 | 750 | 528 |
| Guztira, 2020 | 184.090 | 67.714 | 92.679 |

Aurreko taulan, ez dira kreditu-transferentziak sartzen, zeren eta eragiketa horiek ez baitute aurrekontu-eraginik kredituen guztizko zenbatekoan.

Kontuen Ganberak, Parlamentuak eskatuta eta indarra duen legeriari jarraituz, legezkotasun txostenak egin zituen Ekonomia eta Ogasuneko kontseilariaren eskumenekoak diren ekitaldiko aurrekontu-aldaketei buruz, eta ondorioztatu du organo eskudunak onetsi zituela eta onetsitako aurrekontu-araudian ezarritako legezko mugak errespetatu zirela; besteak beste, finantzabideen egokitasunari dagokiona. Ganbera honek txostena egin dien aldaketen, transferentziak barne, guztizko zenbatekoak 299,83 milioi egin zuen.

Bestalde, aurreikusitako Kontingentzia Funtsa ehuneko 14an (0,55 milioi) erabili zen, batez ere langile jakin batzuei gradua atzeraeraginez ordaintzea eta aurreko ekitaldietako beste ordainsari batzuk finantzatzeko, baita epaiak betearazteagatiko kalte-ordainen ondoriozko gastuak finantzatzeko ere.

2020ko abenduaren 31n ez dago jasota krediturik ez izatearen atxikipenik.

*Aurrekontu-likidazioa*

2020an aitortutako obligazioak 4.587 milioi izan dira, eta betearazpen eta ordainketa portzentajea % 95 eta % 98koa izan da, hurrenez hurren.

Aintzatetsitako eskubide garbiak 4.730,80 milioikoak dira, eta betetze-maila eta kobrantza ehuneko 98koa da.

Honako alderdi hauek nabarmendu behar ditugu:

* 2020an gastatutako 100 euro bakoitzeko, honela bideratu eta finantzatu dira:

|  |  |  |  |  |  |
| --- | --- | --- | --- | --- | --- |
| Gastuaren izaera | Zenbatekoa2019  | Zenbatekoa2020  | Finantzabidea | Zenbatekoa2019 | Zenbatekoa2020 |
| Langileak | 32 | 32 | Tributu bidezko diru-sarrerak | 90 | 80 |
| Ondasun arruntak eta zerbitzuak | 15 | 16 | Transferentzien ondoriozko diru-sarrerak | 2 | 5 |
| Transferentzien bidezko gastuak | 39 | 41 | Ondare bidezko diru-sarrerak eta beste | 3 | 1 |
| Inbertsio errealak | 3 | 3 | Zorpetzea | 5 | 14 |
| Finantza-zama | 10 | 7 |  |  |  |
| Finantza-aktiboak | 1 | 1 |  |  |  |
|  | 100 | 100 |  | 100 | 100 |

Ikusten denez, 2020an gastuaren egiturak, oro har, ez du aldaketa nabarmenik izan, baina transferentzietako gastua ehuneko bi puntu igo da eta finantza-karga hiru puntu jaitsi da.

Finantzaketa-egitura nabarmen aldatu da. Hala, tributu-sarrerek guztizkoan duten pisua nabarmen jaitsi da, 2019an 90 puntukoa izatetik 2020an 80 puntukoa izatera igaro baita, eta hitzartutako zorpetzea, berriz, ehuneko bostetik 14ra igo da ekitaldian.

2020ko aurrekontu-gastua, xedearen edo funtzioaren arabera, hauxe izan zen:

|  |
| --- |
| (milakotan) |
| Gastu-politika | 2019ko ABG | 2020ko AGB | Guztizko ABGen ehunekoa, 2020  | Aldea (%)2020/2019 |
| **Oinarrizko zerbitzu publikoak** | **136.238** | **145.233** | **3** | **7** |
| Justizia | 30.592 | 31.888 | 1 | 4 |
| Herritarren segurtasuna eta espetxe-erakundeak | 93.379 | 97.180 | 2 | 4 |
| Atzerri-politika | 12.266 | 16.165 | 0.4 | 32 |
| **GASTU SOZIALA (A) + (B)** | **2.450.719** | **2.676.661** | **58** | **9** |
| **A) Gizarte-babeseko eta -sustapeneko jarduketak** | **579.573** | **631.401** | **14** | **9** |
| Pentsioak | 113.512 | 116.393 | 3 | 3 |
| Bestelako prestazio ekonomikoak | 2.591 | 2.647 | 0 | 2 |
| Gizarte zerbitzuak eta gizarte sustapena | 347.712 | 388.554 | 8 | 12 |
| Enpleguaren sustapena | 50.927 | 53.306 | 1 | 5 |
| Etxebizitza eskuratzea eta eraikuntza sustatzea | 64.831 | 70.501 | 2 | 9 |
| **(B) Lehentasunezko ondasun publikoen ekoizpena** | **1.871.146** | **2.045.260** | **45** | **9** |
| Osasuna | 1.103.560 | 1.217.628 | 27 | 10 |
| Hezkuntza | 707.216 | 770.061 | 17 | 9 |
| Kultura | 60.369 | 57.571 | 1 | -5 |
| **Jarduketa ekonomikoak** | **394.681** | **426.309** | **9** | **8** |
| Nekazaritza, abeltzaintza eta elikadura | 94.996 | 89.959 | 2 | -5 |
| Industria eta energia | 12.256 | 24.638 | 1 | 101 |
| Merkataritza, Turismoa eta enpresa txiki eta ertainak | 9.053 | 21.062 | 0.5 | 133 |
| Garraiorako dirulaguntzak | 31.570 | 27.522 | 1 | -13 |
| Azpiegiturak | 187.860 | 170.902 | 4 | -9 |
| Ikerketa, garapena eta berrikuntza | 47.620 | 54.715 | 1 | 15 |
| Izaera ekonomikoko beste jarduketa batzuk | 11.326 | 37.511 | 1 | 231 |
| **Jarduketa orokorrak:** | **1.414.539** | **1.338.792** | **30** | **-5** |
| Goi-zuzendaritza | 19.963 | 19.314 | 0.4 | -3 |
| Zerbitzu orokorrak | 144.427 | 98.618 | 2 | -32 |
| Finantza eta tributu administrazioa | 20.942 | 27.544 | 1 | 32 |
| Estatuarekiko Hitzarmen Ekonomikoa. | 548.108 | 549.544 | 12 | 0.3 |
| Estatuarekiko bestelako hitzarmenak | 7.350 | 6.350 | 0.1 | -14 |
| Toki-administrazioentzako transferentziak | 264.668 | 285.431 | 6 | 8 |
| Zor publikoa | 409.081 | 351.991 | 8 | -14 |
| Guztira | 4.396.177 | 4.586.995 | 100 | 4 |

2020an, osasunean eta hezkuntzan egindako gastua nabarmentzen da, gastu osoaren % 27 eta % 17, hurrenez hurren. Gainera, Estatuarekiko Hitzarmena azpimarratzen dugu, ehuneko 12 baita, baita zor publikoa eta gizarte-zerbitzuak eta gizarte-sustapena ere, ehuneko zortzi bi kasuetan.

2019. urtearen aldean, hazkunde handiak izan dira zenbait gastu-politiketan, hala nola ehuneko hamarreko igoera osasunean (114,07 milioi); ehuneko bederatzikoa hezkuntzan (62,84 milioi); gizarte-zerbitzuetan eta -sustapenean ehuneko 12 (40,84 milioi); eta toki-administrazioei eginiko transferentzietan ehuneko zortzi (20,76 milioi). Bestalde, gastu batzuk murriztu egiten dira, hala nola zor publikoarekin lotutakoak, ehuneko 14 (57,09 milioi) murrizten baitira, zerbitzu orokorrekin lotutakoak ehuneko 32 (45,81 milioi) edo azpiegiturekin lotutakoak ehuneko bederatzi (16,96 milioi).

Aurreko gastu-kategoriak gastu-politiken, oinarrizko zerbitzu publikoen, gizarte-gastuen (gizarte-babeseko eta -sustapeneko jarduketak eta lehentasunezko ondasunen ekoizpena), jarduera ekonomikoen eta jarduera orokorren arabera taldekatzen baditugu, hau da gastuaren banaketa 2020an:

2019. eta 2020. urteen artean aipatutako aldaketak gertatzen badira ere, aipatutako politiken artean gastuaren banaketa-ehunekoak antzekoak dira bi ekitaldietan.

Hurrengo taulak 2019. eta 2020. urteetarako gastuen eta diru-sarreren aurrekontu-likidazioarekin lotutako adierazle batzuen konparazioa dakar:

|  |
| --- |
| (milakotan) |
| Adierazlea  | 2019 | 2020 | 2020/2019 aldea (%) |
| Gastua, guztira  | 4.396.177 | 4.586.995 | 4 |
| Gastu arruntak (1.-4. kap.) | 3.733.389 | 3.952.297 | 6 |
| Funtzionamendu-gastuak (1., 2. eta 4. kap.) | 3.658.327 | 3.886.663 | 6 |
| Kapital-gastuak (6. eta 7. kap.) | 295.519 | 311.169 | 5 |
| Finantza-eragiketen gastuak (8. eta 9. kap.) | 367.268 | 323.528 | -12 |
| Diru-sarrerak, guztira | 4.415.964 | 4.730.799 | 7 |
| Sarrera arruntak (1.-5. kap.) | 4.155.298 | 4.039.448 | -3 |
| Tributu bidezko sarrerak (zergak, tasak eta kontrib. bereziak)  | 3.952.957 | 3.674.746 | -7 |
| Tributu bidezko diru-sarrerak / gastu arruntak (ehunekoa)  | 106 | 93 | -12 |
| Zerga-bilketa likidoa\* | 3.941.132 | 3.627.079 | -8 |
| Tributuen diru-bilketa likidoak BPGaren gainean zenbat egiten duen  | 18.90 | 19.14 | 1 |
| Kapitaleko diru-sarrerak (6. eta 7. kapituluak) | 24.473 | 21.002 | -14 |
| Finantza eragiketen bidezko diru-sarrerak (8. eta 9. kapituluak) | 236.193 | 670.349 | 184 |
| \* Diru-bilketa likidotzat ulertzen dira urteko ekitaldian eta itxitako ekitaldietan eskudirutan egindako kobrantzak gehi formalizazioak eta konpentsazioak ken itzulketak. |

Arestiko datu horiek kontuan hartuz, ondoko alderdiak azpimarratu nahi ditugu:

* 2020an, gastuak, guztira, 4.587 milioi eurokoak dira, eta ehuneko lau handitu dira (190,82 milioi) 2019. urtearen aldean.

 Horien izaera kontuan hartuta, arruntak guztizkoaren ehuneko 86 dira eta ehuneko sei igo dira; finantza-eragiketei dagozkienak ehuneko zazpi dira eta ehuneko 12 jaitsi dira 2019. urtearekin alderatuta; kapital-gastuak, berriz, gainerako ehuneko zazpi dira eta aurreko urtekoak baino ehuneko bost handiagoak dira.

* 2020ko diru-sarrerak, 4.730,80 milioi eurokoak, ehuneko zazpi igo dira 2019koen aldean (314,84 milioi).

 Sarrera arruntak (4.039,45 milioi) ehuneko hiru jaitsi ziren, eta horien barruan, tributudunak (3.674,75 milioi) ehuneko zazpi; kapitalarenak (21 milioi) ehuneko 14 murriztu ziren; finantza-eragiketetatik eratorritakoak (670,35 milioi), berriz, ehuneko 184 igo ziren.

* Zerga-bilketa likidoa 3.627,08 milioikoa izan zen 2020an, 2019koa baino ehuneko zortzi txikiagoa (314,05 milioi).

 Bilketa hori Nafarroako BPGaren ehuneko 19 da (hasieran 18.947 milioi euro inguru), 2019koaren antzeko ehunekoa.

VI.2. NFKAren eta haren EEAAen egoera ekonomiko-finantzarioa 2020ko abenduaren 31n

Hurrengo taulan, NFKAren eta haren erakunde autonomoen egoera ekonomiko-finantzarioarekin lotutako adierazle batzuen bilakaera erakusten dugu, 2019. eta 2020. urteetan:

|  |
| --- |
| (milakotan) |
| Adierazlea  | 2019 | 2020 | Aldea (%)2020/2019 |
| Finantzazkoa ez den aurrekontu-saldoa | 150.863 | -203.016 | -235 |
| Aurrekontuaren saldo doitua | 148.496 | 249.884 | 68 |
| Aurrezki gordina | 496.971 | 152.785 | -69 |
| Finantza-karga (3. eta 9. kap.) | 412.051 | 355.070 | -14 |
| Aurrezki garbia  | 84.920 | -202.286 | -339 |
| NFKAren finantza-zorra\* | 2.961.088 | 3.310.603 | 12 |
| Diru-sarrera arrunten gaineko zorraren ehunekoa | 71 | 82 | 15 |
| Gastu orokorretako diruzaintzako gerakina | 138.781 | 272.828 | 97 |
| Eratutako abalak (saldo bizia) | 99.675 | 70.870 | -29 |
| Etorkizuneko ekitaldietarako hitzartutako gastuak | 3.836.880 | 4.126.876 | 8 |

\* Amortizatutako kostua.

Aurreko bilakaeratik, honako hau nabarmendu behar dugu:

* 2020ko aurrekontu-saldo ez-finantzarioa negatiboa izan zen, 203,02 milioi guztira. Zenbateko hori nabarmen jaitsi zen 2019. urtearekin alderatuta, ehuneko 235 (353,88 milioi); doitutako aurrekontu-emaitza 249,89 milioikoa izan zen, eta ehuneko 68 hazi zen (101,39 milioi), funtsean zorpetzeagatiko diru-sarreren igoeragatik.
* Aurrezki gordina ehuneko 69 jaitsi da, eta 152,78 milioirainokoa da. 2019. urtearekin alderatuta, finantza-karga ehuneko 14 murriztu zen (355,07 milioi), baina aurrezki garbi negatiboa sortu zen (202,79 milioi). Kopuru horrek nabarmen egin du okerrera 2019. urtearekin alderatuta; izan ere, urte hartan balio positiboa izan zuen, 84,92 milioi euro guztira.
* 2020ko abenduaren 31n, kostu amortizatuko finantza-zorra 3.310,60 milioikoa da, aurreko urtekoa baino ehuneko 12 handiagoa, hau da, 349,52 milioiko igoera. Haren ehuneko zortzik epe laburreko epemuga du. Sarrera arruntei dagokienez, ehuneko 82 da, 2019an baino ehuneko 11 puntu gehiago.
* Gastu orokorretarako diruzaintzako gerakina 272,83 milioikoa da, 2019koa baino ehuneko 97 handiagoa. Igoera hori baloratzeko, kontuan hartu behar da zorpetze-eragiketak hitzartu zirela 2020ko urriaren amaieran, 381 milioikoak guztira.
* Zor garbiaren aurrekontu-bilakaera milioitan (hitzartutako zorra ken amortizatutako zorra) 2011-2020 aldirako hauxe da:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | 2011 | 2012 | 2013 | 2014 | 2015 | 2016 | 2017 | 2018 | 2019 | 2020 |
| Hitzartutako zorra | 483.22 | 418.86 | 463.66 | 492.58 | 446.94 | 579.70 | 498.01 | 208.06 | 214.46 | 648.37 |
| Amortizatutako zorra | 91.23 | 107.26 | 193.21 | 296.53 | 307.23 | 416.08 | 293.93 | 373.15 | 336.99 | 289.94 |
| Zor garbia | 391.99 | 311.60 | 270.45 | 196.05 | 139.71 | 163.62 | 204.08 | -165.09 | -122.53 | 358.43 |

Zor garbiaren zenbatekoa murriztu egin zen 2011z geroztik, eta 2016an eta 2017an gora egin zuen; balio negatiboak izan zituen 2018an eta 2019an. Hala ere, 2020an lortu zuen baliorik handiena, 358,43 milioikoa, 2011ko balioak soilik gainditzen duena, 391,99 milioikoa izan baitzen.

Ganbera honen aurreko txostenetan adierazi dugunez, hitzartutako eta amortizatutako zorraren zenbateko horiek, gainera, nabarmen baldintzatzen ditu txosten honen VI.13 epigrafean jasotako zorraren amortizazioaren egutegiak.

* Etorkizuneko ekitaldietarako hitzemandako aurrekontu-gastuak 4.126,88 milioi eurokoak dira, eta horietatik ehuneko 87 zorraren finantza-kargari dagozkio. 2019ko datuen aldean, gastu horiek ehuneko zortzi igo dira.

Hona kapituluz kapituluko eta urtez urteko xehetasunak:

|  |
| --- |
| (milakotan) |
| Kapitulua | 2021 | 2022 | 2023 | Gainerako urteak | Guztira | Guzt/g (%) |
| Langile-gastuak 1 | 90 | 0 | 0 | 0 | 90 | 0 |
| 2 Ondasun eta zerbitzuen gastu arruntak | 170.234 | 27.298 | 8.140 | 7.313 | 212.985 | 5 |
| 3. Finantza-gastuak | 52.869 | 44.552 | 38.368 | 204.910 | 340.699 | 8 |
| 4. Transferentzia arruntak | 69.844 | 6.520 | 662 | 167 | 77.193 | 2 |
| 6. Inbertsio errealak | 66.272 | 28.121 | 22.878 | 132 | 117.403 | 3 |
| 7. Kapital-transferentziak | 55.621 | 27.805 | 4.456 | 555 | 88.437 | 2 |
| 8. Finantza-aktiboak | 5.850 | 4.850 | 2.850 | 6.550 | 20.100 | 1 |
| 9 Finantza-pasiboak | 236.617 | 250.179 | 247.298 | 2.535.875 | 3.269.969 | 79 |
| Etorkizuneko ekitaldietako gastuak, guztira | 657.397 | 389.325 | 324.652 | 2.755.502 | 4.126.876 | 100 |
| *Ehunekoa/urtea* | *16* | *9* | *8* | *67* | *100* |  |

Aurreko gastuek ez dituzte jasotzen ez funtzionarioen montepioen betebehar aktuarialak, ez itzaleko bidesarietatik datozen gastuak, ez eta interes aldakorra duten maileguengatik zenbatetsitako interesak ere.

Horri dagokionez, itzaleko bidesarien ondorioz aurreikus daitezkeen ordainketa-fluxuei buruzko informazioa jasotzen du oroitidazkiak, eta ez dira etorkizuneko gastuen konpromisoetan sartzen, horien zenbatekoa zalantzazkoa dela iritzita. Aurreikuspen horiek oroitidazkiaren kontingentzien atalean jaso dira; honako hauek dira:

|  |
| --- |
| (milakotan) |
| Azpiegitura | 2021 | 2022 | 2023 | Gainerako urteak | Guztira |
| Nafarroako Ubidea, 1. fasea | 17.702 | 18.190 | 18.682 | 277.322 | 331.896 |
| Nafarroako Ubidearen zabalkuntza, 1. fasea | 12.910 | 13.227 | 13.577 | 368.411 | 408.125 |
| Donejakue Bideko autobia | 57.633 | 57.742 | 61.656 | 267.081 | 444.112 |
| Pirinioetako autobia | 22.360 | 23.346 | 24.337 | 508.837 | 578.880 |
| Guztira | 110.605 | 112.505 | 118.252 | 1.421.651 | 1.763.013 |
| Iturria: NFKAko urteko kontuen oroitidazkia |

Azken batean, NFKAren eta haren EEAAen ekonomia- eta finantza-egoerak, aurreko urteetan hobetze-zantzu argiak zituenak, okerrera egin du hura definitzen duten adierazle gehienetan (finantzazkoa ez den aurrekontu-saldoa, aurrezki gordina eta garbia, ekitaldiaren emaitza eta funts propioak), eta zorpetzea nabarmen handitu da, neurri handi batean COVID-19aren osasun-krisiaren ondorioz.

Testuinguru honetan, kontuan hartu beharra dago, halaber, zenbateko handi samarra egiten duen zor bat badagoela; datozen urteetan amortizatu behar da, eta hura bai ezarritako egutegiak, bai interes-tasen aldeak nabarmen baldintzatzen dute.

 *Kontingentzien atalean interes aldakorreko maileguei lotutako zenbatespena sartzea gomendatzen dugu, urte anitzeko gastu-konpromisoetan duten garrantziagatik.*

VI.3. Aurrekontu-egonkortasuneko eta finantza-iraunkortasuneko printzipioak

Arestian esan bezala, COVID-19ak eragindako osasun-krisiaren ondorioz, eten egin zen 2020-2021 urteetarako egonkortasunari, zorrari eta gastu-arauari buruzko zerga-arauak betetzea.

2020ko Kontu Orokorren oroitidazkian jakinarazten denez, Estatuaren eta Nafarroako Foru Komunitatearen arteko Hitzarmen Ekonomikoaren Koordinazio Batzordeak honako balio hauek ezartzea erabaki zuen 2020ko urriaren 6an:

* % 2,6ko defizita 2020rako eta % 2,2koa 2021erako. 2020ko Kontu Orokorren oroitidazkiaren arabera kalkulatutako defizita ehuneko 0,87 da, eta, beraz, adostutakoa betetzen ari da.
* BPGaren ehuneko 19,6ko zor publikoa 2020rako, eta ehuneko 19,9koa 2021erako. Zor publikoa, 2020ko Kontu Orokorren oroitidazkiaren arabera, ehuneko 19,05ekoa da, eta, beraz, adostutakoa betetzen ari da.
* Gastu-arauaren kasuan, baimendutako % 2,9ko erreferentzia-tasa ondorerik gabe geratu zen Kongresuaren Osoko Bilkurak onartutako etetearekin. Nolanahi ere, 2020ko Kontu Orokorren oroitidazkiak dakarrenez, gastua % 1,96 handitu zen, eta, beraz, hala badagokio, aurreikusitako helburua beteko zen.

Foru Komunitateko Administrazio Publikoaren Sektoreak, kontabilitate nazionaleko terminoetan (SEC'2010) mugatuak, 2020an finantza-egonkortasunaren printzipioaren eskakizun hauek bete behar zituen:

* Hornitzaileei ordaintzeko batez besteko aldiaren adierazleak ez du gainditu behar berankortasunari buruzko araudian finkatutako ordainketarako gehieneko epea. Araudi hori Merkataritza-eragiketetarako berankortasunaren aurkako neurriak ezartzen dituen abenduaren 29ko 3/2004 Legeak ezarri zuen. Oro har, epe hori 30 egunekoa izanen da.

Horri dagokionez, Nafarroako Gobernuak hilero argitaratzen du adierazlearen balioa Administrazio Publikoaren sektorearen ordaintzeko batez besteko epeari dagokionez.

Hurrengo taulak urteko batez besteko 2020ko ordainketa-epea dakar:

|  |  |
| --- | --- |
|  | Ordaintzeko batez besteko aldia (egunetan) |
| Urtarrila | 24,14 |
| Otsaila | 26,58 |
| Martxoa | 26,56 |
| Apirila | 27,62 |
| Maiatza | 28,09 |
| Ekaina | 27,85 |
| Uztaila | 29,27 |
| Abuztua | 34,54 |
| Iraila | 34,58 |
| Urria | 29,61 |
| Azaroa | 28,53 |
| Abendua | 28,11 |

Iturria: Nafarroako Gobernua.

Horrenbestez, Foru Komunitatearen Administrazio Publikoaren Sektoreak 2020an merkataritza-zorraren iraunkortasun-printzipioa bete du, araudian ezarritako epea hilabetean gainditu gabe, abuztuan eta irailean izan ezik. Egiaztatu dugunez, ez da atzerapenik gertatu hornitzaileentzako ordainketetan, berandutza-interesik sortu duenik.

* Zuhurtzia finantzarioa, edo finantza-eragiketek arriskua eta kostua ahal den guztian gutxitzeko bete beharreko baldintzen multzoa; honako honetan gauzatzen da:
1. Finantza-pasiboak edo zorpetzea. Zorpetze-eragiketen gehieneko guztizko kostuak, komisioak eta bestelako gastuak barne, ezin izanen du gainditu Estatuaren finantzaketaren kostua eragiketaren epe ertainean, diferentzial jakin batzuk gehituta, Altxorraren eta Finantza Politikaren Idazkaritza Nagusiaren 2015eko uztailaren 31ko eta 2017ko uztailaren 4ko ebazpenei jarraituz.
2. Abalak, berrabalak edo bestelako berme publikoak. Koordinazio Autonomikoaren eta Tokikoaren Idazkaritza Nagusiaren 2015eko irailaren 9ko Ebazpenari jarraituz, bi muga ezartzen dira SECen arabera bateratze-perimetroa osatzen ez duten entitateei abalak emateko: alde batetik, muga orokor bat, zeinaren arabera abenduaren 31n abalen eta emandako gainerako bermeen zenbatekoak gehi hurrengo ekitaldirako aurreikusitako baimenek ezin izanen baitute gainditu Nafarroaren BPGaren ehuneko 1,5; bestetik, banakako muga bat, zeinaren arabera emandako abal edo berme batek ezin izanen baitu gainditu 25 milioiko edo Nafarroaren BPGaren ehuneko 0,1eko muga.

 Ondorio horietarako, Foru Komunitateak, 2020ko abenduaren 31n, abalei eta beste berme batzuei dagokienez, 114,53 milioiko bolumena du. Abal eta berme horiek Administrazio Publikoaren Sektorea osatzen dutenez beste pertsona fisiko edo/eta juridiko batzuei eman zaizkie —sektore hori SEC'2010 delakoaren arabera definituta—; halaber, 2018rako Nafarroako Aurrekontu Orokorrei buruzko Foru Legeak 53 milioiko abalak emateko aurreikuspenak kalkulatu ditu.

Horrenbestez, 2020an emandako eta 2021erako aurreikusitako abalen zenbatekoa 167,53 milioikoa da; zenbateko horrek Nafarroaren BPGaren ehuneko 1 egiten du; portzentajea legeriak aipatzen duen ehuneko 1,5eko mugatik behera dago; hortaz, arau hori bete egin da.

Bestalde, ez dago jasota inongo hirugarrenek banakako zenbatekoetan abalik edo beste bermerik jaso duenik 25 milioiko edo Nafarroaren BPGaren ehuneko 0,1eko mugatik gora.

1. Finantza-aktiboak. Aipatutako irailaren 9ko Ebazpenaren arabera, eta zor publikoaren helburua betetzen ez duten autonomia erkidegoei zuzenduta, azken horiek ezin izanen dute finantza-aktiboen alde garbi positiborik izan ez-betetzearen hurrengo aurrekontu-ekitaldiaren itxieran. Nafarroak 2019an helburu hori bete zuenez, betebehar hori ezin zaio aplikatu 2020ko ekitaldiari.

Laburbilduz, Foru Komunitateko Administrazio Publikoaren sektoreak, 2020ko ekitaldian, Hitzarmenaren Koordinazio Batzordean ezarritako erreferentziazko parametroak bete ditu, baita finantza-iraunkortasunaren printzipioari buruz indarrean dauden eskakizunak ere.

VI.4. Kontuen Ganbera honek aurreko txostenetan emandako gomendioen betetzea.

Ganbera honek 2019ko kontu orokorrei buruz egindako txostenetik, indarrean jarraitzen dute ganbera honek aurreko ekitaldietako txostenetan emandako funtsezko gomendio hauek:

* *Foru Komunitatearen Kontabilitate Publikoko Plan Orokorra urgentziaz onestea eta, halakorik egin ezean, bere zabaltasun osoan aplikatzea Kontabilitate Publikorako Plan Orokorra, 2011ko urtarrilaren 1etik indarrean dagoena.*
* *Lan egiten ari da NFOren kontabilitate-sistemak egokitzeko, horren bidez diru-sarreren aurrekontuaren garapenari buruzko informazioa lortzeko Kontabilitate Publikoko Plan Orokorreko kontabilitate-prozeduren arabera, estatistikako metodoekin prestatutako txostenen bidez lortu beharrean.*
* *Balantzean islatzea montepioaren araubidekoak diren foru funtzionarioen eskubide pasiboetatik heldu diren betebehar aktuarialak.*
* *Foru Komunitatearen ondasun eta eskubide guztien inbentario baloratu bat egitea, ibilgetuaren kontabilitate-saldoak bermatzeko, Kontabilitate Publikoko Plan Orokorraren betekizunei jarraituz. Inbentario hori ekitaldiari buruzko oroitidazkiari gehitu edo erantsi behar zaio.*
* *Gomendatzen dugu ibilgetuaren altak eta bajak kontabilizatzeko irizpide batzuk ezartzea, kontabilitatearen arloko araudi indardunaren arabera, eta haiek irizpide horien arabera erregistratzea.*
* *Kontabilitate sistema garatzea, zerbitzu publikoen kostua zehazteko informazioa eman dezan.*

VI.5. Langile-gastuak

2020an, langile-gastuak 1.469,06 milioi eurokoak izan dira; gastu guztien ehuneko 32, hain zuzen. Ehuneko 43 Osasun Departamentuari dagokio; ehuneko 32, Hezkuntza Departamentuari; eta ehuneko 14, Lehendakaritza, Justizia eta Barne Departamentuari.

Gastu horiek honela daude banatuta, kontzeptu ekonomikoen arabera:

|  |
| --- |
| (milakotan) |
| Langile-gastuak | 2019 | 2020 | Aldea (%)2020/2019 |
| Goi-karguak | 3.775 | 4.999 | 32 |
| Behin-behineko langileak | 2.811 | 3.012 | 7 |
| Lanpostuko ordainsariak | 829.463 | 898.123 | 8 |
| Langileen ordainsariak | 125.978 | 146.258 | 16 |
| Kuotak, prestazioak eta gizarte-gastuak | 318.743 | 333.636 | 5 |
| Ordainsari aldakorrak | 60.292 | 77.746 | 29 |
| Beste hainbat ordainsari | 65.142 | 5.284 | -92 |
| Guztira  | 1.406.204 | 1.469.057 | 4 |

2019. urtearen aldean, langileen gastuak ehuneko lau (63 milioi) igo ziren. Hazkunde horren arrazoi nagusiak honako hauek dira: aldi baterako kontratazioen igoera O-NOZen eta Hezkuntza Departamentuan, COVID19ak eragindako osasun-krisiaren ondorioz, 2019an 356 milioi izatetik 2020an 417 milioi izatera igaro baitira (61 milioi), Gizarte Segurantzan dagokion gastuarekin; onartutako ehuneko biko soldata-igoera, 26 milioiko eragina duena; eta O-NOZen ordainsari aldakorrei lotutako gastua, 2019an 60,29 milioi izatetik 2020an 77,75 milioi izatera igaro dena (17,50 milioi).

*Plantilla organikoa eta enplegu publikoaren eskaintza*

NFKAren eta haren EEAAen 2020ko abenduaren 31ko plantilla organikoa eta langile finkoen eta behin-behineko langileen zerrenda Lehendakaritzako, Funtzio Publikoko, Barneko eta Justiziako kontseilariaren maiatzaren 10eko 94/2021 Foru Aginduaren bidez argitaratu ziren, 2021eko ekainaren 8ko NAOn.

Ganbera honek, aurreko txostenetan behin eta berriz esan duen moduan, nabarmentzekoa da plantilla organikoak atzerapenarekin argitaratzen direla.

2020ko abenduaren 31ko plantilla organikoko lanpostuak 23.875 ziren: 2019an baino 193 lanpostu gehiago dira. Honako hau da lanpostu beteen eta hutsen azalpena:

|  |  |  |  |  |
| --- | --- | --- | --- | --- |
| Lanpostuak | Adm. Erroa | Hezkuntza | O-NOZ | Guztira |
| 2019 | 2020 | 2019 | 2020 | 2019 | 2020 | 2019 | 2020 |
| Betetako lanpostuak | 4.689 | 4.622 | 5.752 | 5.513 | 5.797 | 5.637 | 16.238 | 15.772 |
| Lanpostu hutsak  | 1.930 | 2.136 | 2.313 | 2.619 | 3.201 | 3.348 | 7.444 | 8.103 |
| Lanpostuak, guztira | 6.619 | 6.758 | 8.065 | 8.132 | 8.998 | 8.985 | 23.682 | 23.875 |

Lanpostuen ehuneko 38 O-NOZi dagozkio; ehuneko 34 Hezkuntzari, eta gainerako ehuneko 28a Administrazio Erroari. Plaza guztietatik, ehuneko 66 beteta daude eta ehuneko 34 hutsik daude.

2019an eta 2020an betetako plazen tipologiaren araberako banaketa honako hau da:

|  |  |  |
| --- | --- | --- |
| Betetako lanpostu mota | 2019 | 2020 |
| Lanpostu ez-oinarrizkoak | Behin-behineko langileak | 135 | 140 |
| Burutzak | 1.537 | 1.553 |
| Oinarrizko lanpostuak  | 14.566 | 14.079 |
| Betetako lanpostuak, guztira | 16.238 | 15.772 |

2020an 15.772 plaza bete dira, 2019an baino ehuneko hiru gutxiago (466 plaza). 2019an, berriz, oinarrizko plazek izan dute aldaketarik handiena, ehuneko hiru jaitsi baitira (487 plaza).

Kontu Orokorren oroitidazkian ageri den moduan, 2.318 lanpostu ez dituzte beren titularrek betetzen, hainbat arrazoi tarteko: eszedentziak, burutzengatiko erreserbak, zerbitzu-eginkizunak, prestakuntzarengatiko zerbitzu bereziak, sakontzea edo ikerketa, eta abar.

Hutsik dauden lanpostuen zerrenda, egoera eta bilakaera, lanpostuen guztizkoari erreferentzia eginda, taula honetan ageri dira:

|  |  |  |
| --- | --- | --- |
| Kontzeptua | 2019 | 2020 |
| Lanpostuak, guztira | 23.682 | 23.875 |
| Lanpostu hutsak | 7.444 | 8.103 |
| Lanpostu guztien gaineko lanpostu hutsak (%) | 31 | 34 |
| Betetako lanpostu hutsak | 4.731 | 5.017 |
| Betetako lanpostu hutsak lanpostu hutsen guztizkoaren gainean (%) | 64 | 62 |

2020an, lanpostu guztien ehuneko 34 hutsik zeuden, eta horien barruan, ehuneko 62 aldi baterako beteta zeuden. 2019an, portzentaje horiek ehuneko 31 eta ehuneko 64 ziren, hurrenez hurren.

Egiaztatu dugu ezen plantilla organikoan jasotako datuak eta horri buruz Kontu Orokorretako oroitidazkian emandako informazioa bat datozela.

Gobernuak, 36 foru dekreturen bidez, plantillaren aldaketak onetsi zituen, 109 lanpostu amortizatzeko (Administrazio Erroko 80, O-NOZeko 28 eta Hezkuntza Departamentuko hiru) eta 306 lanpostu sortzeko (172 Administrazio Errorako, 67 O-NOZerako eta hiru Hezkuntzarako).

Egiaztatu dugu aldaketa horiek guztiak plantillan jaso direla.

Lanpostu horiez gain, badira foru dekretu bidez sortzen ez diren beste batzuk ere, hala nola burutzekin zerikusia dutenak, antolaketa-egituraren aldaketen arabera.

2020an, hiru foru-dekreturen bidez, enplegu publikoaren eskaintza partziala (EPE) onartu zen, 715 lanpostukoa, kasu guztietan birjarpen-tasa aplikatzearen ondorioz, honela banakatuta:

|  |  |
| --- | --- |
| LEParen arrazoia eta haren esparrua | Zenbat lanpostu |
| Unibertsitatekoak ez diren irakasleak, NFKA | 332 |
| O-NOZeko, NOPLOIko eta Osasun Departamentuko osasun langileak | 199 |
| NFKAko Administrazio Erroko langileak | 184 |
| 2020ko EPE plazak guztira, birjarpen-tasaren arabera | 715 |

Ikusten denez, 715 plazetatik 332 (ehuneko 46) hezkuntza-eremuari dagozkio, 199 (ehuneko 28) osasun-eremuari eta gainerako 184 (ehuneko 26) administrazio erroari.

Eskaintza horiek onetsi zituzten foru dekretuetan ez zen zehazten ez aurreikusitako egutegia, ez deialdiak egiteko datak ere. NFKAren web-orrian, berriz, administrazio erroaren eta osasunaren eremuari dagozkion plazetarako kronogramaren aurreikuspena erantsi da.

*Berrezarpen- eta egonkortze-tasen azterketa*

2020ko EPEan berrezarpen-tasa aplikatzearen ondorioz sartu diren plazak berrikusi ditugu, eta emaitza zuzena da.

Egonkortze-tasaren aplikazioari dagokionez, txosten hau idatzi den egunean ez da plazarik deitu arrazoi horrengatik. NFKAk ez digu eman zenbat plaza dei daitezkeen arrazoi horrengatik, eta ez daukagu horiek zenbatzeko informazio nahikorik.

Txosten hau idazteko unean, 411 lanpostu geratzen dira 2020ko EPEan deitzeke. Aurreko urteetako EPEei dagokienez, 2018ko eta 2019ko EPEetako 318 plazaren deialdia egitea falta da.

*Nafarroako administrazio publikoetako langile finkoei eta aldi baterako langileei buruzko azterketa*

2016-2020 aldiko langile finkoen alten eta bajen kopurua aztertu dugu, lanpostuaren erreserbak kontuan izan gabe (zeren eta ez baitira administrazioko behin betiko bajak), eta honako hauek dira emaitzak:

|  |  |  |  |  |  |  |
| --- | --- | --- | --- | --- | --- | --- |
|  | 2016 | 2017 | 2018 | 2019 | 2020 | Guztira |
| Altak:HezkuntzaOsasunaAdministrazio Erroa | 275418 | 2932295014 | 151736108 | 3743023240 | 6074964071 | 1.4521.039162251 |
| Bajak:HezkuntzaOsasunaAdministrazio Erroa | 570211241118 | 766375242149 | 679320242117 | 752383215154 | 623247239137 | 3.3901.5361.179675 |
| Alde garbia (altak-bajak) | -543 | -473 | -528 | -378 | -16 | -1.938 |

2016-2020 aldian 1.938 pertsonako alde garbi negatiboa ikusten da, 2016-2019 aldian urteko batez bestekoa 481 pertsonakoa izanik. Hala ere, 2020an alde garbi hori nabarmen murriztu da eta balioa, negatiboa izaten jarraitzen badu ere, 16 pertsonakoa baino ez da, funtsean hezkuntzaren eremuan 496 alta eman direlako.

Halaber, lortu dugu 2016-2020 urteetan abenduaren 31n lanean ari ziren langileen datua, NFKA osoaren data horretako langileen behin-behinekotasunaren adierazlea lortzeko; honako hauek dira emaitzak:

|  |  |  |  |  |  |
| --- | --- | --- | --- | --- | --- |
|  | 2016 | 2017 | 2018 | 2019 | 2020 |
| Egiazko langileak | 26.851 | 28.020 | 28.834 | 29.943 | 31.730 |
| Langile finkoak | 16.061 | 15.368 | 15.146 | 15.063 | 14.674 |
| Aldi baterako langileak | 10.790 | 12.652 | 13.688 | 14.880 | 17.056 |
| Aldi baterako langileak/benetako langileak (%) | 40 | 45 | 47 | 50 | 54 |

Ikusten denez, aipatutako datako behin-behinekotasun adierazlea nabarmen handitu da aztertutako aldian, eta 2016an ehuneko 40 izatetik 2020an ehuneko 54 izatera pasa dira. Adierazle horren goranzko joera argia ikusten da, nahiz eta 2020an balio hori COVID-19aren ondoriozko aldi baterako kontratazioen eraginpean egon daitekeen.

2018-2020 aldiko abenduaren 31n lanean ari ziren langileen sailkapena, NFKAren eremuaren arabera, honako hau da:

|  |  |  |  |  |
| --- | --- | --- | --- | --- |
|  | Langile finkoak | Aldi baterako langileak | Langileak, guztira | Aldi baterako langileak (%) |
|  | 2018 | 2019 | 2020 | 2018 | 2019 | 2020 | 2018 | 2019 | 2020 | 2018 | 2019 | 2020 |
| Hezkuntza | 5.358 | 5.537 | 5.289 | 4.805 | 5.416 | 6.334 | 10.163 | 10.953 | 11.623 | 47 | 49 | 54 |
| O-NOZ | 5.306 | 5.077 | 4.930 | 7.090 | 7.569 | 8.629 | 12.396 | 12.646 | 13.559 | 57 | 60 | 64 |
| Administrazio Erroa | 4.482 | 4.449 | 4.455 | 1.793 | 1.895 | 2.093 | 6.275 | 6.344 | 6.548 | 29 | 30 | 32 |
| Guztira | 15.146 | 15.063 | 14.674 | 13.688 | 14.880 | 17.056 | 28.834 | 29.493 | 31.730 | 47 | 50 | 54 |

Behin-behinekotasun indizea goranzkoa da NFKAren eremu guztietan, nahiz eta Administrazio erroan txikiagoa izan (% 32 2020an), O-NOZen balio nabarmen handiarekin alderatuta (% 64).

Bestetik, 2016-2020 aldiko langile finkoen adina aztertu dugu, eta honako hauek dira urte bakoitzeko abenduaren 31n lortutako datuak:

|  |  |  |  |  |  |
| --- | --- | --- | --- | --- | --- |
|  | 2016 | 2017 | 2018 | 2019 | 2020 |
|  | Pertsonak | Guzt/g (%)  | Pertsonak | Guzt/g (%)  | Pertsonak | Guzt/g (%)  | Pertsonak | Guzt/g (%)  | Pertsonak | Guzt/g (%)  |
| 30 urtetik beherakoak | 204 | 1 | 132 | 1 | 154 | 1 | 280 | 2 | 256 | 2 |
| 31 eta 40 urte bitarte | 2.625 | 16 | 2.222 | 14 | 2.013 | 13 | 1.955 | 13 | 1.793 | 12 |
| 41 eta 50 urte bitarte | 5.561 | 35 | 5.292 | 34 | 5.226 | 35 | 5.097 | 34 | 4.876 | 33 |
| 51 eta 55 urte bitarte | 3.561 | 22 | 3.493 | 23 | 3.416 | 23 | 3.301 | 22 | 3.215 | 22 |
| 55 urtetik gorakoak  | 4.131 | 26 | 4.250 | 28 | 4.337 | 29 | 4.430 | 29 | 4.534 | 31 |
| Batez besteko adina | 49 | - | 50 | - | 50 | - | 50 |  | 50 |  |

Nabarmendu behar dugu 50 urtetik gorako langileak 2016an ehuneko 48 izatetik 2020an ehuneko 53 izatera pasa direla; halaber, 60 urtetik gorako pertsonak 2016an ehuneko zazpi izatetik 2020an ehuneko bederatzi izatera pasa dira. Bestetik, 40 urtetik beherako adina duten langileak ehuneko 18 ziren 2016an eta ehuneko 14, berriz, 2020an.

Azken batean, Ganbera honek bere txostenetan behin eta berriz dakarrenez, langile finkoen kopuruak behera egin du, egiturazko beharrak eta premia iraunkorrak aldi baterako langileekin betetzen ari dira, eta lanpostu hutsen kopuruak gora egin du. Horren ondorioz, herritarrari zerbitzuak ematen jarraitu behar denez, areagotu egin da NFKAko enpleguaren behin-behinekotasuna, eta urtero handitzen den indize handiegia eta kezkagarria lortu da. Hala, giza faktorearen nolabaiteko deskapitalizazioa eta plantillaren zahartzea izan dira ondorioak.

Bestalde, aztertutako datu batzuetan nolabaiteko hobekuntza ikusten da: 2020an, behin betiko baja ia guztiak bete ziren eta premia horiei erantzuteko EPEak onartzen ari dira, nahiz eta oro har plaza horien deialdiak nolabaiteko atzerapena duen.

*Langile-gastuaren egiaztapenak*

Aztertu dugu ea SAP RRHH aplikazioan (hartan, nominak sortzen dira) kontabilizatutako gastua bat datorren SAPGE’21en aurrekontuan erregistratutakoarekin, eta egiaztatu dugu bat datozela nomina osatzen duten ordainsari-kontzeptu guztietako gastuak.

Gainera, NFKAko eta haren erakunde autonomoetako langileek 2020ko apirilean sortutako nominaren ordainsari-kontzeptuen lagina berrikusi dugu, zentro itunduetako langileak sartu gabe. Izan ere, pasiboen erregimenekoak dira, apirilean plaza edo gradu batetik bestera aldatzen dira, eta ez dute hilabete osoan lan egin hainbat arrazoirengatik.

Zehazki, nominako 29 kontzeptu aztertu ditugu, guztira 98.470 erregistrotan jasoak, 22.909 laguni dagozkienak, guztira 56,28 milioi euroko zenbatekoarekin. Zenbateko hori apirilean NFKAko langileek sortutako nominaren guztizkoaren ehuneko 72 da.

Egiaztatu dugu aztertutako langileek egoki jaso dituztela aztertutako ordainsari-kontzeptu guztiak, plantillan ezarritakoari jarraituz.

*Aldi baterako kontratuak mugagabe bihurtzea eta sozietate publiko bihurtzea berrikustea*

Nafarroako Parlamentuak erabaki zuen Nafarroako Kontuen Ganberari honi buruzko fiskalizazio-txostena eskatzea: *“CPEN osatzen duten enpresa publikoetan aldi baterako kontratuak mugagabe bihurtzeko eta kontratu horiek hautatzeko prozedurak berdintasun-, merezimendu- eta gaitasun-printzipioetara eta ezarritako kontratazio-prozeduretara egokitzeko”.*

Sozietate publikoek egindako jardueren legezkotasunari egindako egokitzapenak kontu-ikuskaritzako enpresa pribatuek ikuskatzen dituzte Kontu-hartzailetzako Zuzendaritza Nagusiaren tutoretzapean. Lan honen irismenak berariaz jasotzen du aipatutako parlamentu-eskaeraren edukia berrikustea.

Aurreko legezkotasunari buruzko txostenek berrikusi egin dituzte 2020an eta 2019an aldi baterako kontratazio mugagabe bihurtutako guztiak, guztira 70 eta 35, hurrenez hurren, xehetasun honen arabera:

|  |  |  |  |
| --- | --- | --- | --- |
|  | 2019 | 2020 | Guztira  |
| CEIN | - | 1 | 1 |
| CNAI | 1 | - | 1 |
| INTIA | 5 | 11 | 16 |
| Nasertic | 1 | 3 | 4 |
| Nasuvinsa | - | 16 | 16 |
| NICDO | - | 8 | 8 |
| Tracasa Instrumental SL | 18 | 31 | 49 |
| Tracasa  | 10 | - | 10 |
| Guztira | 35 | 70 | 105 |

Aipatutako legezkotasunari buruzko txostenen oinarria eta ondorioak aztertu ditugu, eta, dokumentazio gehigarria eskatu ondoren ondoriozta dezakegunez, oro har, aldi baterako kontratuak mugagabe bihurtzeko, berrezartze- eta egonkortze-tasetan adierazitako zifrak errespetatu zirela, ezarritako prozedurari jarraituta, eta aldi baterako kontratazioak bere garaian publizitate-, merezimendu- eta gaitasun-printzipioei jarraituz egin zirela, baina honako alderdi hauek adierazi genituen:

* Aldi baterako lan-eskaintzen publizitatea enplegua kontratatzeko atari baten bidez egiten da gehienbat.
* Aldi baterako kontratazioko enplegu-eskaintzetan ez dago jasota lanpostu hori mugagabe bihurtzeko aukerarik.
* Hiru sozietatetan, kontratazio mugagabeen kopuruak, hemen aztertutako bihurketak barne, ezarritako berrezarpen-tasa gainditu du, txosten honetako VI.14 epigrafean aztertzen denez. Sozietate horietako bat Tracasa Instrumental da, eta Lan eta Gizarte Segurantzako Ikuskaritzako Estatuko Erakundearen errekerimendu baten ondorioz bihurketak egin behar izan zituen.
* Lau sozietatetan, kasuren batean, ez dago jasota idatzizko proba teknikoak egin direnik betekizun tekniko garrantzitsurik ez duten lanpostu jakin batzuetarako.

Gure gomendioak:

* *Enplegu eskaintzan adieraztea nolako denbora-aurreikuspena dagoen eskainitako lanpostuak betetzeko, eta haietarako dei egitea administrazio publikoetan sartzeari buruzko erregelamenduan ezarritako epeetan.*
* *Urgentziaz behar diren neurriak ezartzea dauden lanpostu hutsak betetzeko eta enpleguaren behin-behinekotasuna gutxitzeko, araudiaren testuinguruan.*
* *Aldi baterako kontratazioko enplegu-eskaintzak ahalik eta hedabide gehienetan argitaratzea.*
* *Hasierako aldi baterako kontratazio-eskaintzan, eskainitako lanpostua mugagabe bihurtzeko aukera jasotzea, eta, hala ez bada, aldaketa hori egiteko prozedura espezifiko bat ezartzea.*
* *Bete beharreko lanposturako beharrezkoak diren proba teknikoak egitea, baina horren berri jasota.*

VI.6. Ondasun eta zerbitzuetan egindako gastu arruntak

2020ko ekitaldian, ondasun eta zerbitzuetako gastu arruntak 737,90 milioikoak izan ziren; hau da, gastu guztien ehuneko 16. Horietatik, gastuen ehuneko 53 Osasun Sailari dagozkio, eta ehuneko 19 Gizarte Eskubideei. Kontzeptukako gastu horien xehetasunak eta 2019koaren arteko alderaketa hauexek dira:

|  |  |  |  |
| --- | --- | --- | --- |
| Kontzeptua | 2019ko ABG | 2020ko AGB | Aldea (%) 2020/2019 |
| Errentamenduak eta kanonak | 72.381 | 73.977 | 2 |
| Konponketak, mantentze-lanak eta kontserbazioa | 18.754 | 19.549 | 4 |
| Materiala, hornidurak eta beste | 401.562 | 449.853 | 12 |
| Zerbitzuaren ondoriozko kalte-ordainak | 3.686 | 1.650 | -5 |
| Argitalpen-gastuak | 708 | 372 | -47 |
| Osasun laguntzako itunak | 59.579 | 62.961 | 6 |
| G. Zerb. Zorroan bermatutako g. zerb. kudeatzea | 114.843 | 129.537 | 13 |
| Gastua, guztira | 671.514 | 737.899 | 10 |

Gastu horiek ehuneko hamar igo ziren 2019. urtearekin alderatuta, eta nabarmentzekoak dira materiala eta hornidurak erostearekin lotutako zenbait kontzepturen igoera, ehuneko 11 (45 milioi), gizarte-zerbitzuen zorroaren kudeaketa, ehuneko 13 (15 milioi), eta osasun-laguntzako itunak, ehuneko sei (hiru milioi). Igoera horiek COVID-19aren krisiak baldintzatzen ditu.

Aipatu dugun bezala, ganbera honek osasun-krisiaren kudeaketari buruzko txosten bat argitaratu zuen 2021eko apirilean, NFKAk 2020ko martxotik abendura bitartean COVID-19ak eragindakoa. Txosten horretan adierazi zen 2020ko eta 2021eko 98 kontratu baino ez zirela formalizatu eta Kontratazioaren Atarian argitaratu, guztira 16,68 milioitan, gastua 78,36 milioira iritsi zenean. Ganbera honek horiek formalizatzea eta espedienteak argitaratzea gomendatu zuen. Txosten hau idazteko unean, beste zazpi kontratu baino ez dira argitaratu, guztira 605.104 eurokoak.

*Aberaste bidegabearen egoeran kontratatzea*

Ganbera honek 2018ko eta 2019ko Kontu Orokorrei buruz egindako txostenak salbuespen bat jasotzen zuen indarraldia amaituta zuten kontratuetan oinarritutako prestazioekin lotutako aurrekontu-gastuei buruz. Egoera horren jarraipena egin dugu, departamentuek Nafarroako Gobernuko Kontu-hartzailetzako Zuzendaritza Nagusiari emandako informazioarekin.

Zehazki, eta informazio horren arabera, honako hauek dira 2020an eta dagokion kontratua amaitu zenetik 2020ko abenduaren 31ra arte bidegabeki aberastuta ordaindutako prestazioekin lotutako datuak. Hauexek dira:

|  |  |  |  |  |
| --- | --- | --- | --- | --- |
| Departamentua | 2020an ordaindutako gastua | Kontratuaren amaieratik 2020-12-31ra arte metatutako gastua  | Kontratu kop.  | Aberaste bidegabearen hasieraren gutxieneko data  |
| Osasuna | 56.592.641 | 173.178.082 | 60 | 2017/01/01 |
| Eskubide Sozialak | 8.860.726 | 19.875.748 | 12 | 2013/07/01 |
| Lurralde Kohesioa | 1.934.879 | 10.583.513 | 30 | 2014/03/02 |
| Unib., Berrik. eta Erald. Dig. | 530.747 | 530.747 | 2 | 2020/01/01 |
| Kultura eta Kirola | 312.001 | 559.228 | 11 | 2018/08/22 |
| Lehend., Berd., F. Pub. eta Bar. | 138.631 | 138.631 | 5 | 2020/01/01 |
| Hezkuntza | 132.318 | 135.946 | 4 | 2020/01/01 |
| Ekonomia eta Ogasuna | 129.017 | 3.114.065 | 3 | 2019/01/01 |
| Migrazio Politikak eta Justizia | 56.666 | 56.666 | 1 | 2020/01/01 |
| Landa Gar. eta Ingurumena | 43.288 | 43.288 | 1 | 2020/01/01 |
| Guztira | 68.730.914 | 208.215.914 | 129 |  |

Ikusten denez, 129 prestazioren kontratua amaitu zenetik (bidegabeko aberaste-egoeran) 2020ko abenduaren 31ra arte metatutako gastua 208,22 milioi eurokoa da, eta horietatik 68,73 milioi ordaindu ziren 2020an.

Kontratuaren indarraldia amaituta duten prestazio horiek ordaintzea eragin duten arrazoiak askotarikoak dira, eta bat datoz NFKAren 2016ko ekitaldiko Kontu Orokorrei buruzko txostenean adierazi genituenekin (espedienteen hasiera atzeratzea, aurkeztutako errekurtsoak eta abar).

Osasun Departamentuari dagokio gasturik handiena, bai 2020an, bai kontratu hori amaitu zenetik metatuta, 56,59 eta 173,18 milioi eurorekin, hurrenez hurren, 60 prestaziorentzat.

Aurreko taulan jasotako zenbatekoetan ez daude jasota O-NOZen gastu batzuei buruzko datuak, dagozkien kontratuen indarraldia amaituta egon arren edo kontratu euskarririk ez izan arren ordaintzen ari diren osasun-hornidura eta sendagai batzuei dagozkienak. Kontzeptu horiei lotutako gastua 127,22 milioikoa izan zen 2020an.

2016ko maiatzean, eta Kontu-hartzailetza Nagusiaren Zerbitzuaren barne kontroleko ekintza-planak kontuan harturik, O-NOZek ekintza-plan bat ezarri zuen honako helburu honekin: 2020rako erosketa guztiak aplikatzekoak diren kontratazio-arauen arabera esleituta egotea.

Ekintza plan hori 2020an amaitu zen, eta, aurtengo urtarrilean, Osasun Departamentuak beste plan bat egin zuen, 2022ra arte. Egungo egoera, O-NOZek aipatutako ekintza-planaren betetzeari buruz emandako datuen arabera, honako hau da: aipatutako osasun-hornidurekin eta sendagaiekin lotutako gastuaren ehuneko 54an legez ezarritako prozedurak jarraitu dira, eta protesi, tresna, material sanitario, produktu kimiko eta gasei dagozkien gastuen ehuneko 28an; eta gainerakoak direla-eta zenbait ekintza egin dira kasuko kontratazio-prozedura aurrera eramateko.

Bestalde, esanguratsua da Gizarte Eskubideen Departamentuaren gastua ere, 2020an 8,86 milioirainokoa izan zen 12 prestaziorentzat, eta Lurralde Kohesioaren Departamentuarena 30 prestaziorentzat, 1,93 milioira iritsi baitzen ekitaldi horretan.

Kontratua amaituta duten gastu ordaindu horiek 68,73 milioi euroko zenbateko esanguratsua izan bazuten ere, jarraian zehaztuko ditugu 2019-2020 aldirako zenbateko horri dagozkion prestazioen bilakaera eta kopurua:

|  |  |  |
| --- | --- | --- |
| Departamentua | Ordaindutako gastua | Prestazio kop. |
| 2019 | 2020 | Aldea (%) 2020/2019 | 2019 | 2020 | Aldea (%) 2020/2019 |
| Osasuna | 49.475.741 | 56.592.641 | 14 | 37 | 60 | 62 |
| Eskubide Sozialak | 27.032.706 | 8.860.726 | -67 | 50 | 12 | -76 |
| Lurralde Kohesioa | 2.069.597 | 1.934.879 | -7 | 36 | 30 | -17 |
| Unib., Berrik. eta Erald. Dig. | 1.803.083 | 530.747 | -71 | 5 | 2 | -60 |
| Kultura eta Kirola | 564.076 | 312.001 | -45 | 4 | 11 | 175 |
| Lehend., Berd., F. Publ. eta Bar. | 753.894 | 138.631 | -82 | 4 | 5 | 25 |
| Hezkuntza | 7.213.453 | 132.318 | -98 | 6 | 4 | -33 |
| Ekonomia eta Ogasuna | 2.987.848 | 129.017 | -96 | 1 | 3 | 200 |
| Migrazio Politikak eta Justizia | - | 56.666 | - | - | 1 | - |
| Landa Garapena eta Ingurumena | 47.765 | 43.288 | -9 | 1 | 1 | - |
| Herritarrekiko Harremanak | 134.121 | - | - | 1 | - | - |
| Guztira | 92.082.284 | 68.730.914 | -25 | 145 | 129 | -11 |

Aurreko taula aztertuta, honako alderdi hauek azpimarratuko ditugu:

* 2020an ordaindutako gastu osoa (68,73 milioi) ehuneko 25 jaitsi da (23,35 milioi) 2019. urtearekin alderatuta.
* Oro har, departamentu guztiek ordaindutako gastuak behera egin du, neurri handiagoan edo txikiagoan, Osasun Departamentuak izan ezik. Izan ere, departamentu horretan gastua ehuneko 14 handitu da, eta 2019an 49,48 milioikoa izatetik 2020an 56,59 milioikoa izatera igaro da.
* Kasu horretan ordaindutako prestazioen guztizko kopurua ere ehuneko 11 murriztu da 2020an, 2019aren aldean (129 prestazio eta 145 prestazio).
* Departamentuen araberako prestazioek gora egin dute kasuren batean, hala nola Osasun Departamentuan, eta beste batean behera egin dute, Hezkuntza Sailean gertatzen den bezala.

Aurreko guztia kontuan hartuta, eta departamentuek emandako datuak direla kontuan hartuta, egoera horretan dauden gastu gehiago egon ote daitezkeen aztertu gabe, 2020an ordaindu zen ondasun eta zerbitzuetako aurrekontu-gastu arrunta, gutxienez, 193,23 milioikoa izan zen, nahiz eta kontratuen indarraldia amaituta egon edo ez izan kontratu-oinarririk. Ondasun arrunten eta zerbitzuen ondasun arrunten eta zerbitzuen 2. kapituluko gastuaren ehuneko 26,19 da.

*Gastuen lagin baten berrikuspena*

Honako gastu hauetan osaera, 2019koekiko aldea eta sortzapen-printzipioaren aplikazioa aztertu ditugu:

|  |  |  |  |
| --- | --- | --- | --- |
| Gastuaren deskribapena | Zenbatekoa, 2019 | Zenbatekoa, 2020 | Aldea (%) 2020/2019 |
| Osasun itunak | 59.578.969 | 62.961.398 | 6 |
| Itzaleko bidesarien kanonak | 67.083.893 | 68.527.760 | 2 |

Egindako berrikuspenetik, honako konklusio hauek atera ditugu:

* Osasun-itunetako gastua 62,96 milioirainokoa izan zen, eta ehuneko sei handitu zen 2019rekin alderatuta, batez ere Nafarroako Unibertsitate Klinikak egindako jardueraren ondoriozko gastua handitu zelako (ehuneko 18).

Ekitaldi bateko abenduko gastua hurrengo urteko aurrekontuari egozteko ohiko praktika dago. Hala, 2020ko aurrekontuan 2019tik datorren 4,32 milioiko gastua kontabilizatuta dago, eta, era berean, 2021eko aurrekontuan 5,34 milioiko gastua erregistratu da.

Hauek dira zerbitzu hori eman duten hornitzaileen kopurua eta jaso duten zenbatekoa:

|  |  |
| --- | --- |
| Zenbat hornitzaile | Jasotako zenbatekoa |
| 2 | >22 milioi |
| 5 | (Milioi bat eta bost milioi bitarte) |
| 15 | (100.000 euro eta milioi bat bitarte) |
| 208 | <100.000  |

Ikusten denez, osasun-itunak 230 hornitzailerekin egin ziren; horietatik bi 22 milioi gorakoak dira: San Juan de Dios Ospitalea, 22,68 milioirekin eta Nafarroako Unibertsitatea Klinika, 22,06 milioirekin.

* Kanonen gastua (itzaleko bidesariak) 68,53 milioikoa izan zen 2020an. Hona hemen xehakatzea:

|  |
| --- |
| (milakotan) |
| Kanona | 2019 | 2020 | Aldea (%) 2020/2019 |
| Donejakue Bideko autobia | 49.461 | 49.523 | 0.1 |
| Pirinioetako autobia | 17.595 | 18.991 | 8 |
| Informatikaren arloko elkarte teknikoen kuotak | 7 | 8 | 14 |
| Mailegu publikoagatiko ordainsaria | - | 6 | - |
| Guztira  | 67.063 | 68.528 | 2 |

Aurreko gastu horien euskarri den dokumentazioa aztertuta, ikusten dugu autobiei buruzko partidek 11 hilabeteren fakturazioa jasotzen dutela (urtarriletik azarora), bai eta aurreko ekitaldiko abenduko fakturazioa eta ekitaldi horretako likidazioa ere. Hartara, 2020. urteari egotzitako 2019ko gastua 5,52 milioikoa da, eta 2021eko aurrekontuan erregistratutako 2020ko, gastua, berriz, 5,65 milioikoa.

*Kontratazio-espedienteen lagin baten berrikuspena*

NFKA, CPEN, NILSA eta CENER-CIEMAT Fundazioak izapidetutako kontratazio-espediente hauek fiskalizatu ditugu:

|  |  |  |  |  |  |
| --- | --- | --- | --- | --- | --- |
| Xedea | Mota | Prozedura | Zenbat lizitatzaile  | Adjudikazioaren zenbatekoa   | Adjudikazioaren baja (%)  |
| Orientazio profesionaleko zerbitzua kontratatzea | Zerbitzuak | Irekia, Europar Batasunean publizitatea eginda   | 1 (1. sorta)1 (2. sorta)2 (3. sorta) | 1.742.757 | 1,5 (1. sorta)0 (2. sorta)0 (3. sorta) |
| NFKA sozietate publikoen bulegoak garbitzeko zerbitzua | Zerbitzuak | Irekia, Europar Batasunean publizitatea eginda  | 2 (1. sorta)2 (2. sorta)1 (3. sorta) | 466.015 | 3,9 (1. sorta)1 (2. sorta) |
| Lohi deshidratatuen garraioa | Zerbitzuak | Irekia, Europar Batasunean publizitatea eginda  | 2 (1. sorta)2 (2. sorta) | 190.354 | 16 (1. sorta)21 (2. sorta) |
| CENER-CIEMAT Fundazioa garbitzeko zerbitzua | Zerbitzuak | Irekia, Europar Batasunean publizitatea eginda  | 4 (1. sorta)2 (2. sorta)3 (3. sorta)1 (4. sorta) | 176.654 | 0,01 (1. sorta)8 (2. sorta)3 (3. sorta)0 (4. sorta) |
| \*Lizitazio honetako 3. lotea hutsik eta esleitu gabe geratu da, aurkeztutako eskaintza baztertu egin delako, pleguetako zenbait zehaztapen urratzen dituelako. |

Aipatutako kontratazio-espedienteak berrikusita, ondorioztatzen dugu ezen, oro har, aplikatzekoa den araudiaren arabera izapidetu zirela.

*Lanbide Orientazioko Zerbitzua kontratatzea*

Nafarroako Parlamentuko Eledunen Batzarrak Lanbide Orientazioko Zerbitzuaren kontratuaren lizitazioari buruzko fiskalizazio-txostena eskatu zion Nafarroako Kontuen Ganberari. Hona hemen txosten horren alderdi batzuk:

|  |  |  |  |  |  |
| --- | --- | --- | --- | --- | --- |
| Xedea | Mota | Prozedura | Zenbat lizitatzaile  | Adjudikazioaren zenbatekoa   | Adjudikazioaren baja (%)  |
| Orientazio profesionaleko zerbitzua kontratatzea | Zerbitzuak | Irekia, Europar Batasunean publizitatea eginda | 1 (1. sorta)1 (2. sorta)2 (3. sorta) | 1.742.757 | 1,5 (1. sorta)0 (2. sorta)0 (3. sorta) |

Jarraian, kontratu honen lizitazioarekin eta esleipenarekin lotutako zenbait alderdi aipatuko ditugu:

* Ganbera honek zerbitzu horren lizitazioa eta esleipena fiskalizatu zuen 2017ko NFKAren Kontu Orokorren irismenaren barruan, eta esparru-akordio baten bidez egin zen. Txostenaren ondorioek adierazten zuten sei loteetatik bi esleitu zitezkeela kontuan hartu nahi zen kolektiboaren espezifikotasunaren eta ezaugarrien arabera, lortutako puntuazioa gorabehera. Horri dagokionez, Ganbera honek uste zuen baldintza-agirietan jasotako aukera horrek urratu egiten zituela berdintasunezko eta diskriminaziorik gabeko tratamenduaren kontratazioko oinarrizko printzipioak.

2018ko martxoan, Gizarte Eskubideen Departamentuak esparru-akordio hori indarrik gabe uztea erabaki zuen, eta beste bat egin zen 2018ko apirilean. Akordio berri horrek, hobekuntza batzuk sartu bazituen ere, esleitzeko aukera horri eutsi zion, kolektiboaren espezifikotasunaren arabera, lortutako puntuazioa kontuan hartu gabe.

Horri dagokionez, baldintza-agirietan adjudikazio-irizpideak argi zehaztea eta haiek aplikatuz lortu diren puntuazioak errespetatzea gomendatzen dugu, egiten diren esparru-akordioei dagozkien kontratuak kontratazioari buruzko araudiaren printzipio zuzentzaile guztiak errespetatuz adjudikatze aldera.

Ikusi dugunez, egindako esleipen berri honetan aurreko gomendioa ezarri da, eta baldintza-agirietan jada ez da jasotzen loterik esleitzeko aukera, artatu nahi den kolektiboaren espezifikotasunaren arabera. Gainera, egiaztatu dugu lote guztiak puntuazio handiena lortu duen eskaintzari esleitu zaizkiola.

* 2020ko abuztuan, gora jotzeko errekurtsoa aurkeztu zen lizitazio-deialdiaren aurka. Errekurtso horretan, lizitazioaren izapidetzea bertan behera uzteko eta eteteko eskatzen zen, arrazoi hauek argudiatuta: zerbitzu horren merkatu-balioarekin bat ez datorren prezio bat finkatu izana; langile autonomoek erakunde esleipendunen kargura zerbitzuaren orientatzailearen lanpostua garatzeko aukera kendu izana; eta 2017ko kontratu subrogatuei buruz eman behar zuten informazioari buruzko araudia ez betetzea, eta, horrez gain, 2017ko esparru-kontratuak subrogatzeko eskatzea.
* Gizarte Eskubideen Departamentuko kontseilariak ukatu egin zuen etetea, errekurtsoa ezetsi eta esleipen-prozedurarekin jarraitu zen.
 Esleipena 2020ko urrian egin zen, eta ez zen horri buruzko errekurtsorik jarri.
* 2020ko abenduan, gora jotzeko errekurtsoaren ezespenaren aurkako errekurtsoa jarri zen administrazioarekiko auzien epaitegian, jakinarazpenean akatsak zeudela argudiatuta. Auzitegi horrek errekurtsoa onartezintzat jo zuen, errekurtsoa jartzeko epea iraungi zelako.

Kontratu hau esleitzeko espedientea aztertuta ondoriozta dezakegu aplikatu beharreko araudiaren arabera egin zela.

*Larrialdia dela-eta izapidetu diren kontratazio-espediente guztiak formalizatzea eta Kontratazioaren Atarian argitaratzea.*

VI.7. Transferentzia arruntengatiko gastuak eta kapital- transferentziengatiko gastuak

*Transferentzia arruntak*

2020an emandako transferentzia arruntek 1.679,71 milioi euro egin zuten. Aitortutako betebeharren guztizkoaren ehuneko 37 egiten dute. Gastu horiek ehuneko lau egin zuten gora 2019koekin alderatuta, ondoren erakusten dugun bezala:

|  |
| --- |
| (milakotan) |
| Transferentzia arruntak | 2019 | 2020 | 2020/2019 aldea (%) |
| Estatuko Administrazioari (hitzarmena) | 547.745 | 549.464 | 0.3 |
| Fundazioei | 13.419 | 12.760 | -5 |
| Enpresa publikoei eta beste ente publiko batzuei | 92.583 | 104.180 | 13 |
| Toki entitateei | 303.398 | 334.224 | 10 |
| Enpresa pribatuei | 91.320 | 119.864 | 31 |
| Familiei eta irabazi asmorik gabeko erakundeei | 532.114 | 559.197 | 5 |
| Kanporako | 30 | 18 | -40 |
| Guztira | 1.580.609 | 1.679.707 | 6 |

Oro har, gastu-kontzeptu guztiak handitu egiten dira, nahiz eta kanpora eta fundazioetara egindako transferentziak ehuneko 40 eta ehuneko bost murrizten diren, hurrenez hurren.

*Kapital-transferentziak*

2020an baimendutako kapital-transferentziak 169,03 milioi eurokoak izan ziren. Ekitaldian aitortutako betebehar guztien ehuneko hiru egiten dute, eta ehuneko seiko igoera izan zuten 2019koekin alderatuta, ondoren erakusten den bezala:

|  |
| --- |
| (milakotan) |
| Kapital-transferentziak | 2019 | 2020 | 2020/2019 aldea (%)  |
| Fundazioei | 5.323 | 4.518 | -15 |
| Enpresa publikoei | 2.560 | 2.115 | -17 |
| Toki entitateei | 76.718 | 62.785 | -18 |
| Enpresa pribatuei | 36.452 | 60.267 | 65 |
| Familiei eta irabazi asmorik gabeko erakundeei | 38.752 | 39.348 | 2 |
| Guztira | 159.805 | 169.033 | 6 |

2020an, transferentzien ehuneko 37 tokiko erakundeei egin zitzaizkien; ehuneko 36 enpresa pribatuei, ehuneko 23 familiei zein irabazi asmorik gabeko erakundeei eta gainerako ehuneko laua fundazioei eta enpresa publikoei.

Gastu osoaren gehikuntzaren arrazoia enpresa pribatuena izan zen, ehuneko 65ekoa (23,82 milioi). Gainerako gastuak murriztu egin ziren, irabazi asmorik gabeko familia eta erakundeena izan ezik, azken hori ehuneko bi hazi baitzen. Toki-erakundeena, berriz, jaitsi egin zen, ehuneko 18 (13,93 milioi).

*Estatuarekiko Hitzarmen Ekonomikoa.*

Nafarroak, bere foru-araubidearen indarrez, Estatuaren eta Nafarroako Foru Komunitatearen artean 1990eko uztailaren 31n sinatutako hitzarmen ekonomikoari jarraituz gauzatzen du bere finantza- eta tributu-jarduera. Hitzarmen hori abenduaren 26ko 28/1990 Legean araututa dago.

Hitzarmen horrek harmonizazio fiskalerako irizpideak ezartzen ditu, bai eta Nafarroak —Foru Komunitateak bere gain hartzen ez dituen estatuaren zamak direla-eta eta tributuen diru-bilketaren doikuntzetarako— egin beharreko ekarpena kalkulatzeko metodoa ere. Ekarpen hori bost urteko epeetarako ezartzen da eta epe horiei aplikatzen zaie.

2020an beste bosturteko baten oinarrizko ekarpena ezarri behar zen. Aldi horretan onartu ez zenez, bigarren xedapen iragankorra aplikatu behar zen. Xedapen horren arabera, bosturtekoaren oinarritzat hartu behar den edozein urtetan ekarpena ez bada epe barruan onartzen, zenbatekoa ekitaldi horretarako finkatuko litzateke eguneratze-indizea aplikatuta, adostutako azken bosturtekoa baino urtebete gehiago izanen balitz bezala.

Alabaina, 2020rako Estatuko Aurrekontu Orokorren proiektua onartu ez zenez, ekarpena ere ezin izan zen aipatutako xedapenean ezarritakoaren arabera kalkulatu. Hori dela eta, 2020ko behin-behineko ekarpenaren ordainketak lege horren 63. artikuluaren bigarren puntuaren arabera egin dira. Artikulu horren arabera, behin-behineko ekarpenaren zenbatekoa ezin bada zehaztu ezarritako epeetan, adostutako azken zenbatekoa ordainduko da.

Hori dela eta, Estatuari 529,58 milioiko behin-behineko ekarpena ordaindu zitzaion 2020an, 2019an bezala, taula honetan ageri denez:

|  |
| --- |
| (milakotan) |
| Hitzarmena-Aurrekontuko partidak | 2019 | 2020 | 2020/2019 aldea (%) |
| Estatuarentzako behin-behineko ekarpena | 529.583 | 529.583 | 0 |
| 2018/2019 aldirako Estatuari egindako ekarpenaren behin betiko doikuntza | 18.162 | 19.881 | 9 |
| Gastu-partiden guztizkoa - Hitzarmena | 547.745 | 549.464 | 0.3 |
| BEZarengatiko doikuntzak | 1.053.354 | 785.795 | -25 |
| Alkoholaren eta edari eratorrien gaineko zerga bereziengatiko doikuntza fiskala | -36.164 | -24.125 | 33 |
| Garagardoaren gaineko zerga bereziengatiko doikuntza fiskala | 5.867 | 4.996 | -15 |
| Tabakogaien gaineko zerga bereziengatiko doikuntza fiskala | 7.618 | 5.967 | -22 |
| Hidrokarburoen gaineko zerga bereziengatiko doikuntza fiskala | 103.179 | 88.967 | -14 |
| *BEZarengatiko eta zerga bereziengatiko doikuntzak atal honetan, guztira* | *1.133.855* | *861.600* | -24 |
| Diputazioen parte-hartzea Estatuaren tributuetan | 94 | 100 | 6 |
| Diru-sarreren partidak, guztira - Hitzarmena | 1.133.949 | 861.700 | -24 |

Hitzarmenaren ondoriozko 2020ko gastuak 549,46 milioi eurokoak izan ziren. Ekitaldian aitortutako diru-sarreren guztizkoaren ehuneko 12 egiten dute.

Aplikatutako doikuntzak Hitzarmenaren ondoriozko sarrerei, BEZari eta zerga bereziei dagozkie, eta hitzarmen ekonomikoan aurreikusitako formulen eta metodoen arabera kalkulatzen dira.

*Hitzarmeneko gastuen eta diru-sarreren 2016-2020 aldiko bilakaera*

Hurrengo taulan erakusten dugu Hitzarmeneko gastuek eta diru-sarrerek nolako bilakaera izan duten 2016-2020 aldian:

|  |
| --- |
| (milakotan) |
|   | 2016 | 2017 | 2018 | 2019 | 2020 | 2020/2016 aldea (%) |
| Estatuarentzako ekarpena | 520.687 | 509.175 | 529.583 | 529.583 | 529.583 | 2 |
| Sektore elektrikoko zergengatiko konpentsazioa | 20.169 | 1.965 | 0 | 0 | 0 | - |
| Estatuaren ekarpenaren behin betiko doikuntza 2018/2019 | 0 | 0 | 0 | 18.162 | 19.882 | - |
| Hitzarmenaren gastuak, guztira | 540.856 | 511.140 | 529.583 | 547.745 | 549.464 | 2 |
| BEZarengatiko doikuntzak | 835.522 | 889.110 | 969.918 | 1.053.354 | 785.795 | -6 |
| Fabrikazioaren gaineko zerga bereziengatiko doikuntzak | -34.987 | 113.860 | 52.378 | 80.501 | 75.805 | -317 |
| Estatuarentzako ekarpenaren behin betiko likidazioa | 0 |  128.694 | 11.481 | 0 | 0 | - |
| Sektore elektrikoko zergengatiko konpentsazioa | 2.743 | 0 | 0 | 0 | 0 | - |
| Diputazioen parte-hartzea Estatuko diru-sarreretan | 88 | 92 | 93 | 94 | 100 | 14 |
| Hitzarmenaren diru-sarrerak, guztira | 803.366 | 1.131.756 | 1.033.870 | 1.133.949 | 861.700 | 7 |

2020an, Estatuari egindako ekarpena eta hitzarmenari lotutako gastu guztiak ehuneko bi igo dira 2016aren aldean.

Diru-sarrerei dagokienez, 2020an ehuneko zazpi handitu dira 2016aren aldean, eta arrazoi nagusia 2017ko abenduan adostutako metodologia-aldaketa eta indize-aldaketa izan dira. Igoera aurreko urteetan izandakoa baino nabarmen txikiagoa da, COVID-19ak eragindako pandemiagatik.

*Itunpeko irakaskuntzarako diru-laguntzak*

ELA sindikatuak honako honi ematen ari zitzaion xedearen fiskalizazioa eskatu zion Kontuen Ganberari: Gobernuaren 2020ko ekainaren 3ko Akordioan Nafarroako 2020ko Aurrekontu Orokorren Foru Legean itunpeko irakaskuntzarako aurreikusitako diru-laguntzen ehuneko 4,5eko igoeraren eta hezkuntza-itunen modulu ekonomikoen ehuneko 3,25eko igoeraren arteko % 1,25eko aldea.

Aurreko eskaerari dagokionez, Geroa-Bai talde parlamentarioak galdera bat egin zion NFKAri, Nafarroako Parlamentuko Aldizkari Ofizialean 2020ko abuztuan argitaratua, itunpeko irakaskuntzarako 2020ko aurrekontua handitzeari buruzkoa, eta honako alderdi hauek eskatu zituen:

* *… Itunpeko irakaskuntzarako 2020rako aurrekontuaren igoeraren xehetasuna: zenbat handitu den 2019ko aurrekontuarekin alderatuta.*
* *Igoera horren xedearen xehetasuna: nola inbertitzen den, zer zati bideratzen den irakasleen soldata-igoerara eta zer zati Administrazio eta Zerbitzuetako Langileen igoerara.*
* *Zertarako erabiltzen den igoeraren gainerako zatia...”*

Hezkuntza kontseilariak 2020ko irailean erantzun zion galdera horri, eta itunpeko irakaskuntzarako partiden igoerari buruzko xehetasun hauek eman zituen:

|  |
| --- |
| Itunpeko irakaskuntzako partiden igoeraren banakapena |
| 2019ko hasierako aurrekontua | 133.675.835 |  |
| 2020ko hasierako aurrekontua | 139.788.162 |  |
| Aldea | 6.112.327 | % 4,57 |
| 2019ko aurrekontu bateratua | 134.651.674 |  |
| 2020ko hasierako aurrekontuaren eta 2019ko aurrekontu bateratuaren arteko aldea | 5.132.327 | % 3,81 |
| 2019ko aurrekontu-gehikuntza, unitateak gehitzeagatik, egoera pertsonalak aldatzeagatik, irakasleen ordainsarien % 0,25eko igotzeagatik, eta AZLei % 0,0125eko igoera ordaintzeagatik, hasierako aurrekontuan aurreikusi gabe zegoena. | 975.839 |  |
| 2020ko hasierako aurrekontuaren eta 2019ko aurrekontu bateratuaren arteko aldea |  |  |
| *19/20 ikasturtean izandako unitate-gehikuntza* | *608.310* | *% 0,45* |
| *20/21 ikasturtean izandako unitate-gehikuntza* | *150.000* | *% 0,11* |
| *Irakasleen ordainsarien igoera (% 3,25, % 2 administrazioko langile gisa eta % 1,25 2012ko neurrien itzulketa)* | *3.791.179* | *% 2,82* |
| *AZLen ordainsarien igoera (% 3,25, % 2 administrazioko langile gisa eta % 1,25 2012ko neurrien itzulketa)* | *292.500* | *% 0,22* |
| *Sektoreko akordioa 2020-06-30era arte luzatzea* | *80.760* | *% 0,06* |
| *Sare publikoan bezala ordezkatzea, 2012ko neurriak itzuliz* | *100.000* | *% 0,07* |
| *Aldaketak antzinatasunekin, gizarte-segurantzarekin …* | *113.739* | *% 0,08* |
| Gehikuntzak, guztira (2020ko hasierako aurrekontua - 2019ko aurrekontu bateratua) | 5.136.488 | % 3,81 |
| Iturria: Hezkuntzako kontseilariak galdera parlamentario bati emandako erantzuna (Nafarroako Parlamentuko Aldizkari Ofiziala) |

Aurreko taula aztertuta, honako alderdi hauek azpimarratuko ditugu:

* Aurreko zenbatekoek eta kontzeptuek itunpeko irakaskuntzaren gastuaren gehikuntzaren xedea azaltzen dute (unitateen gehikuntza, ordainsarien igoera, ordezkapenen irizpide-aldaketa, erretiro partzialen eta ordutegi-murrizketen onarpena, etab.). Ikusi dugu kopuru eta kontzeptu horiek bat datozela 2020an onartu den araudiarekin.
* Hezkuntza Departamentuak bere erantzunean sartu zuen 2019ko eta 2020ko hasierako aurrekontuen (ehuneko 4,57) eta 2019ko aurrekontu finkatuaren eta 2020ko hasierako aurrekontuaren (ehuneko 3,81) arteko aldea.
* 2020an irakaskuntza itunduarekin lotutako aurrekontu-partida guztien gastua aurreikusitakotik desbideratu den aztertu dugu, eta, era berean, 2019an eta 2020an benetan gauzatutako gastua alderatu dugu, eta emaitza hau lortu dugu:

|  |
| --- |
|  (milakotan) |
| 2020ko aurrekontu partida | 2019ko aurrekontu bateratua | \*2020ko aurrekontu bateratua | 2020/2019 aurrek. bater. aldea (%)  | Aitortutako betebehar garbiak  | 2020/2019 ABGen aldea (%)  | 2020ko aurrek. gauzatua (%)  |
|  2019 |  2020 |  |  |
| Haur Hezkuntzako 2. zikloa | 18.755  | 19.756  | 5 | 18.530  | 18.899  | 2 | 96 |
| Bigarren Hezkuntzako 1. zikloa | 17.367  | 17.597  | 1 | 17.536  | 18.613  | 6 | 106 |
| Bigarren Hezkuntzako 2. zikloa | 20.629  | 21.323  | 3 | 20.960  | 21.924  | 5 | 103 |
| Hezkuntza Berezia. Dirulaguntza | 5.735  | 6.001  | 5 | 5.807  | 6.089  | 5 | 101 |
| Hezkuntza premia bereziak | 3.862  | 4.038  | 5 | 3.634  | 3.778  | 4 | 94 |
| Immigrazioa eta gutxiengo kult. | 650  | 680  | 5 | 378  | 405  | 7 | 60 |
| Batxilergoa | 10.940  | 11.447  | 5 | 10.755  | 11.239  | 5 | 98 |
| Lehen Hezkuntza | 44.835  | 47.066  | 5 | 45.021  | 46.808  | 4 | 99 |
| Zailtasunak dituzten ikasleentzako arreta | 1.104  | 1.118  | 1 | 1.050  | 1.031  | -2 | 92 |
| Erdi mailako heziketa zikloak | 5.815  | 6.001  | 3 | 5.942  | 6.369  | 7 | 106 |
| Goi mailako heziketa zikloak | 3.856  | 4.035  | 5 | 3.706  | 3.807  | 3 | 94 |
| PFEZren % 0,7ko funtsa Lantegi eskolak | 622  | 662  | 6 | 622  | 662  | 6 | 100 |
| Ikastetxe pribatuentzako dirulaguntza | 39  | 40  | 5 | 35  | 35  | - | 87 |
| Ikastetxe itunduentzako laguntzak  | 413  | 423  | 2 | 413  | 194  | -53 | 46 |
| Prestakuntza programak ikastetxe itunduetan | 15  | 30  | 96 | 15  | 12  | -19 | 40 |
| Hezkuntza-berrikuntzako programak | 15  | 15  | - | 8  | 4  | -51 | 27 |
| Guztira  | 134.652  | 140.232  | 4.14 | 134.411  | 139.869  | 4.06 | 100 |
| \* Konparazioan ez da sartu COVID-19ak eragindako osasun-krisiarekin lotutako gastua. |

Ikusten denez, aurrekontu bateratuen eta 2019. eta 2020. urteetako aurrekontu-en arteko aldea 4,14koa da, eta ekitaldi horietan benetan gauzatutako gastuaren ehuneko 4,06koa. Ehuneko horiek 2020ko Aurrekontu Orokorren Foru Legean itunpeko irakaskuntzarako diru-laguntzetarako aurreikusitako ehuneko 4,5 baino txikiagoak dira.

Ezin da kontzeptuen araberako azterketa egin, Hezkuntza Departamentuak aurrekontu bateratua eta benetan gauzatutakoa kontuan hartuta egin zuen bezala, kontzeptu horiek aurreko aurrekontu-partidetan banatuta daudelako eta ezin direlako horietako bakoitzaren barruan bereizi. Hala eta guztiz ere, irakaskuntza itunduarekin zerikusia duten aurrekontu-partida guztiak sartu ditugu, eta ezin da beste gasturik egon, gure azterketan jasota ez badago ere.

Bestalde, jarraipena egin dugu Ganbera honek 2018ko maiatzean irakaskuntza itunduari buruz egindako txosteneko gomendioen gainean. Hauek dira NFKAri aplikatu beharreko gomendioak, analisiarekin batera:

* *Hezkuntza Departamentuan berariazko unitate bat sortzea, hezkuntza itunak guztiz betetzen diren kontrola dezan.*

Itunpeko Irakaskuntzaren Kontrol Unitateari administrazio publikoko teknikari lanpostu bat eman zaio (ekonomiaren arloa), lan horiek egiteko.

* *Ikastetxe itunduen lagin batean aurkeztutako ziurtagirien euskarriak eta justifikazioak urtero berrikustea.*
* *Zehatzago adieraztea zer gastu finantza daitezkeen itunen moduluko “Bestelako gastuak” atalean.*
* *Ikastetxe itunduek langileak kontratatzeko erabiltzen dituzten prozedurak kontrolatzea, eta bermatzea bete-betean aplikatuko direla publizitatearen, merezimenduaren eta gaitasunaren printzipioak.*
* *Ikastetxeetako irakasleen laginak hartu, eta EDUCA plataformaren arabera esleitu zaizkien ordutegiak eta eginkizunak betetzen direla egiaztatzea.*

Ekainaren 20ko 50/2019 Foru Aginduak aurreko lau gomendioen edukia arautu zuen, eta adierazi zuen zer kontzeptu sar daitezkeen Beste gastu batzuen atalean, eta Hezkuntza Departamentuak ikastetxeen lagina berrikusteko betebeharra ezarri zuen. Horrez gain, irakasleak hautatzeko arauak garatu zituen, publikotasun-, gardentasun- eta objektibotasun-printzipioak betetzeko, eta arautu zuen zer datu eman behar dituzten zentroek EDUCAren bitartez, baita zer epe bete behar dituzten ere.

Horri dagokionez, egiaztatu dugu laginketa bat egin dela zenbait ikastetxek 2017/2018 eta 2018/2019 ikasturteetan izandako gastuen gainean. Gaur egun, 2019/2020 ikasturtekoa egiten ari dira. Laginketa horretan, halaber, ordutegiak eta funtzioak betetzen diren berrikusten da, EDUCAk emandako informazioaren bidez.

Bestalde, Itunpeko Irakaskuntza Kontrolatzeko Unitatea arduratzen da langileak kontratatzeko prozesuen jarraipena egiteaz, ikastetxeek Hezkuntza Departamentuaren webguneari emandako informazioaren bidez.

* *Ikastetxe itunduetako langileen kotizazio-dokumentuak Hezkuntza Departamentuak egitea, nominaren ordainketa eskuordetua dagoeneko berak egiten baitu.*

Departamentua dokumentuak egiten ez baditu ere, horien gaineko kontrola egiten du, hainbat informazio-iturri erkatuta.

Horren ondorioz, Hezkuntza Departamentuak bete egin ditu Ganbera honek itunpeko irakaskuntzari buruzko 2018ko maiatzeko txostenean emandako gomendioak.

*O-NOZen zainketa soziosanitarioen arloko ikerketa-proiektuetarako diru-laguntza (2017ko deialdia)*

Kontuen Ganberak eskaera bat jaso zuen, O-NOZen zainketa soziosanitarioen arloko ikerketa-proiektuei buruzko 2017ko deialdia fiskalizatzeko. Eskaera horren zenbatekoa 32.000 eurokoa zen.

2017ko urrian, O-NOZek bi proiektu finantzatzea erabaki zuen (guztira, 8.050 euro eta 15.000 euro), eta beste proiektu baten finantzaketa ukatu zen, deialdian eskatutako proiektuaren kalitate tekniko eta metodologikorako 30 puntuko gutxieneko puntuazioa ez lortzeagatik.

Finantzaketarik jaso ez zuen proiektuko ikertzaileak espediente osorako sarbidea eskatu zuen, baita deialdiarekin lotutako dokumentazioaren kopia ere, ikerketa-proiektuen eskaeren kopiarekin eta balorazioa justifikatzen zuten txosten xehatuekin batera betiere. Prozesua luzatu egin zen, dokumentazio horren zati bat jabetza intelektualaren babespean egon zitekeelako. 2018ko martxoan, pertsona horrek gora jotzeko errekurtsoa jarri zuen, eta, besteak beste, errekurtsoa baiesteko eta deialdiaren ebazpena deuseztatzeko eskatu zuen.

 2019ko maiatzean, foru-agindu bidez, zati batez baietsi zen aurreko gora jotzeko errekurtsoa, eta prozeduraren atzeraeragina xedatu zen, hain zuzen proiektu onargarrien beste balorazio bat egin zedin, 15.000 euro eman zitzaizkion proiektua baztertu ondoren (epez kanpo egun baterako aurkeztu zelako). Une honetan, errekurtsoa jarri zuen eskatzailearen proiektua ezin zen baloratu gerora sortutako ezintasunagatik, ez baitzegoen zerbitzu aktiboan.

2019ko abuztuan, beste ebazpen batek erabaki zuen soilik 8.050 euro eman zitzaizkion proiektua finantzatzea.

Txosten hau idazteko unean, epez kanpo aurkeztu zen proiektuari emandako 15.000 euroak itzultzeko eskatu gabe dago oraindik.

*Proiektuari emandako zenbatekoa lehenbailehen itzultzeko eskatzea gomendatzen dugu, azkenean zaintza soziosanitarioen arloko ikerketa-deialditik kanpo geratu baitzen.*

VI.8. Inbertsioak eta ibilgetu ez-finantzarioa

2020ko inbertsioak 142,14 milioi eurokoak izan ziren, aitortutako betebehar guztien ehuneko hiru, ehuneko 88ko betetze-mailarekin. Ondoko taulan ageri da 2019ko gastuarekiko erkaketa:

|  |
| --- |
| (milakotan) |
|  | Gastua, 2019 | Gastua, 2020 | Aldea (%) 2020/2019 |
| Lurrak eta ondasun naturalak | 1.897 | 557 | -71 |
| Obra publikoak | 64.136 | 55.622 | -13 |
| Eraikinak eta bestelako eraikuntzak | 26.446 | 30.064 | 14 |
| Makinak, instalazioak eta tresnak | 1.798 | 2.325 | 29 |
| Garraio materiala | 2.853 | 2.958 | 4 |
| Altzariak eta tresneria | 11.391 | 16.205 | 42 |
| Informazioa prozesatzeko ekipamenduak | 6.405 | 13.103 | 105 |
| Bestelako ibilgetu materiala | 2.439 | 2.857 | 17 |
| Ibilgetu ez-materiala | 18.350 | 18.445 | 1 |
| Guztira | 135.715 | 142.136 | 5 |

Inbertsioen ehuneko 37 Lurraldea Kohesionatzeko Departamentuari dagozkio, eta ehuneko 26, berriz, Osasun Departamentuari.

2020ko inbertsioak 2019an egikaritutakoak baino ehuneko bost handiagoak izan ziren, baina gastu hori ehuneko 27 jaitsi da azken hamar urteetan, 2011n 193,93 milioi izatetik 2020an 142,14 milioi izatera igaro baita, jarraian ageri denez:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Inbertsioak | 2011 | 2012 | 2013 | 2014 | 2015 | 2016 | 2017 | 2018 | 2019 | 2020 |
| 6. kapitulua, guztira (miliotan) | 193.93 | 142.61 | 125.05 | 94.13 | 91.86 | 84.86 | 119.15 | 152.46 | 135.71 | 142.14 |
| *Indizea* | *100* | *74* | *64* | *49* | *47* | *44* | *61* | *79* | *70* | *73* |

Erabilera edo zerbitzu publikoko azpiegituretan egindako inbertsioak —horietatik 55,62 milioi euro, 2020an, eta horietatik 50,47 errepideetan egindako lanei dagozkie— ez daude jasota balantzearen ibilgetu materialean; izan ere, ibilgetuaren galeren kontzeptuan izandako emaitza ekonomikoari egozten zaizkio.

Ibilgetu ukiezinetan egindako inbertsioak ere ez dira jaso ibilgetu ukiezin moduan balantzearen aktiboan; izan ere, emaitza ekonomikoaren kontuari egozten zaizkio ibilgetu ez-materialaren galera gisa. 2020an, 18,69 milioi euro izan dira.

Oraindik ere ez da definitu, ezta aplikatu ere, amortizazio-politika bat ibilgetuaren ondasunen narriatzea islatzeko.

Kontu Orokorren oroitidazkian ez dago informaziorik ondasun eta eskubideen inbentarioari buruz, Ogasun Publikoari buruzko Foru Legean ezarritakoaz bestera.

*Inbertsioen lagin baten berrikuspena*

Ekipamendu medikoa erostearekin lotutako gastuaren gauzatzea berrikusi dugu. 2020an 2,13 milioi euro izan ziren, 2019. urtearen aldean ehuneko 14 gutxiago.

Gure azterketatik ondoriozta dezakegu ezen, gastuak oro har justifikatuta, onetsita, kontu-hartzailetzak onartuta eta behar bezala kontabilizatuta daudela eta 30 egunetik beherako epean ordainduta.

*Kontratazio-espedienteen lagin baten berrikuspena*

Nasuvinsa, Nilsa, Trabajos Catastrales SA eta Nasertic-en inbertsioak esleitzeko espedienteen lagin bat berrikusi dugu, baita 2020ko gastuak ere. Hona diru-sarrera horiek zehaztuta:

|  |  |  |  |  |  |
| --- | --- | --- | --- | --- | --- |
| Xedea | Prozedura | Adjudikatzeko irizpidea  | Zenbat lizitatzaile  | Adjudikazioaren zenbatekoa   | Adjudikazioaren baja (%)  |
| Eguesibarren 103 BOE egiteko lanak | Irekia, Europar Batasunean publizitatea eginda  | Kalitatea-prezioa erlaziorik onena  | 4 | 10.664.973 | 5 |
| NovaSeq 6000 sekuentziazio-ekipoa eskuratzea | Lizitazio deialdirik gabe negoziatua   | Ez da aplikatzekoa | 1 | 868.928 | 0 |
| Valtierrako ekaitz-tanga hobetzea | Prozedura erraztua  | Kalitatea-prezioa erlaziorik onena | 2 | 93.690 | 12 |
| Ekipamendu informatikoa erostea | Larrialdiko tramitazioa | Ez da aplikatzekoa | 1\* | 24.402 | - |
| \* Hasiera batean, hornidura hori esparru-akordio batekin kontratatzen saiatu ziren, baina ez zen bide horretatik egin, eskainitako entrega-epeek ez baitzituzten uzten COVID-19ak eragindako osasun-krisiaren ondoriozko premiei erantzuten. |

Oro har, aipatutako kontratuak esleitzeko espedienteak Kontratu Publikoei buruzko Foru Legearen arabera izapidetu dira, baina honako hau adierazi behar dugu:

103 BOE eraikitzeko obren esleipenarekin lotutako baldintza-agiriek formula bat ezarri zuten lizitatzaileek kontratua gauzatzeko epeari buruz egindako proposamenen balorazio haztatua egiteko, esleipen-irizpide gisa. Formula hori aplikatzeak lizitatzaile bakoitzaren balorazio haztatuak desitxuratzea dakar. Izan ere, gauzatze-epea esleitzeko irizpiderako -puntuazioa bost puntura iritsi zen- eskaintza guztiek gutxienez 4,37 puntu lortzen dituzte bostetik, baita prestazioa gauzatzeko epearen hobekuntzarik eskaintzen ez bada ere.

Horrek esan nahiko luke, gainera, bost puntuko 0,63 puntuko formula baten bidez soilik ematen badira objektiboki, eta esleipenaren puntu guztiak eta formulen bidez esleitutakoak kontuan hartuta, ez dela beteko araudian ezarritako eskakizuna, hau da, gutxienez puntuazioaren ehuneko 50 formula horien bidez lortzea.

*Esleipen-irizpideak arautuko dituzten balorazio haztatuko formulak sortzea gomendatzen dugu, lizitatzaileek aurkeztutako bajak kontuan hartuta.*

VI.9. Zergak, tasak, prezio publikoak eta bestelako diru-sarrerak

*Zergak*

2020ko ekitaldian zergengatik aitortutako eskubideek 3.658,70 milioi euro egin zuten. Eskubideen guztizkoaren ehuneko 77 egiten dute.

Ondoren, eskubide horiek erakusten ditugu, zerga-figura desberdinetarako, bai eta aurreko ekitaldikoekiko alderaketa ere:

|  |
| --- |
| (milakotan) |
| Zergak | Aitortutako eskubide garbiak | Aldea (%), 2020/2019 |
| 2019 | 2020 |
| PFEZ | 1.551.747 | 1.538.518 | -1 |
| Sozietateak | 275.300 | 250.234 | -9 |
| Egoiliar ez direnen errenta | 6.089 | -1.788 | -129 |
| Ondarea | 39.764 | 40.132 | 1 |
| Oinordetzak eta dohaintzak | 46.138 | 61.640 | 34 |
| Banku-gordailuen gainean | 5.241 | 5.590 | 7 |
| Energia-ekoizpenaren balioaren gainean | 31.638 | 30.173 | -5 |
| Saltoki handiak | 1.958 | 1.545 | -21 |
| Loterietako eta apustuetako sariak | 2.647 | 2.525 | -5 |
| **1. Zuzeneko zergak** | **1.960.521** | **1.928.569** | **-2** |
| BEZa | 1.343.419 | 1.184.317 | -12 |
| Zerga bereziak | 539.004 | 461.484 | -14 |
| Kontsumoen gaineko beste zerga berariazko batzuk | -74 | -5 | -93 |
| Aseguru primen gaineko zerga | 21.198 | 21.748 | 3 |
| Ondare-eskualdaketak | 54.283 | 47.348 | -13 |
| Egintza juridiko dokumentatuak | 14.794 | 12.665 | -14 |
| Joko-jarduerak | 1.889 | 1.844 | -2 |
| Berotegi-efektuko gas fluordunak | 781 | 727 | -7 |
| **2. Zeharkako zergak** | **1.975.294** | **1.730.128** | **-12** |
| Zergak, guztira | 3.935.815 | 3.658.697 | -7 |

Horiek aztertuta, ondokoak nabarmentzen ditugu:

* Zergengatik aitortutako eskubideak ehuneko zazpi jaitsi dira 2019. urtearekin alderatuta, 3.935,82 milioitik 3.658,70 milioira. Zerga gehienek behera egin dute, baina zuzeneko zergek ez dute zeharkako zergak adinako beherakada handirik izan.
* Hiru zerga-figura garrantzitsuenei dagozkien eskubideak murriztu egin dira: PFEZk ehuneko bat (13,23 milioi), sozietateen gaineko zergak ehuneko bederatzi (25,07 milioi) eta BEZak ehuneko 12 (159,10 milioi).

PFEZren gaineko eragina beste zerga-figura batzuena baino txikiagoa izatea eragin duen arrazoi nagusietako bat da NFKAk, eta bereziki O-NOZek, COVID-19aren ondoriozko premiei erantzuteko egin zuen kontratazioa. Aitzitik, osasun-krisiak jarduera ekonomikoan eta kontsumoan izan zuen eraginak inpaktu nabarmena izan zuen BEZean.

* Ez-egoiliarren errentaren gaineko zergaren ondoriozko diru-sarrerek zeinu negatiboa izan dute, 1,79 milioikoa guztira, eta 6,09 milioikoa izan da 2019ko zentzu positiboan. Aldaketa horren eta 2020an sortutako saldo negatiboaren arrazoi nagusia hauxe da: dibidenduak jasotzen dituzten erakundeek lau urteko epea dute atxiki zaien eta egiten jarraitu duten zenbatekoa erreklamatzeko, eta indarrean dagoen urtean ez zaiela kopuru esanguratsurik atxiki, COVID-19ak eragindako osasun-krisiaren aurrean dibidenduen ia banaketarik ez dagoelako.
* Ekonomia eta Ogasun Sailak ahaleginak egin dituen arren, oraindik ere arazoak daude CATen informazio egokirik ez dagoelako, bilketa garbia SAPGE21 sisteman behar bezala islatzeko baliagarria izan dadin, zeren eta egungo eta aurreko ekitaldietako eskubideek sortutako kobrantzak barne hartzen baititu. Gainera, CATeko datu horiei esker, kobrantzen zenbatekoak ezin dira bereizi printzipalaren, errekarguen eta interesen artean. Hori dela eta, CATek ematen duen informazioarekin, Hitzarmen Ekonomiko, Azterketa Fiskal eta Administrazio Zerbitzuak txosten bat egiten du; bertan biltzen da txosten horretan uneko ekitaldiko kobrantzei dagokien zenbatekoa, urtean edo aurreko urteetan sortutako eskubideetatik datozen bereizi gabe. Zifra hori erabiltzen du NFKAren Kontabilitateko atalak aurrekontuan islatutako zerga bakoitzaren bilketa garbia lortzeko.
* BEZari dagokionez, kontuan hartu behar da BEZagatik aitortutako eskubideak Nafarroak edo Estatuak zerga horren zuzeneko kudeaketatik datozen, zerga horren gaineko hitzarmen ekonomikoan ezarritako doikuntzengatik. Hona diru-sarrera horien jatorria banakatuta:

(milakotan)

|  |  |  |  |
| --- | --- | --- | --- |
| Aitortutako BEZa | 2018 | 2019 | 2020 |
| Zenbatekoa | Ehunekoa | Zenbatekoa | Ehunekoa  | Zenbatekoa | Ehunekoa |
| Zuzeneko kudeaketa | 300.479 | 24 | 290.065 | 22 | 398.522 | 34 |
| Hitzarmenaren doitzea | 969.918 | 76 | 1.053.354 | 78 | 785.795 | 66 |
| BEZa, guztira | 1.270.397 | 100 | 1.343.419 | 100 | 1.184.317 | 100 |

Ikusten denez, aitortutako eskubide gehienak Hitzarmenaren ondoriozko doikuntzen ondorioz sortzen dira. 2020an, NFOren zuzeneko kudeaketak gora egin du, eta 2019ko BEZaren eskubide guztien ehuneko 22tik ehuneko 34ra igaro da.

Bestalde, 2020ko ekitaldiaren itxieran konpentsatu beharreko BEZa 180,24 milioikoa da, eta itzulketa eskatzeko eskubidea edo konpentsazioa egitekoa bost urteren buruan iraungitzen da (itzulketa hurrengo ekitaldiko urtarriletik aurrera eska daiteke). BEZ hori CAT kontu batean jasotzen da. "BEZ orokorra” izena dauka kontuak, eta ez da kontabilitate orokorrean islatzen. Aurrekontuari egozten zaio itzultzen edo konpentsatzen denean, baldin eta konpentsaziotik NFOri ordaindu beharreko saldo bat ateratzen bada. Oroitidazkian, ez da kontu horri buruzko informaziorik ematen.

* CATetik kudeatutako itzulketak —eskudirukoak nahiz konpentsaziokoak izan—, orokorrean aurrekontu-likidaziora aldatu direnak, 1.385,17 eurokoak izan dira, Estatuarekiko doikuntzak kontuan hartu gabe. Kopuru hori ehuneko bi txikiagoa da 2019koa baino. Itzulketen izaerari erreparatuta, haien ehuneko 86 eskudiruan egin dira.

Ondoren, 2020ko zerga garrantzitsuenen itzulketak azaltzen ditugu, aurreko ekitaldikoekin alderatuta:

|  |
| --- |
| (milakotan) |
| Zergen itzulketa | 2019 | 2020 |
| BEZ zuzeneko kudeaketa | 966.738 | 1.074.217 |
| PFEZ | 186.828 | 210.206 |
| Sozietateak | 106.849 | 83.250 |

Azken urteetan gertatu den bezala, zuzenean kudeatutako BEZa da itzulketa bolumen handiena sortzen duena; guztizkoaren ehuneko 77 dira.

* Kontu Orokorren oroitidazkiak informazioa dauka zerga-onuren exekuzioari buruz; honako hau da haren laburpena:

|  |
| --- |
| (milakotan) |
| Zergak | Aurrekontua2020ko onura fisk. | Emaitzak2020 | Gauzatze ehunekoa  |
| PFEZ | 407.811 | 413.952 | 102 |
| Sozietateak | 122.223 | 127.056 | 104 |
| Ondarea | 41.646 | 44.011 | 106 |
| Egoiliar ez direnen errenta | 4.105 | 179 | 4 |
| Oinordetzak eta dohaintzak | 9.489 | 10.647 | 112 |
| 1. Zuzeneko zergak | 585.274 | 595.843 | 102 |
| BEZ | 831.228 | 701.029 | 84 |
| Zerga bereziak | 80.032 | 61.564 | 77 |
| Aseguru primen gaineko zerga | 8.740 | 8.347 | 95 |
| Ondare eskualdaketak eta egintza juridiko dokumentatuak | 7.157 | 6.068 | 85 |
| 2. Zeharkako zergak | 927.157 | 777.009 | 84 |
| Onura fiskalak, guztira | 1.512.431 | 1.372.852 | 91 |

Oroitidazkiak duen informazioaren arabera, 2020ko onura fiskalak 1.372,85 milioikoak dira, ehuneko bederatzian aurreikusitakoa baino txikiagoa. Oroitidazkian, beraz, ez da ematen onura fiskal bakoitzarekin lortu nahi diren helburuei buruzko daturik, ezta onurok lortzeari buruzkorik ere.

Era berean, Ganbera honen azken urteetako txostenetan adierazi den bezala, esanguratsua da honako ratio hau izatea: “onura fiskalak/aintzatetsitako eskubide garbiak + mozkin fiskalak) 2020ko ekitaldirako aintzatetsitako eskubide garbien ehuneko 27.

*Zerga iruzurraren kontrako borroka*

NFOk emandako datuen arabera, 2010etik 2020ra zerga iruzurraren aurkako borrokak diru-sarrera hauek sortu ditu:

|  |
| --- |
| (milakotan) |
| Ekitaldia | Tributuen kudeaketa | Ikuskapena | Tributu arloko bestelako jard.\* | Guztizko zenbatekoa | Indizea |
| 2010 | 67.518 | 54.852 | 0 | 122.370 | 100 |
| 2011 | 52.045 | 38.808 | 0 | 90.853 | 74 |
| 2012 | 58.648 | 69.499 | 0 | 128.147 | 105 |
| 2013 | 57.358 | 37.826 | 0 | 95.184 | 78 |
| 2014 | 56.137 | 28.681 | 0 | 84.818 | 69 |
| 2015 | 50.992 | 45.610 | 8.129 | 104.731 | 86 |
| 2016 | 58.774 | 46.142 | 19.363 | 124.279 | 102 |
| 2017 | 94.408 | 33.586 | 20.984 | 148.978 | 122 |
| 2018 | 88.961 | 53.993 | 27.154 | 170.108 | 139 |
| 2019 | 93.514 | 38.536 | 23.487 | 155.537 | 127 |
| 2020 | 56.782 | 27.154 | 74.380 | 158.316 | 129 |

\* 2015ean bestelako tributu jardueren kontaketa hasi zen.

Zerga-iruzurraren aurkako borrokagatik sortutako diru-sarrerak nabarmen aldatu dira, eta 2014an izan dute baliorik txikiena; hala ere, ordutik aurrera handitu egin dira, eta 2020an 158,32 milioira iritsi dira.

Taula honetan, 2019ko eta 2020ko ekitaldietako iruzurraren aurkako jarduketak alderatuko ditugu, xehetasun handiagoz, NFOren oroitidazkian jasotako informazioaren arabera:

|  |
| --- |
| (milakotan) |
| Zerga iruzurraren kontrako borroka | 2019 | 2020 |
| Ikuskapena | Jarduketa kop. | Zenbatekoa | Jarduketa kop. | Zenbatekoa |
| Ikuskapen aktak | 3.864 | 14.728 | 3.636 | 15.356 |
| Zehapen-espedienteak | 1.756 | 6.495 | 1.543 | 6.071 |
| Erantzukizun zibila, delituengatik | 4 | 12.026 | 25 | 1.045 |
| Ikuskatzailetzak induzitutako erregularizazioak | 45 | 2.045 | 17 | 760 |
| Kreditu fiskalak deuseztatzea | 78 | 3.242 | 80 | 3.922 |
| **Ikuskapena, guztira**  | **5.747** | **38.536** | **5.301** | **27.154** |
| Zergen kudeaketa | Likidazioen kop. | Zenbatekoa | Likidazioen kop. | Zenbatekoa |
| BEZa | 7.383 | 18.305 | 6.924 | 10.817 |
| PFEZ | 4.754 | 5.545 | 3.730 | 5.739 |
| Sozietateak | 525 | 4.471 | 769 | 4.847 |
| Gainerako zergak | 4.208 | 17.255 | 2.020 | 6.085 |
| Zehapenak | 22.744 | 13.005 | 27.505 | 10.557 |
| Epez kanpoko aitorpenen errekarguak | 8.904 | 3.132 | 4.171 | 1.123 |
| Errekerimenduak | 8.985 | 3.029 | 7.185 | 3.082 |
| Kudeaketaren diru-sarrera induzituak | 12.812 | 28.772 | 7.486 | 14.532 |
| **Tributu-kudeaketa, guztira** | **70.315** | **93.514** | **59.790** | **56.782** |

2020an, ikuskapen-arloko jarduketak ehuneko zortzi jaitsi dira 2019tik (446 gutxiago), eta horrek ehuneko 30eko eragin negatiboa izan du sortutako diru-sarreretan (11,38 milioi). Tributuen kudeaketari dagokionez, 2019an baino 10.525 likidazio gutxiago aurkeztu dira 2020an. Halere, sortutako diru-sarrerak ehuneko 39 (36,73 milioi) handiagoak izan dira aurreko urtekoan baino.

Erakutsitako diru-sarreren sortzapenak ez dakar berekin kopuru horiek kobratu izana; arestian aipatu dugun bezala, CATen diseinuan eta tributuen kudeaketan eta kontabilitatean erabiltzen diren aplikazio informatikoen artean dauden arazoak direla eta, ezin dugu identifikatu zerga-iruzurraren aurkako borrokan detektatutako kopurutik zenbat diru bildu den egiazki.

*Tasak, prezio publikoak eta beste diru-sarrera batzuk.*

Tasak, prezio publikoak eta aitortutako bestelako diru-sarrera garbiak 130,02 milioi eurokoak izan dira 2020. urtean. Ekitaldiko eskubide guztien ehuneko hiru egiten dute, eta honako kontzeptu hauei dagozkie:

(milakotan)

|  |  |  |  |  |
| --- | --- | --- | --- | --- |
| Tasak, prezio publikoak eta beste diru-sarrera batzuk. | Aitorturiko eskubide garbiak, 2020 | Diru-bilketa garbia | Diru-bilketaren ehunekoa  | Ait. esk. garbien aldea, 2020/2019 (%)  |
| Tasak  | 13.250 | 12.559 | 95 | -8 |
| Prezio publikoak | 51.238 | 45.248 | 88 | -8 |
| Ondasunak saltzea | 2.126 | 2.071 | 97 | 3 |
| Eragiketen itzulketak | 9.445 | 6.000 | 64 | -14 |
| Beste diru-sarrera batzuk | 53.959 | 29.141 | 54 | -16 |
| Guztira  | 130.018 | 95.01995.019 | 73 | -12 |

Kapitulu honen osagairik aipagarriena prezio publikoen bidezko diru-sarrerei dagokie: 51,24 milioikoak izan ziren, eta horien artean nabarmentzekoak dira osasun-zerbitzuak eta gizarte-zerbitzuak emateagatiko diru-sarrerak, 49,90 milioi egiten dutenak.

Bestetik, tasen bidezko diru-sarrerak 13,25 milioi eurokoak izan ziren, eta horietatik 8,85 milioi joko-jardueratik heldutako tasei dagozkie.

Honako hauek dira "bestelako diru-sarrerak" izendapenaren pean sartzen diren kontzeptu nagusiak: isunak eta zehapenak, 23,13 milioi; gainkarguak, 11,99 milioi, eta berandutza-interesak, azkenik, 6,19 milioi.

Gure gomendioak:

* *ZPKP planaren arabera kontabilitate-garrantzia duten zerga-kudeaketako eta bilketako jarduerak finantza-egoeretan behar bezala jasota gera daitezen beharrezko informazioa lortzeko prozesuak ezartzea, datu horiei trazabilitatea eta behar adinako euskarria emanez.*
* *CAT aplikazioa aldatzea, SAPG21 sistema elikatzen duten eta finantza-egoerak egiteko informazio fidagarria ematen duten zergen bilketari buruzko datuak lortzeko, eta, era berean, beste arlo batzuk kudeatzen eta aztertzen laguntzeko, hala nola iruzur fiskalaren aurkako borroka.*
* *Oroitidazkian BEZ orokorra izeneko kontuari buruzko informazioa ematea.*
* *Onura fiskalak onartzen dituzten arauetan, lortu nahi diren helburuen eta horiei lotutako adierazleen azterketa sakonagoa sartzea, neurri horiek ebaluatu ahal izateko.*
* *Onura fiskal bat onartu aurretik kostu-onuraren azterketa zehatza egitea.*

VI.10. Bestelako diru-sarrerak

*Transferentzia arruntak eta kapital-transferentziak*

Transferentzia arrunten eta kapital-transferentzien bidezko diru-sarrerak 243,83 eta 20,52 milioikoak izan ziren, hurrenez hurren, ondoren azaltzen dugun bezala:

(milakotan)

|  |  |  |  |
| --- | --- | --- | --- |
|  | Aitortutako eskubide garbiak | 2020/2019 aldea (%) | Diru-bilketa garbia, 2020 |
|  | 2019 | 2020 |
| Estatuko Administrazio Orokorraren transferentzia arruntak | 44.578 | 227.397 | 410 | 227.347 |
| Fundazioen transferentzia arruntak | 240 | 236 | -2 | 236 |
| Enpresa publikoen eta beste ente publiko batzuen transferentzia arruntak. | 12 | 154 | 1.183 | 154 |
| Toki entitateen transferentzia arruntak | 639 | 1.270 | 99 | 1.172 |
| Enpresa pribatuen transferentzia arruntak | 172 | 216 | 3 | 216 |
| Familien eta irabazi asmorik gabeko erakundeen transferentzia arruntak | 25 | 201 | 704 | 201 |
| Kanpotik datozen transferentzia arruntak | 18.025 | 14.358 | -20 | 14.169 |
| Transferentzia arruntak, guztira | 63.691 | 243.831 | 283 | 243.495 |
| Estatuko Administrazio Orokorraren kapital-transferentziak | 5.735 | 9.042 | 58 | 9.042 |
| Enpresa publikoen eta beste ente publiko batzuen kapital-transferentziak | 1.369 | 41 | -97 | 41 |
| Toki entitateen kapital-transferentziak | 53 | 3.453 | 6.392 | 2.733 |
| Familien eta irabazi asmorik gabeko erakundeen kapital-transferentziak | 1.294 | 6 | -100 | 6 |
| Kanpotik datozen kapital-transferentziak | 15.130 | 7.978 | -47 | 7.965 |
| Kapital-transferentziak guztira | 23.581 | 20.520 | -13 | 19.786 |

Transferentzia arruntengatiko sarrerak ehuneko 283 (180 milioi) igo ziren, batez ere Estatutik jasotako zenbatekoaren ondorioz, COVID-19ak sortutako pandemiaren ondorioz, 183 milioira iritsi baitzen.

Kapital-transferentziengatiko sarrerak ehuneko 13 jaitsi dira (hiru milioi), nahiz eta portaera desberdina izan, kontzeptuaren arabera. Hala, EGEFetik eta LGENFtik datozen transferentziak ehuneko 47 jaitsi dira (zazpi milioi), baina toki- eta estatu-erakundeetatik jasotakoak hiru milioi gehiago izan dira bi kasuetan.

Honako transferentzia hauen gauzatzea berrikusi dugu:

(milakotan)

|  |  |  |
| --- | --- | --- |
|  | Aitortutako eskubide garbiak  | Diru-bilketa garbia  |
| Estatuko Kapital Transf. PREE programa, eraikinen birgaitze energetikoa | 4.125 | 4.125 |
| Estatuko kapital-transferentzia Farmaindustria inbertsioa Tuteran | 1.915 | 1.915 |

Egindako berrikuspenaren konklusioa da ezen espedienteak izapidetzerakoan aplikatzekoa den araudiari jarraitu zaiola, eta zenbatekoak ezarritako epeetan jaso eta egoki kontabilizatu direla.

VI.11. Epe laburreko zordunak eta hartzekodunak

*Zordunak*

2020ko abenduaren 31n, hartzekodunen saldoa 380,95 milioi eurokoa zen, eta honako hauei zegokien:

|  |
| --- |
| (milakotan) |
| Zordunak | 2019/12/31 | 2020/12/31 | Aldea (%) 2020/2019 |
| Aurrekontuko zordunak | 895.780 | 904.852 | 1 |
| Aurrekontukoak ez diren zordunak | 14.247 | 38.575 | 171 |
| Beste ente publiko batzuen baliabideetako zordunak | 3.158 | 3.572 | 13 |
| Bestelako zordunak | 5.062 | 5.193 | 3 |
| Kaudimen gabezietarako hornidura | (550.156) | (571.156) | 4 |
| Zordunak, guztira | 368.091 | 380.945 | 3 |

Aurreko taula aztertuta, honako alderdi hauek azpimarratuko ditugu:

* Aurrekontuko zordunak dira osagai garrantzitsuenak, eta, funtsean, kudeaketa arrunteko egoeran dauden tributu-zordunak dira (kudeaketa arrunta, premiamendu-bidea, tributu-zorraren geroratzea).

2020ko abenduaren 31n, saldoa 904,85 milioi eurokoa zen, eta haren ehuneko 63 kaudimengabeziei zegokien (571,25 milioi euro). Hauxe da banaketa:

|  |
| --- |
| (milakotan) |
| Aurrekontuko zordunak | 2019/12/31 | 2020/12/31 | Aldea (%), 2020/2019  |
| Departamentuetako zordunak | 15.976 | 13.146 | -18 |
| Zordunak: ohiko kudeaketa | 223.043 | 220.372 | -1 |
| Luzapena eman zaien zordunak | 76.344 | 67.035 | -12 |
| Premiamendu bideko zordunak | 552.113 | 576.657 | 4 |
| Egoera berezietako zordunak | 21.191 | 13.818 | -35 |
| Erosketak itzultzeagatiko zordunak | 419 | 447 | 7 |
| ***Zordunak*** | ***889.086*** | ***891.475*** | ***0.3*** |
| Sortu ez diren korrituak eta gainkarguak | 9.0871.778.172,00 | 13.3771.782.950,00 | 47 |
| Kobrantzak eta aplikatzeko dauden sortak | (2.393) | - | - |
| Aurrekontuko zordunak, guztira | 895.780 | 904.852 | 1 |

2020ko aurrekontu-zordunen saldo globala aurreko ekitaldikoaren ia berdina da, ehuneko bat handituta (9,07 milioi). Nabarmentzekoa da egoera berezietan (7,37 milioi) eta atzerapenarekin (9,31 milioi) dauden zordunen ehuneko 35 eta 12ko beherakada, eta, bestalde, premiamendu-bidezko zordunen gehikuntza, ehuneko lau (24,54 milioi).

* Tributuen aurrekontu-likidazioaren, diru-bilketaren eta itzulketaren eta zuzenbide publikoko zenbait diru-sarreren kudeaketa —esate baterako, interesak eta errekarguak— CAT aplikazio informatikoaren bitartez egiten da; hartatik, informazioa SAPGE21 aplikaziora aldatzen da.

Ganbera honek aurreko txostenetan ohartarazi izan duen bezala, CAT sistemak ez du ematen nahikoa informaziorik zergen kontabilitatea behar bezala islatzeko aurrekontu-likidazioan eta egoeraren balantzean. Hartara, ez da bereizten ekitaldi arruntetako zordunen eta itxitako ekitaldietako zordunen artean, eta ez dira deuseztatzen, ezta ere, aitortutako eskubideak, zorraren geroratzea ematen zaien zordunei dagozkienak, kontabilitate-plan orokor indardunean ezarritako irizpideez bestera.

Zordunak ez dira balantzean jasotzen, kontabilitate publikoko plan orokorrean ezarritako sailkapenaren arabera, ez eta mugaeguneratu gabeko interes eta gainkarguak eta aplikatzeko dauden kobrantzak ere; izan ere, horiek zordunen saldotik kentzen dira, eta balantzearen pasiboan erregistratu beharko lirateke, aurreratutako diru-sarrera eta zordun gisa, hurrenez hurren.

* "Sortu gabeko interesak eta errekarguak" epigrafean kontu bat dago, mugaeguneratu gabe dauden eta CATek SAPGE21era bidaltzen duen informazioarekin sartu ahala kitatzen diren emandako gerorapenen interes kontabilizatuak jasotzen dituena. Hortaz, kontu horrek saldo hartzekoduna izan beharko luke beti.

Egiaztatu dugu kontu honek saldo zorduna duela 2019an eta 2020an, datuak ateratzean akats bat egin zelako, eta horrek berekin zekarrelako zenbait zenbateko oker kontabilizatzea. Horren ondorioz, kontu honetan 16,92 milioiko doikuntza egin behar da.

Akats hori bera ikusi da zatiketak erregistratzen dituen kontuan, eta kasu honetan doikuntza ez-esanguratsua egin behar da, 38.655 euro guztira.

* "Aurrekontukoak ez diren zordunak" epigrafean, "Diru-laguntzen aurrerakinengatiko zordunak" kontua sartu da; kontu horren saldoa 38,44 milioikoa zen 2020ko abenduaren 31n.

 Kontu honetan daude jasota araudi aplikagarriaren arabera aurrerakintzat hartzen diren eta onuradunak ondoren justifikatu behar dituen diru-laguntzak. Saldoa ezeztatu egin behar da diru-laguntza emateko baldintzak betetzen direla egiaztatzen denean, orduan egotziko baitzaio gastua emaitzen kontuari.

 Ez dago kontu hori kontabilizatzeko prozedura zehatzik, eta ezin izan dugu egiaztatu kasu guztietan haren saldoa murriztu denik justifikatutako zenbatekoan edo justifikatu gabeko zatian. Hortaz, ezin dugu zehaztu balantzeko saldo hori zuzena den.

 Enpresa pribatuentzako diru-laguntzei buruz Ganbera honek 2021eko irailean argitaratutako txostenean adierazitako gai bat da.

* “Beste zordun batzuk” xehatzeari dagokionez, nabarmentzekoa da CATen formalizatzeko dauden eragiketen kontua (CATen eta kontabilitatearen arteko lotura-kontua); 4,57 milioiko saldoa baitu. Ganbera honek aurreko txostenetan ohartarazi duenez, zenbateko hori ez dago behar bezala oinarrituta, eta hala adierazten du Kontu Orokorren oroitidazkiak.

*Epe laburreko hartzekodunak*

Epe laburreko hartzekodunen saldoa, obligazioen jaulkipenari eta beste balio negoziagarri batzuei dagozkienak jaso gabe, zeren eta jadanik aztertuta baitaude, 413,44 milioi eurokoak dira 2020ko abenduaren 31n, eta honako hauei dagozkie:

|  |
| --- |
| (milakotan) |
| Epe laburreko hartzekodunak | 2019/12/31 | 2020/12/31 | 2020/2019 aldea (%)  |
| Aurrekontuko hartzekodunak | 373.386 | 236.602 | -37 |
| Beste entitate batzuen konturako baliabideak administratzeagatiko hartzekodunak | 7.179 | 10.123 | 41 |
| Administrazio publikoak | 4.113 | 4.619 | 12 |
| Beste hartzekodun batzuk | 122.115 | 157.699 | 29 |
| Epe laburreko fidantzak eta gordailuak | 3.861 | 4.394 | 14 |
| Epe laburreko hartzekodunak, guztira | 510.654 | 413.437 | -19 |

Hartzekodunen kopuru hori ehuneko 19 jaitsi da (97,22 milioi); osagai garrantzitsuena aurrekontuko hartzekodunak dira: guztizkoaren ehuneko 57 dira eta ehuneko 37 jaitsi dira (136,78 milioi) 2019arekin alderatuta. “Beste hartzekodun batzuei” dagozkien kontuak ehuneko 29 gehitu dira (35,58 milioi).

Esana dugunez, CAT eta SAPGE21 loturaren inguruko arazoak jarraitzen du, eta horren ondorioz, bi aplikazioen artean informazioa ez da egokia. Horrek esan nahi du aurrekontuen hartzekodunen epigrafea, zergak eta beste hartzekodun batzuk itzultzeagatik, CATek zordunei eta hartzekodunei buruz ematen duen zerga-informazioarekin kontabilitatez kanpoko doikuntza bat eginez lortzen dela. 2020an, doikuntza orokorra 163,73 milioi eurokoa izan zen.

Gure gomendioak:

* *Gerorapen eta zatikapenengatiko interesen kontuetan dagozkion doikuntzak egitea, balantzean aktiboaren eta pasiboaren irudi zehatza erakusteko.*
* *Balantzeko kontu jakin batzuetan kontrolak eta zenbatekoak gurutzatzea, fidagarritasuna eta zuzentasuna egiaztatzeko, CATetik datorren informazioa kontuan hartuta.*

VI.12. Diruzaintza

2020ko abenduaren 31ko diruzaintza 444,16 milioi eurokoa zen, eta honako kontu mota hauetan zegoen:

|  |
| --- |
| (milakotan) |
| Kontzeptua | Saldoa 2019-12-31n  | Saldoa 2020-12-31n  | 2020/2019 aldea (%) |
| Diru-sarreren kontu bereziak | 12.497 | 16.449 | 32 |
| Diru-bilketarako kontu murriztuak | 83.537 | 95.042 | 14 |
| Kontu korronte operatiboak | 316.426 | 332.667 | 5 |
| Guztira | 412.460 | 444.158 | 8 |

Diruzaintzako saldoak ehuneko zortzi (31,70 milioi) igo dira, batez ere kontu operatiboen saldoak 16,24 milioi egin duelako gora eta diru-bilketako kontu murriztuek 11,51 milioi egin dutelako gora.

Banku-zirkularizazioaren bidez lortutako informazioan, honako gorabehera hauek aurkitu ditugu:

* Hainbat finantza-erakunderen kontuak daude, guztira 18,32 milioi eurokoak, eta NFKAren diruzaintzako zerrendan agertzen dira, baina erakunde horiek ez dituzte berretsi, nahiz eta informazio hori behin baino gehiagotan eskatu zaien. Zenbateko horretatik, 14,56 milioi finantza-erakunde baten bilketa-kontu mugatu bati dagozkio.
* Egiaztatu dugunez, NFKAk hiru banku-erakunderi bidali die Ganbera honen gomendioz hainbat kontuetarako baimendutako sinadurak aldatzeko eskaera, baina erakunde horiek ez dituzte aldatu.

*Banketxeei eskatzea baimendutako sinadurak aldatzeko eskaera gauzatzeko gomendatzen dugu.*

VI.13. Zorpetzea eta beste finantza-eragiketa batzuk

*Zorpetzea*

Foru Administrazioaren eta haren EEAAen zorpetzea 3.310,60 milioi eurokoa zen 2020ko abenduaren 31n, kostua amortizatuta, eta honako modalitate hauei zegokien:

|  |
| --- |
| (milakotan) |
| Nafarroako Gobernuaren zorra |  2019/12/31 | 2020/12/31 | 2020/2019 aldea (%) |
| Nafarroako Zor Publikoa | 1.117.966 | 1.047.336 | -6 |
| Epe luzeko maileguak finantza-entitateekin | 1.539.097 | 1.980.354 | 29 |
| Epe luzeko maileguak sektore publikorako | 22.246 | 17.157 | -23 |
| *Epe luzeko zorpetzea (A)* | *2.679.309* | *3.044.847* | *14* |
| Nafarroako epe laburreko zor publikoa | 218.989 | 206.200 | -6 |
| Epe laburreko maileguak finantza-entitateekin | 24.403 | 27.743 | 14 |
| Epe laburreko zorrak sektore publikoarekin | - | 1.684 | - |
| Zor publikoaren epe laburreko interesak | 24.396 | 16.947 | -31 |
| Maileguen epe laburreko interesak | 13.991 | 13.182 | -6 |
| *Epe laburreko zorpetzea (B)* | *281.779* | *265.756* | *-6* |
| Zorpetzea, guztira (A+B) | 2.961.088 | 3.310.603 | 12 |

Hona hemen azpimarratuko ditugunak, azterketa egin eta gero:

* Zorpetze osoa ehuneko 12 handitu da 2020an (349,52 milioi), 2019. urtearekin alderatuta.
* 2020an, zor publikoak zorpetze guztiaren ehuneko 38 egiten du; 2019an, berriz, ehuneko 46 egiten zuen.
* Finantza-erakundeekiko epe luzeko maileguak ehuneko 29 igo dira nabarmen, 2019an 1.539,10 milioi izatetik 2020an 1.980,35 milioi izatera igaro baitira (441,25 milioi).
* 2020an itundutako zorpetzearen eta guztizko zorpetzearen motaren araberako batez besteko interesa ondoren erakusten duguna da:

(milakotan)

|  |  |  |  |  |
| --- | --- | --- | --- | --- |
| Zorpetze modalitatea | 2020an itundutako zorpetzea  | 2020ko batez besteko interes-tasa | Zorpetzea, guztira 2020/12/31 | Batez besteko interes tasa  |
| Nafarroako Zor Publikoa | 135.000 | 1.05 | 1.253.537 | 2.51 |
| Finantza entitateen maileguak | 464.000 | 0.69 | 1.658.097 | 1.07 |
| Europako Inbertsio Bankuarekiko maileguak | 50.000  | 0.07 | 350.000 | 1.23 |
| Gizarte Segurantzaren mailegua | -  | - | 9.316 | - |
| Beste sektore publiko batekiko maileguak | - | - | 9.525 | - |
| Zorpetzea, guztira | 649.000 | 0.72 | 3.280.475 | 1.63 |

2020an, zorraren batez besteko interes-tasa orokorrak behera egin du 2019koarekin alderatuta: ehuneko 2,11tik ehuneko 1,63ra.

Aurreko urteetan gertatu den bezala, maileguen bidezko zorraren batez besteko interes-tasa nabarmen txikiagoa da zor publikoarena baino.

* NFKAren zorraren guztizkotik heldu den finantza-zamaren bilakaera (aurrekontuaren 3. eta 9. kapitulua) hurrengo taulan erakusten da, diru-sarrera arrunten gainean egiten duen ehunekoaren ondoan.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | 2012 | 2013 | 2014 | 2015 | 2016 | 2017 | 2018 | 2019 | 2020 |
| Finantza-zama (milioiak) | 200.30 | 300.54 | 401.48 | 415.74 | 519.98 | 384.80 | 469.45 | 412.05 | 355.57 |
| Indizea | 100 | 150 | 200 | 208 | 260 | 192 | 234 | 206 | 178 |
| Diru-sarrera arrunten gainean (%) | 6 | 9 | 12 | 13 | 15 | 10 | 12 | 10 | 9 |

Finantza-zamak ehuneko 78 egin du gora aztertutako aldian, eta 2020an jaitsiera bat izan du 2019an izan zuen goraunearekin alderatuta, ehuneko 14koa. Aztertutako aldi osoan, sarrera arrunten gaineko pisu erlatiboa ehuneko seitik ehuneko bederatzira igo da.

* Hurrengo taulan erakusten dira zorraren guztizkoa datozen ekitaldietan amortizatzeko dauden aurreikuspenak:

|  |
| --- |
| (milakotan) |
| Ekitaldia | Amortizatu beharreko zenbatekoa, guztira  | Ehunekoa | Ehuneko metatua  |
| 2021 | 235.627 | 7.2 | 7.2 |
| 2022 | 250.138 | 7.7 | 14.9 |
| 2023 | 247.298 | 7.6 | 22.4 |
| 2024 | 242.747 | 7.4 | 29.9 |
| 2025 | 269.673 | 8.3 | 38.1 |
| 2026 | 221.926 | 6.8 | 44.9 |
| 2027 | 308.753 | 9.4 | 54.4 |
| 2028 | 294.991 | 9.0 | 63.4 |
| 2029 | 220.033 | 6.7 | 70.1 |
| 2030 | 270.867 | 8.3 | 78.4 |
| 2031 | 40.000 | 1.2 | 79.6 |
| 2032 | 114.000 | 3.5 | 83.1 |
| 2033 | 126.983 | 3.9 | 87.0 |
| 2034 | 32.000 | 1.0 | 88.0 |
| 2035 | 159.839 | 4.9 | 92.9 |
| 2037 | 65.643 | 2.0 | 94.9 |
| 2038 | 43.000 | 1.3 | 96.2 |
| 2040 | 74.551 | 2.3 | 98.5 |
| 2044 | 49.446 | 1.5 | 100 |
| Guztira | 3.267.516[[1]](#footnote-1) |  |  |

Ikusten denez, zorraren erdia (ehuneko 54,4) 2027 baino lehen amortizatu behar da.

* Banketxe batekin 100 milioiko mailegu bat hitzartzea aztertu dugu, eta gure berrikuspenaren emaitza ona izan da.
* 2021eko martxoan, ratingeko agentzia batek Nafarroako epe luzeko zorrari kalifikazio hau eman zion: “AA-, perspektiba negatiboarekin” (baimendutako gehieneko maila Estatuaren balorazioa kontuan hartuta).
* 2019an, NFKAk finantzaketarako baldintzak hobetzeko plana negoziatu zuen, eta 38 milioi aurreztu zituen. 2020an, COVID-19aren agerpenak eta haren ondorioei aurre egiteko finantza-beharrek hasieran aurreikusitako kitapen guztiak egitea zaildu zuten, baina martxoaren hasieran 45 milioiko mailegu bat aldez aurretik amortizatu zen, eta horrek 1,7 milioi aurreztea ekarri zuen.

*Emandako abalak*

* Foru Komunitateak emandako abalen saldoa 70,87 eurokoa zen abenduaren 31n, eta honako hauei zegokien:

|  |
| --- |
| (milakotan) |
| Emandako abalak  | Saldoa 2019-12-31n | Saldoa 2020-12-31n | 2020/2019 aldea (%) |
| I+G | 23 | - | - |
| Zailtasunak dituzten enpresak eta inbertsiorako laguntzak | 2.174 | 1.203 | -45 |
| “Nafarroa Abala” programa | 976 | 838 | -14 |
| Club Atlético Osasuna | 21.887 | 17.917 | -18 |
| NICDO-Los Arcosko zirkuitua  | 12.115 | 9.423 | -22 |
| Sodena-Europako Inbertsio Bankua | 62.500 | 41.489 | -34 |
| Guztira | 99.675 | 70.870 | -29 |

Saldo bizia, guztira, ehuneko 29 jaitsi da (28,81 milioi), eta nabarmentzekoak dira Sodena-Europako Inbertsio Bankuaren (21,01 milioi) eta Club Atlético Osasunaren (3,97 milioi) beherapenak.

2020an, 649.728 euroko bi abal gauzatzearen ondoriozko gastuak gertatu ziren.

Sodenarentzako abala eratu zen sozietate horrek Europako Inbertsio Bankutik jasotako mailegu bat bermatzeko, enpresa txiki eta ertainek Moderna Planaren esparruan egiten dituzten inbertsio-proiektuak finantzatzera bideratua. Printzipalaren gaineko abal bat da (100 milioi), bai eta abala exekutatzeko unean Sodenak entitate horri edozein finantzaketa-kontraturen kontzeptuan (interesak, komisioak, zamak eta abar) zor diezaiokeen edozein zenbatekoren gainekoa ere. Gainerako abaletan, NFKAk soilik maileguaren printzipala dela-eta erantzuten du.

VI.14. Sozietate eta Fundazio Publikoak

*Sozietate publikoak*

Ondoren, Foru Komunitateko sozietate publikoei buruzko datuak ematen ditugu, Kontu Orokorren oroitidazkian bildutako informazioaren arabera:

(milakotan, zenbakiekin adierazitakoak izan ezik)

|  |  |  |  |  |  |  |
| --- | --- | --- | --- | --- | --- | --- |
| Sozietatea | Ekitaldiko emaitza | Foru Administrazioaren dirulaguntzak(1)   | CPENen ekarpenak | Epe luzeko zorpetzea(2) | Ondare garbia  | Enplegatuen batez besteko kopurua |
| CEIN | 93 | 840 | 200 | 13  | 1.203 | 37 |
| CNAI | -107 | - | 110 | - | 44 | 23 |
| CAT | -987 | - | - | 73 | 50.064 | 3 |
| GAN | 67 | 407 | - | 5 | 3.667 | 108 |
| Intia | -630 | 6.352 | - | 7 | 3.094 | 196 |
| Nasertic | 539 | 197 | - | - | 10.859 | 112 |
| Nasuvinsa | 886 | 7.118 | 2.500 | 10.000 | 244.458 | 132 |
| NICDO | -6.036 | 2.020 | 4.915 | 6.738 | 64.456 | 59 |
| Nilsa | - | - | - | - | 902 | 47 |
| Potasas de Subiza SAU | 2.147 | - | - | - | 7.631 | - |
| Salinas de Navarra SA | 2.512 | - | - | - | 20.176 | 71 |
| Sodena | -5.242 | 5.188 | 7.000 | 41.491 | 64.500 | 23 |
| Start Up Capital Navarra SA | 31 | - | - | - | 1.097 | - |
| Tracasa | 351 | - | - | - | 10.297 | 63 |
| Tracasa Instrumental | 392 | 13 | - | - | 25.230 | 398 |
| CPEN | -11.704 | - | - | - | 465.448 | 12 |
| Guztira(3) | -17.688 | 22.135 | 14.725 | 58.327 | 973.126 | 1.284 |

1. Zutabe honetako datu batzuk ez datoz bat NFKAk bere oroitidazkian emandakoekin; hemen emandako datuak NFKAk sozietateei eman dizkien diru-laguntzei buruzkoak dira, sozietateek emaitzetara egotzi dituzten kontuan hartu gabe.
2. Zorpetzean, ez dira sartzen taldeko enpresekiko eta enpresa elkartuekiko zorrak.
3. Bateratu gabeko datuak.

CPENen enpresa taldearen osaera, honako hau zen kontabilitate-bateratzearen ondorioetarako:

|  |  |  |
| --- | --- | --- |
| CPEN Taldearen osaera | 2019 | 2020 |
| Menpekoak-Sozietate publikoak | 16 | 16 |
| Elkartuak eta talde anitzekoak | 16 | 13 |
| Parte hartutako beste batzuk | 56 | 56 |

Kasu honetan, enpresa-taldea osatzen duten sozietateen kopurua hirutan murriztu da elkartekidetzat eta talde anitzekotzat jotakoen kasuan, 2020an ez baitira sartu Mondragón Navarra SPE SA, Albyn Medical SL eta Iden Biotechnology SL.

Honako hauek dira Nafarroako enpresen sektore publikoaren 2020ko adierazle nagusiak eta aurreko ekitaldikoekiko alderaketa:

|  |
| --- |
| (milakotan) |
| CPEN Taldearen adierazle bateratuak | 2019 | 2020 | 2020/2019 aldea (%) |
| Ondare garbia  | 655.504 | 656.107 | - |
| Epe luzerako zorrak | 65.473 | 58.355 | -11 |
| Pasibo arrunta | 94.999 | 61.198 | -36 |
| Maniobra-funtsa | 273.258 | 286.260 | 5 |
| Eskudirua eta bestelako aktibo likidoak | 132.258 | 123.739 | -6 |
| Negozio-zifraren zenbateko garbia | 176.339 | 144.297 | -18 |
| Negozio-zifraren ehunekoa, NFKArekin batera egindakoa  | 32 | 36 | 13 |
| NFKAtik jasotako kapital-dirulaguntzak (1) | 3.974 | 5.212 | 31 |
| NFKAtik jasotako ustiapeneko dirulaguntzak | 11.200 | 16.923 | 51 |
| Langile-gastuak | 61.502 | 64.738 | 5 |
| Ustiapeneko emaitza  | 9.916 | 1.607 | -84 |
| Ekitaldiko emaitza bateratua | 7.160 | -7.714 | -208 |
| Sozietate nagusiari esleitutako emaitza | 6.814 | -8.342 | -222 |
| Hirugarrenei emandako abalak eta bermeak (2) | 67.046 | 66.269 | -1 |
| CPENeko Administrazio Kontseiluko ordainsariak  | 7.7 | 7 | -9 |
| CPENeko Goi zuzendaritzako ordainsariak (3) | - | 16.1 | - |
| Goi zuzendarien batez besteko kopurua (2) | 15 | 10 | -33 |

(1) Zerga-eraginaren aurretiko zenbatekoa.

(2) Soilik menpeko enpresei dagokienez, bateratzean integrazio orokorraren bidetik sarturik.

(3) 2020ko urriaren 1ean zuzendari nagusi bat sartu zen CPENen (haren eginkizunak Administrazio Kontseiluak betetzen zituen).

Datu horiek aztertuta, honako alderdi hauek azpimarra ditzakegu:

* 2020ko epe luzeko zorrak ehuneko 11 txikiagoak dira aurreko ekitaldikoak baino, eta 58,36 milioi euro egiten dute guztira.
* 2020ko pasibo korrontea ehuneko 36 gutxitu da 2019koarekin alderatuta, eta 61,20 milioi eurokoa izatera iritsi da.
* NFKAtik 2020an jasotako diru-laguntzak 22,14 milioi eurokoak dira, 2019koa baino ehuneko 46 handiagoak.
* Ekitaldiko emaitza bateratuak eta sozietate nagusiari esleitutakoak okerrera egin dute nabarmen 2020an, ehuneko 208 eta ehuneko 222 jaitsi baitira, hurrenez hurren, eta balio negatiboak izan dituzte 2019ko balio positiboekin alderatuta.

Beherakada horren arrazoi nagusia COVID-19aren krisia izan zen, sozietateen emaitza 2019koa baino nabarmen txikiagoa izan baitzen, urte hartan, gainera, enpresa-taldeak diru-sarrerak lortu baitzituen enpresa partaidetuen salmentatik.

Sozietate publikoek urteko kontuen auditoria aurkeztu dute, eta guztiek aldaketarik gabeko iritzia ageri dute.

2021ean, enpresa publikoek legeria betetzeari buruzko auditoretza egin dute, 2020ko ekitaldiari dagokionez. Auditoretza hori kanpoko enpresa pribatu batek egin du. Auditoretza horien helburuak izan ziren honako alderdi hauek egiaztatzea: Ogasun Publikoari buruzko Foru Legearen betetzea, zorpetze-eragiketei dagokienez; obrei, hornidurari, laguntzari eta obra publikoen eta zerbitzuen emakidei aplikatzekoa zaien kontratazio-araudiaren betetzea; langileen kontratazioei eta ordainsari-sistemei buruzko araudiaren betetzea.Gardentasunari buruzko Foru Legearen 19. artikuluko lehenengo eta bigarren puntuetan eskatutako informazioa argitaratzea. Honako hauek dira auditoretza horien emaitzak:

a) Zorpetze-eragiketei dagokienez, ondorioztatzen da aplikatzekoa den araudia bete dela, oro har.

b) Kontratazio administratiboei dagokienez, 13 gorabehera antzeman dira 16 sozietateetatik bostetan. Hona hemen:

* Bidegabeko kontratazio-prozedurak erabiltzea, zenbatekoa lau sozietatetan kontuan hartuta.
* Lizitazio-prozeduretan (iragarkia edo epez kanpoko argitalpena, epez kanpoko kontratuak formalizatzea eta Europako kontratazio-agiri bakarraren formulario-eredurik ez egotea) lau sozietatetan ezarritako baldintzetako batzuk ez betetzea.

Gainera, salbuespenik kontuan hartu gabe, hiru arreta-dei egiten direla adierazi nahi dugu: bi dei egiten dira, bi COVID-19ak eragindako osasun-larrialdiko egoera dela-eta larrialdi-prozedura erabiltzeari buruzkoak, eta beste bat, jasota ez zegoelako kontratatutako hornitzaile bat zela zerbitzu hori eman zezakeen bakarra.

c) Langileen kontratazioen eta ordainsari-sistemen berrikuspenetik ondorioztatzen da, oro har, araudia betetzen dela, baina zazpi salbuespen aipatzen dira bost sozietatetan, hauexek lotutakoak: kontratazioko birjarpen-tasaren muga gainditzearekin (lau sozietate[[2]](#footnote-2)), zuzendarien ordainsariarekin (sozietate bat), aldi baterako kontratazioarekin (sozietate bat) eta kontratazioko publizitatearekin (sozietate bat).

d) Langileen kontratazioa eta ordainsari-sistemak berrikusita, ondorioztatu da ezen, oro har, araudia bete egin dela.

e) Gardentasunari buruzko Foru Legean eskatzen den informazioaren argitalpena betetzen dela berrikusita ondorioztatzen da, oro har, araudia betetzen dela.

*Fundazio publikoak*

Hurrengo taulan, 2020ko fundazio publikoei buruzko datu agregatu batzuk erakutsiko ditugu, 2019ko datuekin alderatuta. IdiSNA Fundazioaren datuak ez dira sartu, haren kontuak ez daudelako auditatuta, ez daukagulako beharrezko daturik eta formalki ez direlako egin fundazio publikotzat hartu ahal izateko izapide guztiak:

|  |  |  |
| --- | --- | --- |
| Adierazlea | 2019 | 2020 |
| Ondare garbia | 2.799 | 3.284 |
| Epe luzeko zorra | 4.671 | 6.801 |
| Jardueraren beraren ondoriozko diru-sarrerak | 18.950 | 17.678 |
| Nafarroako Gobernutik jasotako dirulaguntzak | 12.561 | 10.920 |
| Langile-gastuak | 10.216 | 11.300 |
| Eskudirua eta bestelako aktibo likidoak | 6.360 | 8.833 |
| Maniobra-funtsa | 5.885 | 7.876 |
| Ekitaldiko soberakina | 360 | 410 |
| Goi karguen kopurua (A) | 5 | 5 |
| Gainerako enplegatuen batez besteko kopurua (B) | 217 | 267 |
| Langileen kopuru osoa (A+ B) | 222 | 272 |

Txosten hau idatzi den egunean, Nafarroako Ondare Historikoa Kontserbatzeko Fundazioaren urteko kontuak ez dira ikuskatu; gainerako bost fundazio publikoen iritzi mota ez da aldatu. Bestalde, Baluarte fundazioari buruzko txostenean, azpimarra-paragrafo bat badago haren ondare garbi negatiboari buruz eta COVID-19aren ondoriozko krisiak fundazioaren egoeran eragina izateari buruz; horri dagokionez, entitate fundatzaileak jada berariaz adierazia du laguntza finantzarioa emanen duela konpromisoen eta ordainketa-betebeharren betetzea ahalbidetze aldera eta eragiketen jarraitutasuna segurtatze aldera.

Enpresa publikoekin bezala, 2021ean amaitu zen 2020ko legezkotasuna betetzeari buruzko auditoretza, sei fundazio publikoetan egin zena (IdISNA Fundazioan izan ezik), enpresa publikoetarako deskribatutako helburu berberekin enpresa pribatuak kontratatuz, nahiz eta diru-laguntzen kasuan haien izapidetze zuzena egiaztatzen den eta ez ematea. Hauek dira auditorien emaitzak:

a) Zorpetze-eragiketei dagokienez, ondorioztatzen da aplikatzekoa den araudia bete dela, oro har.

b) Administrazio-kontratazioei dagokienez, hiru salbuespen aipatzen dira sei fundazioetatik hirutan, hiru fundaziotan zenbatekoa kontuan hartuta, bidegabeko kontratazio-prozedurak erabiltzearekin lotuta.

c) Langileen kontratazioak eta ordainsari-sistemak berrikustetik ondorioztatzen da, oro har, araudia betetzen dela, baina hiru salbuespen aipatzen dira aldi baterako kontratazioarekin (fundazio bat) eta kontratazioaren publizitatearekin (fundazio bat) lotutako bi fundaziotan.

d) Langileen kontratazioa eta ordainsari-sistemak berrikusita, ondorioztatu da ezen, oro har, araudia bete egin dela.

e) Gardentasunari buruzko Foru Legean eskatzen den informazioaren argitalpena betetzen dela berrikusita ondorioztatzen da, oro har, araudia betetzen dela.

Era berean, eta salbuespenik kontuan hartu gabe, bi arreta-dei egiten dira bi fundaziotan, funtzionarioentzat onartutako soldata-igoeraren gainetik dauden langileentzako soldata-igoerarengatik, lanpostu jakin batzuen ordainsariak haien berezitasunetara egokitzeko berariazko hitzarmenaren aplikazioa kontuan hartuta. Aukera hori araudian jasota dago.

*Gure aholkua da behar diren kudeaketa- eta kontrol-neurriak ezarri behar direla enpresei eta fundazio publikoei buruz egindako legezkotasun-auditoretzetan detektatutako gabeziei konponbidea emateko.*

Txosten hau, araudi indardunak ezarritako izapideak bete ondoren, auditore Karen Moreno Orduña andreak proposatuta egin da, bera izan baita lan honen arduraduna.

Iruñean, 2021eko azaroaren 25ean

Lehendakaria,

Asunción Olaechea Estanga

2020ko Kontu Orokorraren Oroitidazkiaren laburpena

1. Zenbateko horri Gizarte Segurantzarekiko mailegu baten 9,32 milioi eta sailkatu ezin den 3,64 milioi zor gehitu beharko litzaizkioke; zenbateko horien gainean ez dakigu zein izanen den amortizazio-data. [↑](#footnote-ref-1)
2. Salbuespen horien artean sartzen da sozietate baten kasua, nahiz eta kontratazioak justifikatuta dauden, 13 pertsona kontratatu baitziren mugagabe, Laneko eta Gizarte Segurantzako Ikuskatzailetzaren estatuko erakundearen errekerimendu baten bidez. Gainerako sozietateei dagokienez, azalpen bat eman da txosten honetako VI.5 epigrafean. [↑](#footnote-ref-2)